ސަމީރުގެ ހިތްވަރަށް ސާބަސް — Ihavandhoo.com\nސަމީރުގެ ހިތްވަރަށް ސާބަސް\n11 ޖެނުއަރީ 20149ޢަބްދުލްމާނިޢު ޙުސައިން\nރާއްޖޭގެ ޒަމާންވީ ޚުދުމުޚްތާރު އަނިޔާވެރި ވެރިކަމުގެ ސަގާފަތް ރަށްފުށާ ހަމަ ވެސް އޮތީ ސޮހިގެން ގޮސްފަ އެވެ. އެކާވީސް ވަނަ ގަރުނު ފެށުމާ އެކުހެން ރާއްޖޭގެ އުދަރެސް ޑިމޮކްރަސީގެ ރަންރީނދޫ ވިދުވަރުން ޖަރީކޮށްލީ ޒަމާނީ ވެރިކަމުގެ ނިޒާމަކާ އެކު އެވެ. ޔުނިޓަރީ ދައުލަތެއްގެ ހަމަތައް ހިފެހެއްޓިފައިވާ ލާމަރުކަޒީ ނިޒާމެއް ތަޢާރަފް ކުރެވުނެވެ. ރަށްރަށުގެ ވެރިން ފުރަތަމަ ފަހަރަށް އިންތިޚާބު ކުރެވެން ފެށި އެވެ.\nމިގޮތުން ބޭއްވުނު ފުރަތަމަ އިންތިޚާބުގައި ތަނަވަސް އަޣުލަބިއްޔަތެއް އިހަވަންދޫން ހޯއްދަވައި މުހައްމަދު ސަމީރު ކައުންސިލްގެ ރައީސްކަމާ ހަވާލުވި އެވެ. ނުރައްކާތެރި ޒިންމާ ބޮޑު ގޮނޑިއެއްގައި ސަމީރު ހަމަޖެހިލީ އުމުރުން ހަމަ އެންމެ 22 އަހަރުގަ އެވެ. ބައެއް ރައްޔިތުން ސަހަރޯއޭ ހިތައް އެރިނަމަ ވެސް އަޅުގަނޑު ހިތަށް އަބަދުވެސް އަރަމުން ދަނީ ޒުވާނުންގެ ފަންވަރާއި ބުންވަރުން މެނުވީ ޒަމާންވީ ނުރަނގަޅު އަސަރެއް ފޮހެނުލެވޭނެ ކަމަށެވެ.\nއިހުގެ ނުކިއްސަރު ވައްޓަފާޅިތަކުން ނެއްޓިގެން ޑިމޮކްރެޓިކް ހަމަތަކާ އެއްގޮތަށް ހިންގޭ ތަޢައްސުބުން އެއްކިބާވެފައިވާ ހިކުމަތްތެރި ރަށްވެހި ޚިދުމަތަކަށް ރައްޔިތުން އެދެމުން ދިޔަ ޖޯޝުންފުރިގެންވާ ގޮވުންތަކާ ކުރިމަތިލުމަށް ސަމީރު ނިކުންނެވީ ހިތްވަރެއް ހުރެގެންކަން ކަށަވަރެވެ.\nގްރޭޑް 1 އިން ގެރޭޑް 10 އާ ހަމައަށް އެއް ކިލާހެއްގައި ސަމީރާ އެކު ތަޢުލީމު ހާސިލްކުރުމުގެ ފުރުޞަތު އަޅުގަނޑަށް ލިބުނެވެ. ކައުންސިލްގެ3އަހަރުގައި ނިކަން ގާތުން މަޝްވަރާކުރުމުގެ އިޒުނަ ލިބުނެވެ. ސަމީރާމެދު ޚުލާސާ ގޮތެއްގައި އަޅުގަނޑު ދަންނަވަން އޮތީ "ކުޑަކަތީބުބޭ" އަށް ކާފަ ކިޔުމުގެ ހައްޤު ހުރިހާ ރޮނގަކުން ވެސް ސަމީރަށް ލިބިގެންވާ ކަމަށެވެ.\nސަމީރުގެ ހިތްވަރާއި ބުންވަރު ފާއިތުވި ކުރު3އަހަރު ތެރޭގައި އޭނާ ވަނީ ސާބިތުކޮށްދީފަ އެވެ.\nކައުންސިލް އުފެދުނީ 2011 ފެބްރުއަރީ 26ގަ އެވެ. ކައުންސިލް މެމްބަރުން ހުވާކުރިތާ ބަރާބަރު އެއް އަހަރާއި 19 ދުވަސް ވީއިރު ނަޝީދުގެ ވެރިކަން ފުރޮޅާލި އެވެ. ނަމަވެސް އެ ދެމެދަށް ވެސް ލައްކަ މަސައްކަތް ކުރި އެވެ. ސަރުކާރާ ގުޅިގެން އިހަވަންދޫގެ ބަނދަރުގެ މަސައްކަތް ފެށި އެވެ. ނަރުދަމާގެ ނިޒާމާއި ފެނުގެ ނިޒާމަށް އިޢުލާނު ކުރެވި މަސައްކަތް ފެށުމަކާ ހަމައަށް އޮތީ ގޮހެވެ. 100 ފްލެޓް އެޅުމަށް ރުށް ކަނޑަން އޮތީ ތައްޔާރު ކުރެވިފަ އެވެ. ގެސްޓް ހައުސް އެޅުމަށް އިންކުރެވި ފާހަގަ ޖަހެވުނެވެ. ބާޒާރު ބަނދަރުގެ ވަރުގަދަ މަޝްރޫޢެއް ހިންގުމަށް އޮތީ އިޢުލާނު ކޮށްފަ އެވެ.\nނަމަވެސް ނަޝީދުގެ ވެރިކަން ވެއްޓުމާއެކު ކުރެވުނު ހުރިހާ މަސައްކަތެއް ވީ ބަރުބާދެވެ. ފުރޮޅާލި ވެރިކަމުގެ ބާނީ ރައީސް ވަހީދުގެ2އަހަރު ފާއިތުވެގެން ދިޔައީ އެއްވެސް އަޅާލުމެއް ނެތި އެވެ. ކިރިޔަ ކިރިޔާ މުއްވައްޒަފުންގެ މުސާރަގަނޑު ހަމަޖައްސާލަދިން ކަމެވެ.\nކައުންސިލުން ރަށު އޮފީހުގެ ހިންގުމާ ޙަވާލުވި އިރު، ރައްޔިތުންގެ އެކައުންޓުގައި 14 ލައްކައެއްހާ ރުފިޔާ ހުރިކަމަށްވެ އެވެ. ކަމެއް ކުރަން ހުރި ފައިސާ އަކީ މިއީ އެވެ. ނަމަވެސް މި ފައިސާ ކޮޅުވެސް ފިނޭންސް މިނިސްޓްރީން ފްރީޒް ކުރި ގޮތަށް އަދިވެސް ހުރީ އެ ހާލުގަ އެވެ. ކައުންސިލްގެ ދައުރު ހަމަވާން މަހަކަށް ވީއިރު އެފައިސާކޮޅުން ކަމެއް ކޮށްލުމުގެ ފުރުޞަތު ވެސް ކައުންސިލަށް ގެއްލުނީ އެވެ.\nވެރިކަން ވެސް ގެއްލުނީ އެވެ. ހުރި ފައިސާ ކޮޅު ވެސް ފްރީޒްވީ އެވެ.\nނަމަވެސް ގޮތް ހުސްވެގެން އެންމެ ތަންފުކެއް ވެސް ފަހަތައް ނުޖެހެ އެވެ. އަޑު އައްސަވާށެވެ!\nކައުންސިލުން ހިންގުމާ ހަވާލުވިއިރު، 230000 ރުފިޔާއިން ދަރަނިވެރިވެ، ތަނުގެ މުވައްޒަފަށާއި ފިއުލް ސަޕްލައި މޯލްޑިވްސް އަށް މަހަކު 5000 ރުފިޔާ ދޭންޖެހިފައިވާ ރައްޔިތުންގެ ތެޔޮފިހާރަ ހަމައަކަށް އެޅުވުމަށްޓަކައި، ތަނުގައި ހުރި ތެޔޮކޮޅު ނީލަމުގައި ވިއްކާލައި، 30000 ރުފިޔާގެ ފައިދާ އަކާ އެކު ތަނުގެ ދަރަނި އަދާކޮށް، 5500 ރުފިޔާ އަށް އާންމު ފަރާތަކަށް ތަން ކުއްޔަށް ދިނެވެ. ނަތީޖާ އަކީ ފިޔުލް ސަޕްލައި މޯލްޑިވްސް އަށް މަހުން މަހަށް ދޭން ޖެހޭ 2500 ރުފިޔާގެ ކުލި ކަނޑައި، މަހުން މަހަށް ކައުންސިލަށް 3000 ރުފިޔާގެ އާންމުދަނީއެއް ލިބެން ފެށުމެވެ. އަދި ތެޔޮ ފިހާރައިގެ މުއްދަތު ހަމަވުމުން ރައްޔިތުންގެ ފުރިހަމަ މިލްކަކަށް ތެޔޮފިހާރަ ބަދަލުވުމާ އެކު 10 އަހަރުގެ މުއްދަތަށް 3000 ރުފިޔާގެ ކުއްޔަކަށް ތެޔޮ ފިހާރަ މިހާރުވަނީ ކުއްޔަށް ދީފަ އެވެ. 10 އަހަރުން 360000 ރުފިޔާ ކައުންސިލަށް ލިބޭނެ އެވެ.\nމި ހުޅުވުނު ކުޑަ ފުރުޞަތުން ލިބުނު ލާރިކޮޅުން ރަށްވެހިގޭގެ ވަށާ ފޫޓް ފާރު ރާނައި، އެ ތަނުގައި ކުރެވެމުން ދިޔަ އިމާރާތުގެ އެންމެހާ މަސައްކަތް ނިންމައި، ފަރުނީޗަރު ލުމަށްފަހު، އެ ޢިމާރާތް 11000 ރުފިޔާގެ ކުއްޔަކަށް5އަހަރު ދުވަހަށް ފުލުހުންނަށް ދިނެވެ.5އަހަރުން 660000 ރުފިޔާ ކައުންސިލަށް ލިބޭނެ އެވެ.\nރައްޔިތުންނަށް އަގު ހުރި ޚިދުމަތެއް ދެވޭނީ ކައުންސިލަށް ފައިސާ ލިބޭނެ ވަސީލަތްތަކެއް ގާއިމުކޮށްގެން ކަމުގައި ވާތީ ކައުންސިލުން މި ފެށި މަސައްކަތް ބާރަށް ކުރިއަށް ގެންދިޔަ އެވެ.\nމިގޮތުން ވިޔަފާރިއާއި، އެހެނިހެން ބޭނުންތަކަށް ދޫކޮށްފައިވާ ބިންތަކާއި، އޮޑިހަރުގެ ތަކުން ބިމުކުލި ނަގާނެ އުޞޫލެއް ކަނޑައަޅައި ޢަމަލު ކުރަން ފެށި އެވެ. ނަތީޖާ އަކީ ކައުންސިލަށް މަހަކު 25000 ރުފިޔާގެ ނަފާއެއް ލިބެން ފެށުމެވެ.\nއިސާހިތަކު ކައުންސިލަށް ލިބެންފެށި ފައިސާ ބޭނުން ކޮށްގެން އިތުރު އިންވެސްޓްތައް ކުރަން ފެށި އެވެ. މިގޮތުން ރާފާފުގެ ހުރި ބިމުގައި ޒަމާނީ ފެންވަރުގެ ގެސްޓްހައުހެއް އެޅުމުގެ މަސައްކަތް ފެށި އެވެ.5ކޮޓަރި ހިމެނޭ މި ޕްރޮޖެކްޓަށް ކައުންސިލުން 900000 ރުފިޔާ ޚަރަދު ކުރާނެ އެވެ.\nދެން ކައުންސިލުން ފެށީ މެގަ ޕްރޮޖެކްޓެކެވެ. އިހަވަންދޫގެ އޮޑިދޯނި ފަހަރާއި ބޯޓު ފަހަރު ފަސޭހައިން އެހެލާ ބޭލޭނެ އިންތިޒާމު ހަމަޖެއްސުމަށްޓަކައި ސްލިޕްވޭއެއް ހެދުމަށް ނިންމައި 10 މިލިޔަން ރުފިޔާގެ އަގުހުރި ޕްރޮޖެކްޓެއް ބޭރުގެ އިންވެސްޓަރަކާ ގުޅިގެން އިޢުލާނު ކުރި އެވެ. މިގޮތުން 160 ޓަނުގެ ބަރު ދަމާލެވޭ 800000 ރުފިޔާގެ ވިންޗެއް މިހާރު އިހަވަންދޫ އަށް ވަނީ އެތެރެކޮށްފަ އެވެ.\nކައުންސިލަށް ލިބެމުންދިޔަ ނަފާއިން 20000 ރުފިޔާ ޚަރަދުކޮށްގެން ބަނދަރުގެ ނެރުބައްތި ޖެހި އެވެ.\nކައުންސިލްގެ ބަޖެޓުން 70000 ރުފިޔާ ޚަރަދުކޮށްގެން ވުޟޫ ކުރާ ތަނެއް އާސާރީ މިސްކިތުގައި އެޅި އެވެ. އަދި މިސްކިތްތަކުގެ މަރާމާތަށް 350000 ރުފިޔާ ޚަރަދުކުރި އެވެ.\nދާއިރާގެ މެމްބަރުގެ މާލީ އެހީތެރިކަމާއެކު ޒަމާނީ ފެންވަރުގެ ޕްރީ ސްކޫލެއް އެޅުމުގެ މަސައްކަތް މިހާރުވެސް ދަނީ ހިނގަމުންނެވެ. މިއީ3މިލިއަން ރުފިޔާގެ މަޝްރޫޢެކެވެ.\nއަތް ފޯރާ އަގުގައި އިންޓަރނެޓާއި ހައި ޑެފިނިޝަން ފެންވަރުގައި ކޭބަލްޓީވީގެ ޚިދުމަތް ރައްޔިތުންނަށް ދިނުމަށްޓަކައި ކައުންސިލްގެ 49 އިންސައްތަ ހިއްސާވާގޮތަށް އަމިއްލަ ކުންފުންޏަކާ އެކު 500000 ރުފިޔާގެ ޕްރޮޖެކްޓެއް ފެށި އެވެ. މި މަޝްރޫޢުގެ ފޮނިމީރުކަން ރައްޔިތުންނަށް މިހާރު ވަނީ ލިބެން ފަށާފަ އެވެ.\n300000 ރުފިޔާގެ ޚަރަދަކާ އެކު ޒުވާނުންގެ މަރުކަޒެއްގެ ފެށުން ކައުންސިލުން މިހާރު އެ ވަނީ ޙާޞިލްކޮށްފަ އެވެ.\n600000 ރުފިޔާގެ އަގުހުރި ޕާރކްސެޓެއް ކުޑަކުދިންގެ ޕާކްގައި ރުކުރުވާލުމަށް ކައުންސިލުން މިހާރު އަންނަނީ ތައްޔާރުވަމުންނެވެ.\n250000 ރުފިޔާ ޚަރަދުކޮށްގެން ހިނަވާގެއެއް އެޅުމަށް ޝެޑިއުލް ކުރެވި އަންދާސީ ހިސާބު ހުށަހެޅުމަށް ފުރުޞަތު ހުޅުވާލާފައިވާއިރު، ޣާޒީ ދަނޑުގެ ފޫޓް ފާރުގެ ނުނިމި ހުރިބައި ރޭނުގެ މަސައްކަތް މިމަހުގައި ނިމޭނެ އެވެ.\nއިހަވަންދޫ މަދަރުސާގައި ވޯރކް ވޭއެއް ހެދުމަށްޓަކައި 50 ކޮތަޅު ސިމެންތި އާއި، ގައު އެޅުމަށް ބޭނުންވާނެ ވެއްޔާއި، މުޅި މަދަރުސާގެ ގޯތި ތެރެއަށް ލާނެހާ ދޮންވި ކައުންސިލުން ވަނީ މަދަރުސާ އަށް ހަދިޔާކޮށްފަ އެވެ.\nސިއްހީ މަރުކަޒާއި، އިންޖީނުގޭގެ ގޯތި ތެރެއަށް ވެލިއަޅައި އެ ތަންތަނުގައި ހުރި އަޑިގުދަން ފިލުވައި، މަގުތަކަށް ވެސް ވެލި އަޅައި އެއްވަރުކޮށް ފުޓްބޯޅަ ދަނޑުތަކުގެ އަޑިގުދަން ވެސް ފިލުވާދިނެވެ. ފުއްޓަރު ފަރާތުގައި ހިއްކުނު މަގަށް ސަރުކާރުގެ އަލާޅުމެއް ނުލިބުނެވެ.\nކައުންސިލްގެ އިޢުލާނުތައް ފަސޭހައިން ފެންނާނެހެން ރަށުގެ4ސަރަހައްދެއްގައި ނޯޓިސް ބޯޑު ހަދައި، ފާރުތަކުގައި އިޢުލާނު ތަތްކުރުމުގެ ސަގާފަތް އުވާލި އެވެ.\nމަސްތުވާތަކެތީގެ ވަބާއިން ޒުވާނުން ސަލާމަތްކުރުމަށްޓަކައި ދަރިންނާމެދު ސަމާލުވުމަށް ބެލެނިވެރިންނަށް ތަކުރާރުކޮށް ހަނދުމަކޮށްދީ މަސްތުވާތަކެއްޗާ ދެކޮޅަށް ސިލްސިލާ މަސައްކަތްތަކެއް ކުރި އެވެ.\n50000 ރުފިޔާއަށް ވުރެ ގިނަ ރުފިޔާ ޚަރަދުކޮށްގެން ރަށުގައި ހުރެ އައިޑީ ކާޑު ހެއްދޭނެ އިންތިޒާމު ކައުންސިލުން ރައްޔިތުންނަށް ވަނީ ފަހިކޮށްދީފަ އެވެ. މިހާތަނަށް 1300 މީހުން މި ޚިދުމަތް ހޯދާފައިވާ އިރު، ރައްޔިތުން އަތުން ސަލާމަތްވެގެން ގޮސްފައި އެ ވަނީ 700000 އެއްހާ ރުފިޔާކަން ކަށަވަރެވެ. އެހެނީ އައިޑީކާޑެއް ހައްދާލަން 1500 ރުފިޔާ ޚަރަދު ނުކޮށް ފަރުޖައްސާލުމުކީ އެހެންޏާ ވާނެ ކަމެއް ނޫނެވެ.\nމި ފަދަ އެތަކެއް ޚިދުމަތެއްގެ ވާހަކަ ވެސް ދެންނެވި ދާނެ އެވެ. ނަމަވެސް މިހާ ހިސާބަށް ކުރުކޮށްލީ އެވެ.\nމި ހުރިހާ މަސައްކަތެއްގެ ޝުކުރު ހަމައަކަނި ސަމީރަށް ރައްދުކުރަނީކީ ނޫނެވެ. މިއީ ހުރިހާ މެމްބަރުންގެ ވެސް މިންނެތް ބުރަ މަސައްކަތުގެ ނަތީޖާ އެވެ.\nނަމަވެސް މި މަސައްކަތުގެ ބަޠަލަކީ ކައުންސިލްގެ ރައީސް އަލްފާޟިލް މުޙައްމަދު ސަމީރު ކަމާމެދަކު އެއްވެސް ޝައްކެއްނެތެވެ. އަދި ސަމީރަށް ލިބޭ ކޮންމެ ތަޢުރީފަކީ ސަމީރުގެ ލަފާވެރިއެއްގެ ގޮތުގައި މަސައްކަތް ކުރެއްވި ކައުންސިލްގެ ނައިބު ރައީސް އަލްފާޟިލް ޢަބްދުﷲ މަންސޫރަށް ވެސް ހައްގުވާނެ ތަޢުރީފެއްކަން ކަށަވަރެވެ. ހިކުމަތްތެރި ހަރު ބޭފުޅަކު ސަމީރާއެކު ވުމަކީ ސަމީރަށް ލިބުނު އެންމެ ބޮޑު އެހީކަމުގައި ނުވެ ނުދާނެ އެވެ.\nބައި ރުފިޔާއެއް ވެސް ނެތްތަނަކާ ހަވާލުވެ، ސަރުކާރެއްގެ އެހީއެއްނެތި، ލައްކަ ބައިވަރު މަސައްކަތް ހިންގައިފި އެވެ. ލައްކަ ނަފާ ލިބޭނޭ ގޮތްތައް އިންތިޒާމުކޮށްފި އެވެ. ރައްޔިތުންގެ އެކައުންޓް ވަނީ އާރޯ ވެފަ އެވެ.\nމިއީ ސަމީރުގެ ޒުވާން ލީޑަރޝިޕަށް މެޑެލިދޭންވީ ވަގުތެވެ. މީހަކު ކުރާނެ ޝަކުވާއެއް، މީހަކު ކުރާނެ ޒުވާބެއް، މީހާކު އަރުވާނެ ރުޅިއެއްނެތި، މަޑުމަތިރި ކަމާއި، ސުލްހަވެރިކަމާއެކު ކައުންސިލްގެ ދައުރު ނިންމާލުމަށް ސަމީރު ތައްޔާރުވެފައި އެ ވަނީ ރައްޔިތުންގެ ލޯތްބާއި އިޙްތިރާމް ހޯދައިގެންނެވެ. އެ ލޯބީގެ ސިއްރަކީ ސަމީރު ކުރެއްވި ހިތްވަރެވެ. ކާމިޔާބު ކުރުމަށް ގުޅިގެން ގަދައަޅައި ކުރި މަސައްކަތެވެ. ސަމީރުގެ އަޒުމުގައި ހުރި ފަންވަރު ކިތަންމެ ރަނގަޅަކަށް ވެސް ސާބިތުވެއްޖެ އެވެ. ދެވަނަ ކުޑަކަތީބުބޭއެއްގެ ޠަބީޢަތު ރައްޔިތުންނަށް އިޙްސާސްކޮށްދީފި އެވެ. އަޅުގަނޑު ދެކެނީ ސަމީރަށް ދެވަނަ ދައުރެއް ހައްގު ކަމަށެވެ.\n↵ ކިހައްޑިޔަ, ކައުންސިލްގެ ރައީސް, ލޯކަލް ކައުންސިލް އިންތިހާބު\nސަމީރަށް ކުރިއެރުން އެދެން.\n– 11 ޖެނުއަރީ 201461\nމާނިއު ސަމީރު އާއި ކޯލިޝަން ހެދީބާ\n– 11 ޖެނުއަރީ 2014 8 0\nސަމީރުމެން ކިތަންމެ ކަމެއްކުރިއެއްކަމަކު ރައްޔިތުންނަށް އެކަން އެނގޭނެތަ؟ ރައްޔިތުންނާ މަހަކު އެއްފަހަރުނަމަވެސް ކައުންސިލުން ބައްދަލުކުރުމަށް ގޮވާލަން..\n– 11 ޖެނުއަރީ 201460\nޢަބުދުލް މާނިޢު ޙުސައިން އިހަވަންދޫ ދާއިރާގެ މަޖިލިސް މެމްބަރުކަމަށް އޮޅިގެން އެމްޑީޕީ ޕުރައިމެރީގާއި ކުރިމަތިލާފައިވާތީވެ އެމްޑީޕީ ކައުންސިލަރުންގެ ވޯޓް ހޯދަން ވެގެން! ނެރުންވީ ކޮޕީ ބަޕުލިޝް އެއް\n– 11 ޖެނުއަރީ 201474\nމިހާރުގެ ކައުންސިލަށް ކުރެވިފަހުރިކަންކަން މަދެއްނޫނެވެ. މަދީ ރަތްޔިތުންނާއި ބާއްވަންޖެހޭ ގުޅުމެވެ.\n– 12 ޖެނުއަރީ 201460\nއެހެން މެމްބަރުންނައި ކައުންސިލްގެ ރައީސް އައި ޖެއްސުމަށްޓަކައި ނެރެވިފައިވާ ލިޔުމެއް. މިފަދަ ތަޢުރީފް ހޯދުމަށް އެހެން މީހުންވެސް ފާރަވެރިވާނެތާދޯ؟ މި ލިޔުމުގެ ސަބަބުން ދެން ތިބި ކެނޑިޑޭޓުން ސަމީރު ކަޓުވާ އެ މީހުންވެސް ރައީސް ކަމަށް އަންނަން ބޭނުންވާނެތާ. ކައުންސިލުން އެއްވެސް ކަމެއް ކުރާނަމަ ނުވަތަ ނިންމާނަމަ އެއީ ހުރިހާ ކައުންސިލް މެމްބަރުންގެ ބައިވެރިވުން އޮވެ ނިންމޭ ކަންތައްތައް: ވަރަށް ހީލަތްތެރި ލިޔުމެއް .. ސަމީރު ސަމާލުވާތި\n– 13 ޖެނުއަރީ 2014 1 4\nއެހެން މެމްބަރުންނަށް ވެސް ޝުކުރު އަދާކޮށް ތަޢުރީފް ކޮށްފައިވޭ މި ލިޔުމުގައި.. ލިޔުން ނުކިޔާ ކޮމެންޓް ނުކުރޭ..\n– 13 ޖެނުއަރީ 201460\nސުލްހަވެރިކަމާއެކު ކައުންސިލްގެ ދައުރު ނިންމާލުމަށް ސަމީރު ތައްޔާރުވެފައި....................!\n– 14 ޖެނުއަރީ 201401\nސަމީރުގެ އޮތީ އެންމެ މައްސަލައެއް. ތިބުނާ މަސްތުވާ ތަކެތީގެ ކަންތައް މިހާރު ކޮޅުންލާފި. ތިކުރާ ހުރިހާ ކަމަކަށްވުރެ ނަރުދަމާގެ ކަންތައް ކުރުމަށް ފެނޭ. ތި ލާރިތައް ދޭންވީ ފަރާތްތަކަށް މިހާރު ދީފިތޯ ބަލާބަލަ.\n– 22 ޖެނުއަރީ 201400


Baanaa hurihaa mahakah rangalhu agu hoadhan bodu invest eh kuranee | Mihaaru\nބާނާ ހުރިހާ މަހަކަށް ރަނގަޅު އަގުހޯދަން ބޮޑު އިންވެސްޓެއް ކުރަނީ\nދިވެހި މަސްވެރިންތަކެއް ދޯންޏެއްގައި ތިބެގެން މަސް ބާނަނީ. ރާއްޖެއަށް ބާނާ ހުރިހާ މަހަކަށް ރަނގަޅު އަގު ހޯދަން ބޮޑު އިންވެސްޓެއް ކުރާނެ ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް މިއަދު ވިދާޅުވި. --- ފޮޓޯ: ދިވެހި މަސްވެރިން ޓުވިޓާ.\n10 ނޮވެމްބަރ 2020 - 19:34\nސަރުކާރުގެ އަމާޒަކީ ރާއްޖެއަށް ބާނާ ހުރިހާ މަހެއް ވެސް ވެލިއުއެޑެޑް އުފެއްދުންތަކުގެ ގޮތުގައި އެކްސްޕޯޓް ކުރުން ކަމަށާއި އެކަމަށް ބޮޑު އިންވެސްޓެއް ކުރާނެ ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް މިއދު ވިދާޅުވެއްޖެ އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓް ދިރާސާކުރަން ރައްޔިތުންގެ މަޖިލީހުން އެކުލަވާލާފައިވާ ކޮމިޓީން މިއަދު ބޭއްވި ބައްދަލުވުމުގައި މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ފައްޔާޒް ވިދާޅުވީ މަސްވެރިކަމާއި ދަނޑުވެރިކަމުގެ އިންޑަސްޓްރީ ކުރިއަރުވަން އަންނަ އަހަރަށް ބޮޑެތި މަސައްކަތްތަކެއް ކުރަން ސަރުކާރުން އަމާޒުހިފާފައިވާ ކަމަށެވެ. އެގޮތުން މަސްވެރިކަމުގެ ދާއިރާ ކުރިއަރުވަން ދެތިން ހަތަރު ލަނޑުދަނޑިއެއް ކަނޑައަޅާފައިވާ ކަމަށާއި ފިޝަރީޒް މިނިސްޓްރީއާ އެކު އެކަމާ ބެހޭ މަސައްކަތްތައް ކުރަމުން އަންނަ ކަމަށެވެ.\nއޭގެ އެއް މަސައްކަތަކީ، މިނިސްޓަރު ވިދާޅުވި ގޮތުގައި، މަސްވެރިކަމުގެ އުފެއްދުންތަކަށް ވެލިއު އެޑްކުރުމުގެ ގާބިލުކަން ރާއްޖޭގައި އިތުރުކުރުމެވެ.\n"އެއްކަމަކީ މިހާރު ދިވެހިރާއްޖެއަށް ބާނާ މަސް މިދަނީ ރޯ ފޯމްގައި ވަރަށް ކުޑަ އަގެއްގައި ނޫނީ ގެއްލުމުގައި. އަޅުގަނޑުމެންނަށް ކުރެވުނު ހިސާބުތަކުގެ ތެރޭގައި އެކަން ރަނގަޅުކުރެވެން އޮތީ އަޅުގަނޑުމެން ސްޓޯރޭޖް ކެޕޭސިޓީ ވަރުގަދަކޮށް ވެލިއު އެޑިޝަން ގެނެސްގެން. އަޅުގަނޑުމެންގެ ޓާގެޓަކީ މިފްކޯގެ ފެލިވަރު ކޭނިން ކެޕޭސިޓީއަށް އިންވެސްޓްކުރުން،" ފައްޔާޒް ވިދާޅުވި އެވެ.\nGandukuri mas vikkun MIFCO in huttaalanee\nއޭނާ ވިދާޅުވީ ގާތްގަނޑަަކަށް 30 މިލިޔަން ޑޮލަރު (462.6 މިލިޔަން ރުފިޔާ) އިންވެސްޓްކުރުމުން ރާއްޖޭގައި ބާނާ ހުރިހާ މަހަކީ ވެލިއު އެޑެޑް އުފެއްދުންތަކަށް ހެދޭނެ ކަމަށެވެ. އެގޮތަށް މަސައްކަތް ކުރުމުން މަސްވެރިކަމުގެ އިންޑަސްޓްރީއަށް ވަރަށް ބޮޑު ބަދަލެއް ގެނެވޭނެ ކަމަށް ވެސް މިިނިސްްޓަރު ވިދާޅުވި އެވެ.\nއެވަރުގެ އިންވެސްޓެއް ކުރުމުން އެކުއަ ކަލްޗާ އާއި މެރިކަލްޗާ މަސަައްކަތްތައް ވެސް ކުރެވޭނެ ކަމަށް އޭނާ ވިދާޅުވި އެވެ.\nރާއްޖެއިން އެކްސްޕޯޓުކުރާ މަހުގެ 70 ޕަސެންޓަކީ ގަނޑުކުރި މަހުގެ ގޮތުގައި އަގު ހެޔޮކޮށް ތައިލެންޑަށް ވިއްކާ މަހެވެ. އެގޮތަށް އެކްސްޕޯޓް ކުރާ އިރު ސަރުކާރުން ކަނޑައަޅާ ރޭޓެއްގައި މަސްވެރިންގެ އަތުން މަސްގަންނަން ޖެހޭތީ މިފްކޯއަށް ކޮންމެ އަހަރަކު ބޮޑު ގެއްލުމަކާ ކުރިމަތިވެ އެވެ. އެކަަމަށް ހަލެއް ހޯދުމުގެ ގޮތުން ތައިލެންޑުގެ މަސް ފެކްޓްރީތައް މެދުވެރިކޮށް ރާއްޖޭގައި ބާނާ މަސް ޕްރޮސެސްކުރުމަށް ނިންމާފައި ވާ ކަމަށް މިފްކޯއިން ކުރިން ވަނީ ބުނެފަ އެވެ.\nމަސްވެރިކަން މަސްވެރިން އިގްތިސާދު މިފްކޯ ދައުލަތުގެ ބަޖެޓް މަހުގެ އުފެއްދުންތައް މަސްވެރިކަން އިކޮނޮމިކް ޑިވެލޮޕްމެންޓް މިނިސްޓްރި ޅ. ފެލިވަރު ފައްޔާޒް އިސްމާއިލް، އިކޮނޮމިކް މިނިސްޓަރު\nވެލިއު އެޑްވީމަ މިހާރު ޑޮލަރަކަށް ލިބޭ މިފްކޯގެ މަސްދަޅު ދެން ލިބޭނީ2ޑޮލަރަށް، އޭރުން އިތުރަށް ދިވެހިން ފެލޭނީ!5ރޮނގުދެމި ތާޒާ ކަޅުބިލަމަސް ކިލޯއެއް ލަންކާއިން ޑޮލަރަކަށް ލިބޭ!\nމިސަރުކާރުގައި ކައުންސިލްތަކަށް މަސްކިރުވޭނެ. އެއީ އެމްޑީޕީ އަޑީގައި އޮވެގެން އަދި ހިތްވަރުދީގެން ބަޔަކު ލައްވާ ކުރުވިކަމެއް. ހަމައަގު ނުދެވޭކަމަށްވަނީ ނަމަ މިހާރު ކައުންސިލަށް މަސް ނުކިރުވޭން ޖެހޭ ސަބަބެއް ނެތް.\nރާއްޖޭގައި ޓްއަރިޒަމް ސެކްޓަރ އާއި މަސްވެރިކަމާއި ދަތުރު ފަތުރުގެ އިންޑެސްޓްރީ ފަދަ އިޤުތިސޯދީ ބައެއް ދާއިރާތައް ކުރިއަރައިދިއުމަށް އޮތް ހުރަހަކީ މިހާރު އެކަންކުރާމީހުނާއި މާލޭސަރުކާރުގެ ޕޮލިސީ މޭކަރުންނާއި ދެމެދުއޮތް ގާތްގުޅުން. # މަހުގެ ހަމައަގު މަސްވެރިޔާއަށް ލިބޭނީ މަސްގަނެ އެކްސްޕޯޓް ކުރުމަށް އަޅާފައިވާ ހުރަސްތައް ނައްތާލައިގެން. މިކަން ކުރުމަށްޓަކާ ހަނިމާދޫ އަދި ގޭން އެއަރޕޯޓުން ފިނިމަސް އެކްސްޕޯޓް ކުރުމަށް ތައްޔާރުވެ ފުރުސަތު ހުޅުވާލައްވާ.\nކޮބާތަ މަސްވެރިޔާ ޖީބައް ސީދާ ޑޮލަރުވަންނަގޮތަކީ އެގޮތް ކިޔާދީބަލަ ގައިމު މެނިފެސްޓޯގަ އެވާހަކަ އެބައޮތް އަދި ގޭދޮށު މަސްފެކަޓުރީގެ ވާހަކަވެސް ވޭ . އަދި މާވަރުގަދަ ކަންނެލި ޖަގަހަ ތަކަކާއި ބޭރުގެ ބޯޓުފަހަރަށް މަސްކިރާ ވާހަކަ އަދި މަސްވެރީންނަށް ޕެންސަން ލިބޭނެ ވާހަވެސް އޮވޭ.\nކަުދި ކިދި ކޭނިނގް މެޝިން އާއ އި ޕްރޮސަސިންގ މެޝިން ތަ އާރަފްކޮށްބަލަ. އަދި ކޭނިންގ މެޝިންތަ އާރަފްކޮށްބަލަ. މަސްވެރިރަށްށަށް މިކަން ތަ އާރަފްކޮށް އެޕްރޮޑަކްޓްތަށް މުޅިރާ އްޖެ އަށް ވި އްކަމުންދާނެ އަދި މިފްކޯޕްރޮޑަކްޓްތަށް ތިޔަބުނާ މަރކެޓްތަކަށް ވި އްކަބަލަ އެކަމަކު ފެންނަނީ އެހެން މަންޒަރެކެވެ. މިފްކޯމަސް ރާ އްޖެ އަށްވި އްކަނީ ރަނުގަ އެވެ. އެކްސްޕޯޓް ކުަރަނީ ދަށް އަގުގަ އެވެ. އަދި މިބުނާ ގޭދޮށު ފެކްޓްރީތަށް ސަރކްޤަ އުމުތަކަށް އެކްސްޕޯޓްވިޔަދޭށެވެ.\nބަާނާ މަސްކޮޅު ނުކިރޭއިރު އަދިވެސް އޮޑިފަހަރު ބޮޑެތިކުރީމަކާ ކަމަކުނުދޭ...އޮޑި ބޮޑުވީމަ މަސްވެރިކަން ދަށްއިރު ހިންގުމުގެ ޚަރަދު ބޮޑުވެގެންދާނެ..ފަޅުން ދޯނި ނެރެލަން 10000 ޚަރަދުވީމާ މަސްވެރިކަން ދަށް ދުވަސްވަރު ދެކޮޅުނުޖެހިދާނެ.\nވެލިއު އެޑު ކޮށްގެން ބޭރުކުރަން މިހާރު ކުރަން ވެއްޖެ ކަމެއް. ދިވެހި އަގުބޮޑު ލޭބަލު ތަކުގެ ފައިދާ ނަގަނީ ބޭރު މީހުން. މާ ބައިވަރު މަހެއް ނުބޭނިއަސް ދިވެހިންނަށް ހެޔޮވަރުގެ ފައިދާއެއް ލިބެން ޖެހޭނެ. މިހާ ދުވަސް ވިއިރު ޕްރިމިއަމް ލަގްޒަރީ ބްރޭންޑެއް ބިލްޑު ނުވެ އޮތީމަ ވަރަށް ދެރަ. ދެން ނުވިއަެ ކިޔާފަ ކަނޑުވެސް އިންޑިއާއަށް ދީ\n2008 ން ފެށިގެން ދައްކަމުންދިޔަ ނަނާހުވަފެން.\nލޯޔަރެކެވެ. އިގްތިސާދީ މީހެއް ނޫނެއްނުން؟\nތަޢުލީމާއި އިޚްލާސްތެރިކަން ހުރެ ދުނިޔޭގެ ކަންހިނގާމަގު އެމީހަކަށް އެނގޭނަމަ އިގްތިސާދީ މީހަކަށް ވުމަކީވެސް ނިކަން ފަސޭހައިން ކުރެވިދާނެކަމެއް! ނޫންތަ؟\nއެމީހަކު ކިޔެވި ދާއިރާއަކުން ޕްރެކްޓިސް ކުރުން އެންމެ ރަގަޅު ގޮތަކީ. މަށަކީ ޝެއިޙެއް ނޫންް


Kaiveni Party Akun Addu Nature Park Ge Reethikan Dhahkaalaifi - Vaguthu\nކައިވެނި ޕާޓީއަކުން އައްޑޫ ނޭޗާ ޕާކްގެ ރީތިކަން ދައްކާލައިފި\nއައްޑޫ ނޭޗާ ޕާކްގައި ކައިވެނި ކުރި ދެމަފިރިން – ފޮޓޯ: ފްރޭމް އިން އަ ފްލެޝް\nއައްޑޫ ނޭޗާ ޕާކްގައި ފުރަތަމަ ފަހަރަށް ކައިވެނި ޕާޓީއެއް ބާއްވާ، ޕާޓީގެ ފޮޓޯތައް އާއްމު ކުރުމާއި އެކު އަނެއްކާވެސް ޕާކަށް ސަމާލުކަން ލިބިއްޖެއެވެ.\nއައްޑޫ ނޭޗާ ޕާކްގެ ފޭސްބުކް ޕޭޖްގައި މިރޭ ކުރި ޕޯސްޓެއްގައި ބުނެފައި ވަނީ މިއީ އެތަނުގައި ބޭއްވި ފުރަތަމަ ކައިވެނި ޕާޓީ ކަމަށެވެ. އައްޑޫ ނޭޗާ ޕާކްގައި ފުރަތަމަ ބާއްވާފައި ވަނީ އިބްރާހިމް ޝާދް އާއި ދާނާ އުގައިލްގެ ކައިވެނި ޕާޓީ އެވެ.\nއައްޑޫ ނޭޗާ ޕާކް އިން ވަނީ އެޕާކްގައި ކައިވެނި ޕާޓީ ބޭއްވި ދެމަފިރިން، ކައިވެނި ޕާޓީ ބާއްވާ ތަނެއްގެ ގޮތުގައި ނޭޗާ ޕާކް އިހްތިޔާރު ކުރީތީ އެކަމަށް ޝުކުރު އަދާކޮށްފައެވެ.\nAddu Nature Park visitors center has been rented for the first time forawedding. Congradulations and best wishes for...\nPosted by Addu Nature Park on Monday, August 12, 2019\nއައްޑޫ ނޭޗާ ޕާކަކީ ކުރީގެ ރައީސް ޔާމީންގެ ވެރިކަމުގައި ހިތަދޫ އީދިގަލި ކިޅިން ފެށިގެން ކޯއްޓޭއާ ހިސާބަށް ތަރައްޤީ ކޮށްފައިވާ ޕާކެކެވެ. ޕާކް ބަލާލަން ޒިޔާރަތް ކުރާ މީހުންނަށް ވަރަށް ފަސޭހަ އިންތިޒާމްތަކެއް ހަމަޖައްސާފައި ހުރެއެވެ.\nއައްޑޫ ނޭޗާ ޕާކަކީ އައްޑޫ މީހުންގެ އިތުރުން އެސިޓީ އަށް ޒިޔާރަތް ކުރާ އެންމެން ވެސް މިހާރު ބަލާލަންދާ ތަނެކެވެ. ގިނަ އަދަދެއްގެ ފަތުރުވެރިންގެ ސަމާލުކަން ވެސް އެޕާކަށް ލިބިފައިވެއެވެ. އެހެންކަމުން އައްޑޫ ނޭޗާ ޕާކް ވެފައި ވަނީ ރަނގަޅު އާމްދަނީއެއް ވެސް ލިބޭ ތަނަކަށެވެ.\n2015 ވަނަ އަހަރު ފެށި އައްޑޫ ނޭޗާ ޕާކް ތަރައްޤީ ކުރުމުގެ މަސައްކަތް ނިންމާ، އެތަން ހުޅުވާފައި ވަނީ މިދިޔަ އަހަރުގެ އޮކްޓޯބަރ މަސް ތެރޭގައެވެ.\nއޮގަސްޓް 12, 2019 23:10\nޒުވާނުންގެ ހިތްތަކާ ކުޅެލި ގަޓްހުރި ރައީސް ސާބަަހޭ ރައީސް ޔާމިން\nއޮގަސްޓް 12, 2019 23:47\nމިހާ ޕްރޮމޯޓް ކޮައްލި އިރު ފޮޓޯ ނެގި ފަރާތަަށް ކްރެޑިޓް ދިނުން ސަޅި ވީސް\nއޮގަސްޓް 13, 2019 14:32\nއެބުނާހެން ތީގަ ފޮޓޯނެގި މީހާގެ މޮޅުކަންވެސް އެބައޮތް!\nއޮގަސްޓް 13, 2019 00:05\nމި ފަދަ އެތައް ތަރައްގީއަކަށް ހުރަސްއަޅަި ވެރިކަން ފޭރިގަނެ ސްލޯހު ވެރިކަން ރާއްޖެއަށް ގެނައުމުގައި އިންޑިޢާގެ އެހީގައި މަސއްކަތްކުރި އެންމެންނަށް ހަލާކުހުރި! ސާބަސް ރައީސް ޔާމީން! ޡިބްދާބާދު!\nއޮގަސްޓް 13, 2019 00:32\nއޮގަސްޓް 13, 2019 05:48\nރާއްޖެއް މިހާރު ދިމާވެފައިމިވާ ތަރައްޤީ ނުކުރެވޭ ވެރިކަމާއި، އަދި ރާއްޖެއަށް ދިމާވެފައިމިވާ ގެއްލުމާ ހަލާކުގެ އެންމެ އިސް ފަރާތަކީ އީ.ސީ ޝަރީފުގެ ގުރޫޕު ހިންގާލި ވަރުގަދަ ހިޔާނާތުގެ ސަބަބުންކަން ޔަޤީން އެހެންވީމާ އީ.ސީ ޝަރީފުގެ ގުރޫޕުން މިހިންގާލި ހީލަތްތެރި ހިޔާނާތްތެރި ޢަމަލުގައި ބައިވެރިވި ހުރިހާ ފަރާތްތަކަށް މާތްﷲގެ އިރާދަފުޅުން ގެއްލުމާއި ހަލާކު މިންވަރު ކުރައްވާށި އާމީން\nއޮގަސްޓް 13, 2019 08:23\nޝުކުރިއްޔާ ތަރައްޤީގެ ރައީސް ރައީސްޔާމީން ތިޔައީ ތަރައްޤީގެރައީސްއޭ އަދު ޤައުމުފަޚުރުވެރިވާ


Kudakudhinnah jinsy goanaa kurevey material hoadhey goi Apple in hadhany\nކުޑަކުދީންނަށް ޖިންސީގޯނާ ކުރެވޭ މެޓީރިއަލް ދެނެގަނެވޭ ގޮތް އެޕަލްއިން ހަދަނީ\n06 އޯގަސްޓް 2021 - 12:13:11\nކަސްޓަމަރުންގެ ޑިވައިސްތަކުން ޗައިލްޑް ސެކްޝުއަލް އެބިއުސް މެޓީރިއަލް (ސީއެސްއޭއެމް) ދެނެގަނެވޭ ގޮތަށް ހަދާފައިވާ ސިސްޓަމާބެހޭ މައުލޫމާތު އެޕަލް ކުންފުނިން އާންމުކޮށްފިއެވެ.\nއައި ކްލައުޑްގައި ފޮޓޯއެއް ރައްކާކުރުމުގެ ކުރިން، މިޓެކްނޮލޮޖީގެ ސަބަބަުން ކުރިންވެސް ސީއެސްއޭއެމް ގޮތުގައި ރައްކާކުރެވިފައިވާ މެޓީރިއަލްތަކާ އެފޮޓޯއެއް އެއްގޮތްތޯ ބެލޭނެއެވެ.\nއެޕަލް އިން ބުނާ ގޮތުގައި ސީއެސްއޭއެމްއާ ދިމާވާ ފޮޓޯއެއް ފާހަގަ ކުރެވިއްޖެނަމަ އެސެސް ކުރުމަށްފަހު، ގާނޫނު ތަންފީޒު ކުރާ އިދާރާތަކަށް އެމައުލޫމާތު ފޯރުކޮށްދޭނެއެވެ.\nއެހެންނަމަވެސް މިޓެކްނޮލޮޖީގެ ސަބަބުން ބައެއްމީހުންގެ ސިއްރު މައުލޫމާތު ތަކާއި އާއްމުކޮށް ބޭނުންކުރުން މަނާ މެޓީރިއަލްތަކާއި، ސިޔާސީ ލިޔެކިއުންތަކުގެ ޕްރައިވެސީ ގެއްލިދާނެ ކަމުގެ ކަންބޮޑުވުން ބައެއްފަރާތްތަކުން ދަނީ ފާޅު ކުރަމުންނެވެ.\nމީގެއިތުރުން ބާރުގަދަ ގައުމުތަކުން ޖާސޫސު ކުރުމުގެ ބޭނުމުގައި މި ޓެކްނޮލޮޖީ ބޭނުން ކޮށްފާނެ ކަމުގެ ބިރުވެސް ވަނީ ބޮޑުވެފައެވެ.\nއެޕަލް އިން ބުނިގޮތުގައި އައި އޯއެސް އާއި އައި ޕެޑް އޯއެސްގެ އާވާޝަނެއް މިއަހރުގެ ފަހުކޮޅު ބާޒާރަށް ނެރޭނެއެވެ. އޭގެ ސަބަބުން ކުޑަކުދިންނަށް ޖިންސީގޯނާ ކުރުމަށް ބޭނުްނކުރެވޭ މެޓީރިއަލް ފެތުރުން މަދުކުރެވޭނެއެވެ. އަދި އޭގެ ޔޫޒާ ޕްރައިވެސީގެ މަސައްކަތްވެދަނީ ކުރަމުންނެވެ.\nމި އެޕްލިކޭޝަނުގެ ސަބަބުން ގެއްލުވާލައިފައިވާ ކުދިންގެ ޑޭޓާބޭސްގައި ހުރި ފޮޓޯތަކާއި ފޯނުގައި ބޭނުންކުރާ ފޮޓޯތަކާއި އަޅާ ކިޔޭނެއެވެ.\nއެޕަލްއިން ބުނާ ގޮތުގައި އެޑިޓް ކޮށްފައި ހުންނަ، އެއް ވާޝަންގެ އިމޭޖްތައްވެސް މި ޓެކްނޮލޮޖީން އަތުލައިގަންނާނެ ކަމަށެވެ.\nއެޕަލްއިން ބުނާގޮތުގައި މި ޓެކްނޮލޮޖީގެ އެކިއުރެސީލެވެލް ވަރަށް ރަނގަޅު ވާނެއެވެ. އެގޮތުން ނުބައިކޮށް ރިޕޯޓް ކުރުމުގެ ފުރުސަތު އޮންނާނީ އަހަރަކު އެއްޓްރިލިއަން ކޭސްގެ ތެރެއިްނ އެންމެ ކޭސް އަކަށްވުރެވެސް މަދުންނަކަމަށެވެ.\nއެޕަލްއިން ބުނާ ގޮތުގައި ރިޕޯޓްކުރެވޭ ކޭސްތައް މެނުއަލްކޮށް ބަލާނެއެވެ. އަދި އެކައުންޓެއް ބަންދު ކުރުމަށް އަޅަންޖެހޭ ފިޔަވަޅުތައް އެޅުމަށްޓަކައި ގާނޫނު ތަންފީޒު ކުރާ އިދާރާތަކަށް އަންގާނީ އޭގެ ފަހުންނެވެ.


ސަޖިދައިގައި އޮންނައިރު ދެއަތް ބާއްވަންޖެހޭ ގޮތަކީ ކޮބާ؟\nނަމާދުގެ އެންމެ މުހިންމު އެއް މަޙައްލު ކަމަށްވާ ސަޖިދައިގައި މީހުން ވާހިނދު ބައެއްމީހުން އެމީހުންގެ ދެއަތްވަރަށް ކައިރީގައި ގަޔާ ވިއްދައިފައި ބަހައްޓައެވެ. އަނެއްބަޔަކު ކުޑަކޮށް ގަޔާ ދުރުގައި އަތް ބަހައްޓާއިރު، ބައެއްމީހުން ވަރަށް ބޮޑަށް ފޭކޮށްފައިވެސް ބަހައްޓައެވެ.\nމިގޮތްތަކުގެ ތެރެއިން އެފަރާތެއްގެ ނަމާދާ އެއްގޮތަށް ނަމާދުކުރަން އަހަރެމެންނަށް އަމުރު ކުރެވިފައިވާ ރަސޫލުﷲ ޞައްލަﷲ ޢަލައިހި ވަސައްލަމްގެ ނަމާދާ އެންމެ ގާތީ ކޮން ގޮތެއްތޯއެވެ؟ މިއީ ބައެއްމީހުންގެ ހިތުގައި އުފެދޭ ސުވާލެކެވެ. ޢިލްމެއް ނެތި އެއްބަޔަކު އަނެއްބަޔަކާ ދިމާލަށް ތިޔަ އަތް ބަހައްޓަނީ މުޅިން ނުބައިކޮށޭ ބުނެ ވާހަކަދެއްކުމުގެ ބަދަލުގައި މިމައްސަލައިގެ ތަފްޞީލަށް ގޮސްލަމާ ހިނގާށެވެ. ފުރަތަމަ ޞައްޙަ މަގުން ވާރިދުވެފައިވާ ދެޙަދީޘެއް ޛިކުރުކޮށްލާނަމެވެ.\nوَعَنِ ابْنِ بُحَيْنَةَ - رضي الله عنه: أَنَّ النَّبِيَّ - صلى الله عليه وسلم - كَانَ إِذَا صَلَّى فَرَّجَ بَيْنَ يَدَيْهِ, حَتَّى يَبْدُوَ بَيَاضُ إِبِطَيْهِ. مُتَّفَقٌ عَلَيْهِ.(ޞަޙީޙް)\nމާނަ: އިބްނު ބުޙައިނާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ނަމާދު ކުރަށްވާ ހިނދު އެކަލޭގެފާނުގެދެކިހިލިފަތުގެ ދޮންކަން ފެނިއްޖައުމަށް ދަންދެން ދެއަތް ފޭކުރައްވައެވެ.\nوَعَنْ الْبَرَاءِ بْنِ عَازِبٍ -رَضِيَ اللَّهُ عَنْهُمَا- قَالَ: قَالَ رَسُولُ اللَّهِ - صلى الله عليه وسلم: «إِذَا سَجَدْتَ فَضَعْ كَفَّيْكَ, وَارْفَعْ مِرْفَقَيْكَ» رَوَاهُ مُسْلِمٌ. (ޞަޙީޙް)\nމާނަ: އަލްބައްރާ އިބްނު ޢާޒިބު ރަޟިޔަﷲ ޢަންހުމާގެ ކިބައިން ރިވާވެގެންވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘް ކުރެއްވިއެވެ: "ތިޔަބައިމީހުން ސަޖިދަ ކުރާނަމަ، ތިޔަބައިމީހުންގެ ދެއަތްތިލަ (ބިންމަތީގައި) ބާއްވާށެވެ. އަދި ދެއުޅަބޮށި އުފުލާށެވެ."\nމި ދެ ޙަދީޘުން ވަރަށް ސާފުކޮށް އެނގޭފަދައިން ރަސޫލުﷲ ޞައްލަﷲ ޢަލައިހި ވަސައްލަމް ސަޖިދައިގައި ވާ ހިނދު އެކަލޭގެފާނުގެ ދެ އަތްދަނޑި ހަށިކޮޅާ ވީހާވެސްދުރުކޮށްފައި ބަހައްޓަވައެވެ. މިކަން އެނގިގެންދަނީ އެކަލޭގެފާނު ސަޖިދައިގައި އޮންނަވާ ހިނދު އަތްޕުޅު ބަހައްޓަވާ ގޮތުން، އަތް ރަނގަޅަށް ފޭކޮށްލީމާ ނޫނީ ނުފެނަ ހިސާބެއް ކަމަށްވާ ކިހިލިފަތް ފެންނާތީއެވެ. މި ހައިއަތުގެ ސަބަބުން ނަމާދުކުރާ މީހާގެކިބައިން ކަންނެތް ކަމާއި ވަޅޯކަން ފިލާކަމަށް ބައެއް ޢިލްމުވެރިން ޛިކުރު ކުރަށްވާފައިވެއެވެ.\nނަމަވެސް ނަމާދުގެ އެހެން ހުރިހާ ޙަރަކާތެކޭ ވެސް އެއްފަދައިން، ޖަމާޢަތުގައި ނަމާދު ކުރާހިނދު މި ސުންނަތުގައި ހިފުން ވަނީ ތިމާ ގާތުގައި ވާ އެހެން މީހުންނަށް އުނދަގޫ ނުވާނޭ ފަދައިންނެވެ. މާނައަކީ އެހެން މީހުންނަށް އުނދަގޫވާނޭހެން ދެއަތް މާ ބޮޑަށް ފޭކޮށްފައި ބެހެއްޓުމެއް ނުވެއެވެ. ސަބަބަކީ މިހާލަތުގައި ތިމާގެ މަޞްލަޙަތަށް ބެލުމަށްވުރެ، ފަސާދައިން ރައްކާތެރި ވުން މުހިންމެވެ. އެހެނީ ފިޤުހީ ޤާޢިދާއެއްގައި ވެއެވެ. ((درء المفاسد أولى من جلب المصالح)) މާނަ: "މަޞްލަޙާ ހޯދައިގަތުމަށްވުރެ ފަސާދަ ނައްތާލުން މާ އައުލާވެގެންވެއެވެ."\nއަދި ދެވަނައަށް ޛިކުރު ކުރެވިފައިވާ ޙަދީޘުން އެނގޭ ގޮތުގައި ދެއަތްދަނޑިބިންމަތީގައި ބާއްވާފައި ބާއްވައިގެން ނުވާނެއެވެ. އެއީ އެކަލޭގެފާނު، އުޅަނބޮށިއުފުއްލެވުމަށް އަމުރު ކުރަށްވާފައި ވާތީއެވެ. އުފުއްލާފައި ބަހައްޓާނަމަ އަތްދަނޑި،ބިންމަތީގައި ބޭއްވިފައެއް ނުއޮންނާނެއެވެ. މިކަމަށް ޢިޝާރަތް ކުރަށްވާ އެހެންޙަދީޘެއްގައި ވެއެވެ.\nعَنْ أَنَسٍ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: "اعْتَدِلُوا فِي السُّجُودِ وَلَا يَبْسُطْ أَحَدُكُمْ ذِرَاعَيْهِ انْبِسَاطَ الْكَلْبِ"\nމާނަ: އަނަސް އިބްނު މާލިކު ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘް ކުރެއްވިއެވެ. ސަޖިދާގައި ތިބޭއިރު މެދުމިނަކަށް ތިބޭށެވެ. އަދި ކުއްތާއެއް އޭގެ ދެއަތް ދަމައިގެން އޮންނަ ގޮތަށްތިޔަބައިމީހުންގެ ދެއަތްދަނޑި(ބިންމަތީގައި) ފަތުރާލައިގެން ނުބާއްވާށެވެ"\nމިހާހިސާބުން އަނެއްކާވެސް އެހެން ސުވާލެއް އެބަ ހިތުގައި އުފެދެއެވެ. ސަޖިދައިގައި އަތް ބާއްވަން ޖެހެނީ ދެކޮނޑާ، އެއް މިނެއްގައިތޯ؟ ނުވަތަ ކަންފަތާ އެއް މިނެއްގައިތޯ؟ ނުވަތަ ނިތްކުރިއާ އެއް މިނެއްގައިތޯ؟\nޖަވާބު: މިތިން ގޮތްވެސް ރަސޫލުﷲ ޞައްލަﷲ ޢަލައިހި ވަސައްލަމް ގެ އަރިހުން ޘާބިތުވެއެވެ. އެހެންކަމުން މީގެއިން ކޮންމެ ގޮތަކަށްވެސް ޢަމަލު ކުރެވިދާނެއެވެ. މިމައްސަލާގައި ދެނެގަންނަން ޖެހޭ ވަރަށް މުހިންމު ކަމެއް އެބަ އޮތެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމް، އެކަލޭގެފާނުގެ ޙަޔާތްޕުޅުގައި ކުރެއްވީ އެންމެ ނަމާދެއް ނޫނެވެ. ނަމާދުގެ ބައެއް ޙަރަކާތްތައް ރަސޫލުﷲ ޞައްލަﷲ ޢަލައިހި ވަސައްލަމް އެހި ފަހަރު ފަހަރު އެކި ސިފައިގައި ކުރަށްވާފައި ވެއެވެ. ފަހެ މިކަމަށް ޢިލްމުވެރިންގެ އަރިހުގައި ޤާޢިދާއެއް ވެއެވެ. އެއީ ((العبادات الواردة على وجوه متنوعة, الأفضل أن يفعلها على جميع الوارد))\nމާނަ: އެކި ވަޖުހުތަކުން (އެބަހީ ރަސޫލުﷲ ޞައްލަﷲ ޢަލައިހި ވަސައްލަމް ގެ އަރިހުން، ޞައްޙަ މަގުން އެކި ގޮތްގޮތަށް) ވާރިދުވެފައިވާ ޢަޅުކަންތައް ކުރުމުގައި އެންމެ ރަނގަޅު ގޮތަކީ، ވާރިދު ވެފައިވާ ހުރިހާ ގޮތަކަށްވެސް ކުރުމެވެ.\nމާނައަކީ އަބަދުވެސް މިތިންގޮތުގެ ތެރެއިން އެއްގޮތް ޚިޔާރުކޮށް އެގޮތަށް އަތްތިލަ ބޭއްވުމަށްވުރެ ރަނގަޅީ، އެކި ނަމާދު ތަކުގައި އެކި ގޮތް ގޮތް ޚިޔާރު ކުރުމެވެ. އެބަހީ ސުންނަތުން ޘާބިތުވަނީ އެކަލޭގެފާނު އެކި ފަހަރު ފަހަރު އެކި ގޮތް ގޮތަށް އަތް ބޭއްވި ކަމެވެ. އެހެންކަމުން، އެކަލޭގެފާނު ޞައްލައްﷲ ޢަލައިހި ވަސައްލަމް ނަމާދު ކުރެއްވި ފަދައިން ނަމާދު ކުރާ މީހާ އެކަލޭގެފާނުގެ މިސުންނަތުގައި ހިފުން އެއީ އެންމެ ރަނގަޅު ގޮތެވެ. އަދި އަހަރެމެން ނަމާދު ކުރަންވެސް ޖެހެނީ އެކަލޭގެފާނު ޞައްލަﷲ އަލައިހި ވަސައްލަމް ނަމާދު ކުރެއްވޮ ގޮތަށެވެ. އެކަލޭގެފާނުގެ ޙަދީޘް ފުޅެއްގައި ވެއެވެ. صَلُّوا كَمَا رَأَيْتُمُونِي أُصَلِّي\nމާނަ: "ތިމަންކަލޭގެފާނު ނަމާދު ކުރަށްވާތީ ތިޔަބައިމީހުން ދުށް ގޮތަށް ތިޔަބައިމީހުންނަމާދު ކުރާށެވެ."


ނަރަކަ2– DhiSalafiyyah\n24/09/2013 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nސުވަރުގެއާއި ނަރަކަ މިހާރުވެސް ވަނީ ހައްދަވާފައެވެ.\nއިމާމު އައްޠަޙާވީ އެކަލޭގެފާނުގެ ފޮތް ކަމުގައިވާ އަލްޢަޤީދަތުއް ޠަޙާވިއްޔާގައި ވިދާޅުވިއެވެ.\n” ސުވަރުގެއާއި ނަރަކަ ވަނީ މިހާރުވެސް ހައްދަވާފައެވެ. މިދެތަން ދުވަހަކުވެސް ފަނާ ނުވާނެއެވެ. އަދި ނިމުމަކަށްވެސް ނާއްނާނެއެވެ. ހަމަކަށަވަރުން ﷲ ތަޢާލާ ސުވަރުގެއާއި ނަރަކަ އެހެން ޚަލްގުތަކުންނަށް ވުރެ ކުރިން ހެއްދެވިއެވެ. އަދި ކޮންމެ ތަނަކަށް ވެސް އެތަނެއްގެ އަހްލުވެރިން ހެއްދެވިއެވެ. އެކަލާނގެ އިރާދަ ކުރައްވާ ބަޔެއް އެކަލާނގެ ރަޙްމަތުން ސުވަރުގެ ވައްދަވައެވެ. އަދި އެކަލާނގެ އިރާދަ ކުރައްވާ ބަޔެއް އެކަލާނގެ ޢަދްލުވެރި ކަމުން ނަރަކަ ވައްދަވައެވެ. ކޮންމެ މީހަކުވެސް ޢަމަލުކުރާނީ އެމީހެއްގެ ތަޤްދީރުގައި ލިޔެވިގެންވާ ގޮތުގެ މަތިންނެވެ. އަދި އޭނަ ހެއްދެވިގެން ވަނީ އޭނަ ތަޤްދީރުގައިވާ ގޮތުގެ މަތިން ޢަމަލުކުރުމަށެވެ. އަދި ހޮޔޮ ޢަމަލުތަކާއި ނުބައި ޢަމަލުތަކަކީ ވެސް އަޅުތަކުންގެ މައްޗަށް ޤަދަރުގައި ލިޔުއްވިގެންވާ ކަންތައްތަކެވެ.”\nމުޙައްމަދު ބިން މުޙައްމަދު ބިން ޢަބުލް ޢިއްޒުލް ޙަނަފީ އަލްޢަޤީދަތުއް ޠަޙާވިއްޔާގައި އިމާމުއް ޠަޙާވީގެ މިބަސްފުޅު ޝަރަޙަ ކުރަމުން ވިދާޅުވިއެވެ.\n“ސުވަރުގެއާއި އަދި ނަރަކަ ވަނީ މިހާރުވެސް ހެއްދެވިގެން ކަމަށް ސުންނަތް ޖަމާޢަތުގެ އަހްލުވެރިން އިއްތިފާޤްވެއެވެ. އަދި ސުންނަތް ޖަމާޢަތުގެ އަހުލުވެރިން މިގޮތުގައި ތިއްބާ ސުންނަތް ޖަމާޢަތުގެ އަޤީދާއިން ބޭރުވެގެންވާ ބައެއް ކަމުގައިވާ ، މުޢުތަޒިލާއިން އަދި ޤަދަރިއްޔާއިން މިކަމަށް އިންކާރުކުރިއެވެ. އަދި އެމީހުން ބުންޏެވެ. ﷲ ތަޢާލާ ސުވަރުގެއާއި ނަރަކަ އުފައްދަވާނީ ޤިޔާމަތް ދުވަހުންނެއެވެ. އެމީހުން މިހެން ބުނަން ޖެހުނީ އެމީހުން ގަބޫލުކުރާ ބާޠިލް ޢަޤީދާއެއް ކަމުގައިވާ، ﷲ ތަޢާލާ މިވެނި ކަމެއް ކުރުން އެކަށީގެން ނުވެއެވެ، އަދި މިވެނި ކަމެއް ކުރުން އެކަށީގެން ވެއެވެ، މި ބާޠިލް ޢަޤީދާގެ ސަބަބުންނެވެ. މިމީހުން ﷲތަޢާލާގެ ޚަލްޤުތަކުން އެކަލާނގެ ޢަމަލުތަކުން އަޅާ ކިޔަނީއެވެ.\nއަދި މިބައިމީހުން ބުންނެވެ. ޙިސާބު ބައްލަވައި ޖަޒާދެއްވުމުގެ ކުރިން ސުވަރުގެ (އަދި ނަރަކަ) ހެއްދެވުމަކީ ބޭކާރު ކަމެކެވެ. އެހެނީ އެތަން ވަރަށް ގިނަ ޒަމާން ތަކެއް ވަންދެން ބޭނުން ނުކޮށް ފަޅުކޮށް ހުންނާނެވެ. އަދި މިބައި މީހުންގެ މިބާޠިލް ޢަޤީދާ ދެކޮޅަށް ޤުރުއާނާއި އަދި ސުންނަތުގައި އައިސްފައި ހުރި ނައްޞުތައް ގަބޫލު ނުކޮށް ދޫކޮށްލައި އަދި އެ ނައްޞުތައް ނުބައިކޮށް މާނަކޮށް، އެބައިމީހުންނާ ޚިލާފްވާ މީހުންނަކީ މަގުފުރެދިފައިވާ ބިދްޢަވެރިން ކަމުގައި ބުންޏެވެ.”\nދެން އެއަށް ފަހުގައި ޤުރުއާނާއި ސުންނަތުގައި ސުވަރުގެއާއި ނަރަކަ މިހާރުވެސް ﷲ ތަޢާލާ ވަނީ ހައްދަވާފައި ކަމަށް ހުރި ނައްޞުތައް އެކަލޭގެފާނު ބަޔާން ކޮށްދެއްވިއެވެ.\nﷲ ތަޢާލާ ސުވަރުގެއާއި ބެހޭގޮތުން ވަޙީކުރެއްވިއެވެ.\n(أُعِدَّتْ لِلْمُتَّقِينَ) [سورة آل عمران 133]\nމާނައީ:”އެ ސުވަރުގެ ތައްޔާރުކުރައްވާފައިވަނީ، ތަޤްވާވެރިންނަށެވެ.”\n(أُعِدَّتْ لِلَّذِينَ آمَنُوا بِاللَّـهِ وَرُسُلِهِ) [سورة الحديد 21]\nމާނައީ:” އެ ސުވަރުގެ ތައްޔާރު ކުރައްވާފައިވަނީ، ﷲއަށާއި، އެކަލާނގެ ރަސޫލުންނަށް އީމާންވި މީހުންނަށްޓަކައެވެ.”\nއަދި ނަރަކަޔާ ބެހޭގޮތުން ވަޙީކުރެއްވިއެވެ.\n(وَاتَّقُوا النَّارَ الَّتِي أُعِدَّتْ لِلْكَافِرِينَ) [سورة آل عمران 131]\nމާނައީ:”އަދި، ނަރަކަޔަށް ތިޔަބައިމީހުން ބިރުވެތިވެ ރައްކާތެރިވާށެވެ! އެ ނަރަކަޔަކީ، ކާފިރުންނަށްޓަކައި ތައްޔާރުކުރައްވާފައިވާ ތަނެކެވެ.”\n(إِنَّ جَهَنَّمَ كَانَتْ مِرْصَادًا ﴿21﴾ لِّلطَّاغِينَ مَآبًا ﴿22﴾)[سورة النبإ 21,22]\nމާނައީ:” ހަމަކަށަވަރުން، ނަރަކައީ، އެތަނަކުން ކުށްވެރިންނަށް ބަލަބަލައިތިބޭ ތަނެއްކަމުގައިވެއެވެ. ކާފިރުންނަށް އެއުރެން އެނބުރިގޮސް ތިބޭނެތަނެއްގެ ގޮތުގައެވެ.”\n(وَلَقَدْ رَآهُ نَزْلَةً أُخْرَىٰ ﴿١٣﴾ عِندَ سِدْرَةِ الْمُنتَهَىٰ ﴿١٤﴾ عِندَهَا جَنَّةُ الْمَأْوَىٰ ﴿١٥﴾ )[سورة النجم 13, 15,14]\nމާނައީ:”ހަމަކަށަވަރުން، އެކަލޭގެފާނު (އެބަހީ: މުޙައްމަދުގެފާނު) އެހެންފަހަރަކުވެސް އެ މަލާއިކަތާ ދެކެވަޑައިގަތްކަން ކަށަވަރެވެ. ސިދްތަރުލް މުންތަހާގެ ކައިރިންނެވެ .އެތާނގެ ކައިރީގައި ޖަންނަތުލް މައުވާވެއެވެ. (އެއީ މުއުމިންތަކުންގެ ފުރާނަތަކުގެ މަރްކަޒެވެ.).”\nރަސޫލުﷲ ޞައްލަﷲ ޢަލައިހިވަސައްލަމަ އަށް ސިދްރަތުލް މުންތަހާ (ސުވަރުގޭގައިވާ ގަހެއް) ފެނިވަނޑައި ގެންނެވިއެވެ. އަދި އެތާނގެ ކައިރީގައި ޖަންނަތުލް މައުވާ ވަނިކޮށް ފެނިވަނޑައި ގެންނެވިއެވެ. މިވާހަކަ ޞަޙީޙު ބުޚާރީ އަދި މުސްލިމުގައި އަނަސްގެފާނުގެ ކިބައިން އިސްރާ އަދި މިޢްރާޖުގެ ހާދިޘާ ގައި ރިވާ ވެގެން އައިސްފައިވެއެވެ.\nރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n“ދެން ޖިބްރީލުގެފާނު ތިމަން ކަލޭގެފާނު ގޮވައިގެން ސިދްތަރުލް މުންތަހާ ހަމަޔަށް އައެވެ. އަދި އެތަން ވަނީ ބުނެދެން ނޭގޭ ކުލަތަކުން ފޮރުވިގެންނެވެ. ދެން ތިމަންކަލޭގެފާނު ސުވަރުގެއަށް ވަނީމެވެ. އެނތާގެ ޤުއްބުތަށް ވަނީ މުތުންނެވެ. އަދި އެތާގެ ވެއްޔަކީ )ގޮމަކަސްތޫރިއެވެ(މިސްކެވެ.”


Lousiana Ge Governer Trump Ah Maruhabaa Dhenevi Goi Ethah Baehge Samaalukamah - Vaguthu\nލުއިޒިއާނާގެ ގަވަނަރު ޓަރަންޕަށް މަރުހަބާ ދެންނެއްވި ގޮތަށް ބައެއްގެ ސަމާލުކަށް\n4 މަސް ކުރިން ( މެއި 16, 2019 )\nމިދިޔަ އަންގާރަ ދުވަހު އެމެރިކާގެ ރައީސް ޑޯނަލްޑް ޓްރަންޕް އެމެރިކާގެ ސްޓޭޓެއް ކަމަށްވާ ލުއިޒިއާނާއަށް ކުރި ދަތުރުގައި އެ ސްޓޭޓުގެ ގަވަނަރު ޓަރަންޕަށް މަރުހަބާ ދެންނެއްވި ގޮތް އެތަށް ބައެއްގެ ސަމާލުކަން ހޯދައިފިއެވެ.\nޓްރަންޕް ލޫޒިޔާނާއަށް ކުރެއްވި ދަތުރުގައި އެއާޕޯޓުން މަރުހަބާ ދެންނެއްވުމަށް ފަހު ސަލާމް ކުރަވަމުން ލޫޒިޔާނާގެ ގަވަނަރު ޓްރަންޕަށް ދެއްކެވީ އޭނާ ލައިގެން ހުރި ރައީސް ޓަރަންޕް ސިފަވާ ސްޓާކީނެވެ.\nލޫޒިޔާނާގެ ގަވަނަރު ލައިގެން ހުރި މި ސްޓާކީނަކީ އެމެޒޮން އިން އޮންލައިކޮށް ގަންނަން ލިބޭ ސްޓާކީނެކެވެ. ޓރަންފްގެ އަށް ނަކަލުކޮށް ޑިޒައިންކޮށްފައިވާ މި ސްޓާކީން ޑިޒައިން ކުރީ ގަންބޯލް ޑޫގަލް ކިޔާ ކުންފުނިއަކުންނެވެ.\nއެމެރިކާއަށް ހެޔޮ އެދޭ އެކުވެރި ގައުމުތަކާ އޮތް ގުޅުން ބީރައްޓެހި ކުރަމުންދާ އެމެރިކާގެ 45 ވަނަ ރައީސް ޑޮނަލްޑް ޓްރަމްޕު އަންނަނީ އެމެރިކާގެ ޒަމާނީ ހަތުރުންނާއި އެކު އެކުވެރިކަމާ ގާތް ގުޅުންތައް އުފައްދަމުންނެވެ. މި ކަމުގެ ސަބަބުން އެމެރިކާގެ ރައްޔިތުންގެ މެދުގައި ޓްރަންޕް އަށް އޮތް ތާއީދު ދަނީ ދުވަހެއް ދުވަހަކަށް ދަށަށެވެ. މީގެ އިތުރުން ޓްރަންޕް ގެންދަވަނީ މެދުއިރުމަތީގައި އުފެދިފައިވާ ހަމަނުޖެހުން ގޯސްކުރުމަށް އީރާނާއި ކުރިމަތިލުމަށް ސިފައިން އެގައުމަށް ފޮނުވުމަށް ތައްޔާރުވަމުނެވެ.\nއެއްވެސް ތަޖުރިބާއެެއް ނެތި ވެރިކަމަށް އައި ޓްރަންޕްއަކީ އަބަދުވެސް އެހެން މީހުންގެ ބަހަށްވުރެ އަމިއްލަ ބަހުގައި ހިފަހައްޓާ މީހެއްކަން ފާހަގަކޮށްލެވެއެވެ. ޓްވިޓަރ އެކައުންޓް އަމިއްލަޔަކަށް ގެންގުޅެމުން އަންނަ އެމެރިކާގެ ފުރަތަަމަ ރައީސް ޓްރަންޕްގެ އަތުގައި ޓްވިޓަރއަށް ވަނުމަށް ޚާއްސަކޮށްފައިވާ ފޯންއެއް އޮވެއެވެ.\nގިނަ ބައެއްގެ ސަމާލުކަން ކައިލީ އާއި ސްޓޯމީގެ ވީޑިއޯއަށް!\nބަށިބޯޅައަށް ދީފައިވާ ގައުމީ ހައިސިއްޔަތު އުވާލުމުން ރައީސަށް ޕެޓިޝަނެއް\nޕާކިސްތާނުގެ ވައިގެ ސަރަހައްދު ބޭނުން ކުރުމުގެ ހުއްދަ މޯދީއަކަށް ނުދިން


Sandhoakeh Ge Badhalugai BMW Caareh Ge There'ah Lumah Fahu Valhulaifi - Vaguthu\nސަންދޯކެއްގެ ބަދަލުގައި ބީއެމްޑަބްލިއު ކާރެއްގެތެރެއަށް ލުމަށްފަހު ވަޅުލައިފި\nއާއްމުކޮށް މީހުން މަރުވުމުން ވަޅުލާ އުޅެނީ އެކަމަށްޓަކައި ތައްޔާރުކުރެވިފައިވާ ސަންދޯކަށްލުމަށް ފަހުއެވެ. ނަމަވެސް ނައިޖީރިއާއަށް ނިސްބަތްވާ މީހަކު މަރުވުމުން މި ވަނީ އަގުބޮޑު ބީއެމްޑަބްލިއު ކާރެއްގެ ތެރެއަށް އޭނާގެ ހަށިގަނޑު ލުމަށްފަހު ވަޅުލާފައެވެ.\nއަޒްބޫކް ނަމަކަށް ކިޔާ މީހަކު އޭނާގެ ބައްޕަގެ ފުރާނަ ނެތް ހަށިގަނޑު، އަގުބޮޑު ކާރު ތެރެއަށް ލައި ވަޅުލިއިރު، އެ މަންޒަރު ފެންނަ ފޮޓޯތަކާއި ވީޑިއޯތައް މީސް މީޑިޔާގައި ދަނީ ދައުރުވަމުންނެވެ.\nމިކަމަށް ގިނަ ބައެއްގެ ފާޑުކިޔުން އަމާޒުވަމުންދާއިރު، އެފަރާތްތަކުން ވަނީ ފައިސާއަކީ ހުރިހާ އެއްޗެއް ނޫންކަމަށް ބުނެފައެވެ. އަދި ކޮންމެ އެއްޗެއްގައި އެ މީހާ ވަޅުލި ނަމަވެސް މަރުވުމުން ކޮންމެ އިންސާނަކުވެސް އެއްތަން ކުރެވޭނީ އެއްގޮތަކަށް އެއްތަނަކަށްކަންވެސް ބައެއް މީހުން ވަނީ ބުނެފައެވެ. އަދި މަރުވެފައިވާ މީހަކު އެހާ އަގުބޮޑު އެއްޗަކުން ކުރާ ބޭނުން ތަކާއި މެދުވެސް ބައެއް މީހުން ވަނީ ސުވާލު އުފައްދާފައެވެ.\nނައިޖީރިއާގެ ނޫސްތައް ބުނާގޮތުގައި، އެ ކާރުގެ އަގު ގާތްގަނޑަކަށް 90،000 އެމެރިކާ ޑޮލަރަށް އަރާނެއެވެ.\nމިއީ މިފަދަ އަގުބޮޑު ކާރެއްގައި މީހަކު ވަޅުލި ފުރަތަމަ ފަހަރެއް ނޫނެވެ. މީގެ ކުރިންވެސް އަގުބޮޑު ކާރެއްގައި މީހަކު ވަނީ ވަޅުލާފައެވެ. ހަމަ އެހެންމެ ދުނިޔޭގެ ބައެއް ހިސާބުތަކުގައި، އަގުބޮޑު މުދަލާއި ގަހަނާތަކާއި އެކުވެސް މީހުން ވަޅުލައި ހަދައެވެ. އެފަރާތްތަކުން ޤަބޫލުކުރާގޮތުގައި، ލޯމަތިން ފެންނާން ނެތަސް، މަރުވުމުން އެމީހުން އެތަކެތި ބޭނުންކުރާނެއެވެ.\nޖޫން 11, 2018 21:41\nޖޫން 11, 2018 23:41\nއެމީހުން ހަމަ ގަމާރީ\nޖޫން 12, 2018 14:28\nޖޫން 12, 2018 16:15\nބައެއް މުޖުތަމައުގައި މިފަދައިން ކަން ކުރުމުން މަރުވިމީހާ އަށާއި ދިރިތިބި އެމީހާގެ ތިމާގެ މީހުންނަށް އިހްތިރާމާއި ޤަދަރު ލިބޭ. ދިވެހި މުޖުތަމައަކީ ވެސް އެފަދައިން މުއްސަދިންނަށް އިހްތިރާމް ލިބޭ މުޖުތަމައެއް\nޖޫން 16, 2018 15:13


އުތީމު އާދަމްބެ: ހިތަށް ނަލަ، ދުލަށް ފަހި ވަޒަންތަކުން ހައްދަވާ ފުރިހަމަ ޅެންވެރިކަމެއް\n21 މާރޗް 2021\nދުނިޔޭގެ ޅެންވެރިންގެ ދުވަހުގެ މުނާސަބަތުގައި މި ގެނެސްދެނީ ދިވެހިބަހާއި އަދަބިއްޔާތުގެ ދާއިރާއިން 2016 އަހަރު ޝަރަފުވެރިކަމުގެ ޤައުމީ އިނާމު އަދި ދިވެހި އަދަބިއްޔާތަށް ޚިދުމަތްކުރުމުގެ ދާއިރާއިން؛ ޅެންހެދުމުގެ ރޮނގުން 2004 ވަނަ އަހަރު ޢާންމުޚިދުމަތުގެ އިނާމު ހާސިލްކުރައްވާފައިވާ ތިލަދުންމަތީގެ ފަޙްރުވެރި ދަރިއެއްގެ ވާހަކަ އެވެ. ހއ. އުތީމު، އަލިމަސްގެ އަލްފާޟިލް އާދަމް ޢަބްދުއްރަޙްމާން ގެ ވާހަކަ އެވެ.\nއުތީމު އާދަމް ޢަބްދުއްރަޙްމާނަކީ، ކުޅަދާނަ ލިޔުންތެރިއެކެވެ. އަދީބެކެވެ. ކުޅަދާނަ ވާހަކަދެއްކުންތެރިއެކެވެ. އޭނާގެ އެންމެ ޚާއްޞަ ފަންނަކީ، ޅެންވެރިކަމެވެ.\nއޭނާ ލިޔުއްވާފައިވާ މަޝްހޫރު އެއްފޮތަކީ [ދިވެހި ދިރިއުޅުމުގެ ތެރެއިން..........] މިނަމުގައި ދިވެހިންގެ އާދަކާދަޔާއި ޘަޤާފަތުގެ މައްޗަށް ލިޔުއްވި ފޮތެކެވެ. 600 ޞަފްޙާގެ މައްޗަށް އެކުލަވައިލެއްވި މި ފޮތަކީ، މުހިންމު އަދަބީ ތަރިކައެކެވެ. މިފޮތުގައި ދިވެހިންގެ އިހުގެ އާދަކާދަ ހުންނަ ތަރުތީބު މަގުތަކާއި، އިހުއްސުރެ ކަންކަން ކުރަމުން އައިސްފައިވާ އުސޫލުތަކާއި ގޮތްތައް ވަރަށް ސާފުކޮށް ބަޔާންކުރައްވާފައިވެއެވެ. މީގެއިތުރުން، [ފަތްތޫރަ] މަޖައްލާއަށްވެސް ތަފާތު އެކި ލިޔުންތައް ލިޔުއްވާފައިވެއެވެ. އަދި މޯލްޑިވްސް ނޭޝަނަލް ޑިފެންސް ފޯސްއިން ނެރުއްވާ [އައްޑަނަ] މަޖައްލާއަށާއި، ލިޔުންތެރިންގެ ގުޅުމުން ނެރުއްވާ [ލިޔުންތެރިޔާ] މަޖައްލާއަށާއި، ކުރިން ނެރެމުންދިޔަ [ދަރުމަ] މަޖައްލާއަށްވެސް އެކި ލިޔުންތައް ލިޔުއްވާފައިވެއެވެ.\nއާދަމް ޢަބްދުއްރަޙްމާންގެ އެންމެ އާދަޔާޚިލާފު ފަންނަކީ، ހިތަށް ނަލަ، ދުލަށް ފަހި ވަޒަންތަކުން ހައްދަވާ މުތްތަކެއްފަދަ އަޖައިބުކުރުވަނިވި ފުރިހަމަ ޅެންވެރިކަމެވެ.\nޅެންވެރިކަމުން ދަރިވަރުވެވަޑައިގަތީ އަލްމަރްޙޫމް ހޯރަފުށީ އާދަމް ސަލީމްގެ އަރިހުންނެވެ. އެންމެ ފުރަތަމަ ޅެމެއް ހައްދަވާފައިވަނީ، މަދްރަސީ ދައުރުގައެވެ. ފުރަތަމަ ހެއްދެވީ، މި ދަންނަވާ ޅެން ބައިތެވެ.\nގުލްޝަނުން މިއަދުގެ އުފައުވެރި މާތަކޭ ފޮޅެމުންދަނީ\nބުލްބުލާ މުނިޔާތަކާވެސް ހަރުއަޑުން ގޮވަމުން ދަނީ\nއާދަމް ޢަބްދުއްރަޙްމާންގެ ފުރަތަމަ އެދުރުންނަކީ، އޭނާގެ ލޮބުވެތި މަންމައާއި ބައްޕައެވެ. ނޮޅިވަރަންފަރު މަދަރުސަތުލް އަމީރު އަމީނުން އިބްތިދާއީ ތަޢުލީމު ފުރިހަމަކުރެއްވުމަށްފަހު، ސާނަވީ ތަޢުލީމާއި ތަމްރީނު ހޯއްދެވީ، ދިއްދޫ މަދަރުސަތުލް ޣާޒީ މުޙައްމަދުންނެވެ.\nއާދަމް ޢަބްދުއްރަޙްމާންގެ ޅެންވެރިކަމުގެ ފަންނަށް ނަޒަރު ހިންގާލާއިރު، އަދުގެ ބައެއް ނާޤިދުންގެ ނަޒަރުގައި އޭނާގެ ޅެންވެރިކަމުގެ ތެރެއިން [ދިވެހި ޅެންވެރިކަމުގެ އުޖާލާވި ރަންތަރި] ފެންނަހިނދު، މަޝްހޫރު އުސްތާޛުއްޖީލު އަލްމަރްޙޫމް މުޙައްމަދު ޖަމީލުގެ [ޅެންވެރިކަމުގެ ހުވަނދު]، އާދަމް ޢަބްދުއްރަޙްމާންގެ ޅެންތަކުން ފެންނަހާ ފުރިހަމަ އެހެން ޅެންތަކެއް މަދުން ނޫނީ ނުފެނެއެވެ. އާދަމް ޢަބްދުއްރަޙްމާނަކީ، ހައްދަވަން ޖެހިވަޑައިގެންނެވި ކޮންމެ މައުޟޫޢަކަށް ވަރަށް ފަރިތަކަމާއެކު ޅެން ހައްދަވާ ޝާޢިރެކެވެ. މި ފަންނުގައި ޅެމުގެ އިތުރުން، ލަވަޔާއި ރައިވަރުފަދަ ޅެންވެރިކަމުގެ އެކި ކުލަކުލައިގެ ބާވަތްތަކުން އޭނާ ގެންދަވަނީ، ދިވެހި ޅެންވެރިކަމުން އައު އުސްމިންތަކަކަށް ދަތުރުކުރައްވަމުންނެވެ.\nއާދަމް ޢަބްދުއްރަޙްމާންގެ ވަސްމީރު އަސަރުގަދަ ޅެންތައް އެކުލަވައިލައްވައިގެން އެކި ފޮތްތައް ނެރުއްވަމުން ގެންދަވައެވެ. އޭގެތެރެއިން އެއް ފޮތަކީ [ޅެމުގެ މަންޞަފާ] އެވެ. ދެވަނަ ފޮތަކީ [ޅެން މޮހޮރީ] އެވެ. މިއިން ކޮންމެ ޅެން ފޮތެއްގެ، ކޮންމެ ޅެމަކަށް ވަކިވަކިން ބަލައިލި ކަމުގައިވިޔަސް ފެންނަނީ، ޅެންވެރިކަމުގެ ފަންނުގައި އޭނާގެ އާދަޔާޚިލާފު އުފެއްދުންތެރި ޚިޔާލާއި ކުޅަދާނަކަމެވެ. އޭނާ ހައްދަވާފައިވާ ބައެއް ޅެންތަކުގެ މާނަ ފުންކަމުން، އެއީ ކޮންކަހަލަ ޅެމެއްކަން ދެނެގަންނަން ބައެއްފަހަރު ދަތިވެއެވެ. ޚާއްޞަކޮށް، އޭނާ ހައްދަވާފައިވާ، ލޯބީގެ ޅެންތަކާއި ސިޔާސީ ޅެންތައް މިގޮތުން ފާހަގަކޮށްލަންޖެހެއެވެ.\nއާދަމް ޢަބްދުއްރަޙްމާންގެ މަޝްހޫރު ޅެންތަކުގެ ތެރެއިން ދިވެހިރާއްޖޭގެ މިނިވަންކަމަށް 50 އަހަރު ފުރުމުގެ ރަންޔޫބީލް މުނާސަބަތުގައި [ޤައުމީ ދިދައިގެ އިލްހާމް]ގެ ނަމުގައި ހެއްދެވި ޅެން، ދިވެހި ޤައުމުގެ ހިތަށް ތަސައްލީއެއް ހޯއްދަވައިދެއްވީ މިދަންނަވާ ރީތި ޢިބާރާތްކޮޅުންނެވެ.\nފެނިލުމުން ދިވެހި ދިދަ ވިހުރިލާ، ޖޯޝުގާ ރޫޙު ތާޒާވެލާ\nމާނަވީ ބާރުގާ ވެރިވެދާ، އަސަރުގާ ވިންދު ޙަރަކާތްވެލާ\nއާދަމް ޢަބްދުއްރަޙްމާންގެ ރައިވަރުތަކުގެ ތެރެއިން ޚާއްޞަގޮތެއްގައި ފާހަގަކޮށްލެވޭ އެއް ރައިވަރަކީ،\nރުންފުރޭ ހިތް މިޝުކު\nރުންވެ ދުރު ތިބެ ކަތުން ފަކު\nރުން ލިޔެ ތަކުން ހެޔޮވި އަކު\nރުންފާނު އަދި ކިޔާ ތަކު\nރުން ލިބި އަމާން ވެޔޭ ހުރި ބި\nރުން ވިލަޔޭ ހައި ހުރި ބި\nޅެންވެރިކަމުގެ ރޮނގުން އާދަމް ޢަބްދުއްރަޙްމާނު ކުރައްވާފައިވާ މަސައްކަތްތަކުގެ އަގު ވަޒަންކުރައްވައި، 2004 ވަނަ އަހަރު ސަރުކާރުން ވަނީ ޅެންވެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމު އަރުވާފައެވެ. ޅެންވެރިކަމުގެ ރޮނގުން ކުރިއަށް ދިޔުމަށް ޝައުޤުވެރިވާ ޒުވާނުންނަށް އޭނާ މިހާރުވެސް އެހީތެރިކަން ފޯރުވައިދެއްވަމުން ގެންދަވައެވެ. އަދި އެފަދަ ފަރާތްތަކުން ހަދާ ޅެންތައް ބައްލަވައި، ޅެމުގެ ފެންވަރު ރަނގަޅު ކުރުމަށްޓަކައި ގެނެވިދާނެ ބަދަލުތަކާ ބެހޭގޮތުން ލަފަޔާއި އިރުޝާދު ދެއްވަމުން ގެންދަވައެވެ. މިހާރުވެސް އޭނާގެ ޚިދުމަތް ތަފާތު ދާއިރާތަކަށް ދަނީ ލިބެމުންނެވެ. ޚާއްޞަކޮށް، ދިވެހިބަހުގެ އެކަޑަމީން އެދިވަޑައިގެންނެވި ކޮންމެ ކަމަކަށް އިޖާބަ ދެއްވައެވެ. އަދި ޅެމާއި ޅެންވެރިކަމުގެ ދާއިރާއިންވެސް ކޮށްދެއްވެންހުރި ހުރިހާ ޚިދުމަތްތަކެއް އޭނާ ގެންދަވަނީ ކޮށްދެއްވަމުންނެވެ.\nއާދަމް ޢަބްދުއްރަޙްމާނަކީ، ސަރުކާރަށް 42 އަހަރަށްވުރެ ދިގު މުއްދަތެއްގައި ޚިދުމަތް ކުރައްވާފައިވާ ބޭފުޅެކެވެ. ޚާއްޞަކޮށް، އުތީމަށާއި އަދި ތިލަދުންމަތީ އުތުރުބުރިއަށް އޭނާ ކޮށްދެއްވާފައިވާ ޚިދުމަތްތައް ފާހަގަކޮށްލަންޖެހެއެވެ. ދެފަހަރެއްގެ މަތިން 11 އަހަރަށްވުރެ ދިގު މުއްދަތެއްގައި ތިލަދުންމަތީ އުތުރުބުރީގެ އަތޮޅުވެރިކަން ކުރައްވާފައިވެއެވެ. މީގެއިތުރުން އުތީމު ކަތީބުކަމާއި، ބޮޑުތަކުރުފާނުގެ ހަނދާނީ މަރުކަޒުގެ މުދީރު ކަމުގެ މަޤާމާއި، ރާއްޖެތެރޭގެ ކިޔަވައިދޭ ތަންތަނުގެ ނާޒިރު ކަމުގެ މަޤާމު ފުރުއްވާފައިވެއެވެ.\nއާދަމް ޢަބްދުއްރަޙްމާނަށް ލިބިވަޑައިގެންނެވީ 16 ބޭފުޅުންނެވެ. މިހާރު ދުނިޔޭގައި ތިއްބެވި 14 ބޭފުޅުންގެ ތެރެއިން ކޮންމެ ބޭފުޅަކީވެސް، އެކި ރޮނގުރޮނގުން ޢިލްމީ ޤާބިލު ބޭފުޅުންނެވެ.\nފާހަގަ: ހއ. އުތީމު\nއެހުރުކަން ފުރޮޅާލައިގެން ލިޔެފަ ހުންނަނީ\nHe used autocratic policy while he was in office. His smiles are reallyapoison of people of this atoll who worked with him.\nLeadership style and management skills are something different. This article only summarise his works and skills. That’s totally uncalled for.\nމާރޗް 22, 2021\nބޮޑު މުސާރަ އާއި ބޮޑެތި ބާރުތައް ލިބުނު ކައުންސިލްތަކަށް އަހަރެއް! ތިރަށުން ދޭނީ ކޮން ރިޕޯޓެއް؟\nއިންސާފުގެ ވާހަކަ ދައްކަންވާނީ މިހެން!\nނިދަން އުނދަގޫވާނަމަ ކުރަންވީ ދުޢާތައް!\n''ބާރަށު ދިގު ބަތްޕެން'' ކައްކަނީ ފިރިހެނުން، ނަމޫނާ ސަގާފަތެއް ދިރުވުމުގައި ޒުވާނުން!\nމަކުނުދޫ ކައުންސިލާއި ގުޅިގެން ބޮޑު ޢީދު ފާހަގަކުރަން ޝައުޤުވެރިވާ ފަރާތްތަކަށް ޕްރޮޕޯސަލް ހުށަހެޅުމުގެ ފުރުސަތު


ޓެޓޫ ޖެހުން އަދި ދަތްކެނޑުން އިސްލާމްދީންވަނީ ހަރާމް ކުރައްވާފައި – Haftha\nގައިގައި ޓެޓޫ (ކައްޓަކުން ހަމުގެ ތެރެއަށް ކުލަ ދުއްވައިގެން އެކި މަންޒަރު ސިފަވާގޮތަށް ކުރަހާ ކުރެހުން) ޖެހުމާއި ދަތް ކެނޑުމަކީ، ޒީނަތްތެރިވުމުގައި ހައްދުފަހަނައަޅާ ދިއުންކަމުގައި ބެލެވޭ ދެކަމެވެ.\nلَعَنَ الرَّسُولُ عَلَيْهِ الصَّلاةُ وَالْسَّلامُ الوَاشِمَةَ وَالْمُسْتَوشِمَةَ، وَالوَاشِرَةَ وَالْمُسْتَوْشِرَةَ\nޙަދީޘުގެ މާނަ: “ޓެޓޫ ޖަހައިދޭ މީހާއާއި ޓެޓޫ ޖައްސުވާ މީހާއާއި، ދަތް ކަނޑައިދޭ މީހާއާއި ދަތް ކަނޑުވާ މީހާއަށް، ލަޢްނަތް ހުރިކަމުގައި، ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.”\nޓެޓޫޖެހުމަށް ބަލާއިރު، ޒާތެއްގެ ނޫކުލައަކުން މީހާގެ މޫނާއި އަތްފަދަ ތަންތާގައި ޓެޓޫޖަހައި ފާޑުފާޑުގެ ކުރެހުންތައް ކުރެހުމުގެ ސަބަބުން، މި ގުނަވަންތަކުގެ ރީތިކަމާއި ޠަބީޢީކަން ދާއިމަށް ގެއްލިގެންދެއެވެ. ކުރީގެ ބައެއް ޢަރަބިން ވަކިން ޚާއްޞަކޮށް އަންހެނުން- މުޅި ހަށިގަނޑުގައިވެސް ޓެޓޫޖަހައި ކުރަހައި އުޅުނެވެ. އަދި ބައެއް ދީންތަކުގެ މީހުން އެމީހުން އަޅުކަންކުރާ އެއްޗެއްސާއި ދީނީ ޝިޢާރުތައް، އަތާއި މޭމަތިފަދަ ތަންތާގައި ޓެޓޫގެ ސިފައިގައި ޖަހައެވެ.\nއަދި މިހުރިހާ ނުރަނގަޅު ކަންތައްތަކުގެ އިތުރުން، ޓެޓޫޖެހުމަކީ އެ ކަށިތައް ގަޔަށް ހެރުމުގެ ސަބަބުން އެތަކެއް ބޮޑު ވޭނަކާއި ގެއްލުން ހަށިގަނޑަށް ލިބޭ ކަމެކެވެ. ވީމާ ޓެޓޫޖެހުމަކީ މިފަދަ ގެއްލުންތަކާއި ފަސާދަ ހިމެނޭ ކަމަކަށް ވާތީ، މިކަންކޮށްދޭ މީހާއާއި މިކަންކުރުވާ މީހާއަށް ލަޢްނަތް ލިބޭ ބަޔަކަށް ވީއެވެ.\nދަތްކެނޑުމަކީ ނުވަތަ ދަތް ބުރިކުރުމަކީ ވެސް، ދަތްބުރިކޮށްދޭ މީހާއާއި، ދަތްބުރިކުރުވާ މީހާއަކީވެސް ލަޢްނަތް ލިބޭ ބައެއްކަން، ކީރިތި ރަސޫލު ﷲ -ޞައްލަﷲ ޢަލައިހި ވަސައްލަމަ- ޙަދީޘްކުރައްވާފައިވެއެވެ. މިކަންތައްތައް ޙަރާމްވަނީ ހަމައެކަނި އަންހެނުންނަކަށް ނޫނެވެ. ފިރިހެނުންނަށްވެސް މިކަން ޙަރާމެވެ. ކިއެއްތަ، މިކަމުން ފިރިހެނުންނަށް ލަޢްނަތް ލިބުން އައުލާކަން ބޮޑެވެ.\nކީރިތި ރަސޫލު ﷲ -ޞައްލަﷲ ޢަލައިހި ވަސައްލަމަ- ވަނީ، ދަތްބުރިކުރުން ޙަރާމްކުރެއްވިފަދައިން، ރީތިކަން ދެއްކުމުގެ ގޮތުން ދެދަތް ދުރުކުރުންވެސް ޙަރާމްކުރައްވާ، އެކަން ކުރާ މީހުންނަށް ލަޢްނަތް ހުރިކަން އަންގަވާފައެވެ.\nلَعَنَ الْمُتَفَلِّجَاتِ  لِلْحُسْنِ الْمُغَيِّرَاتِ خَلْقَ اللَّهِ\nޙަދީޘުގެމާނަ: “އަދި ރީތިވުމުގެ ގޮތުން ދަތްތައް ދުރުކޮށް، ﷲ ހެއްދެވިގޮތް ބަދަލުކުރާ މީހުންނަށް ލަޢްނަތް ހުރިކަމުގައި، ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރެއްވިއެވެ.”\nބައެއް އަންހެނުންނަކީ، މާތް ﷲ ހެއްދެވިއިރު، މިގޮތަށް ދެ ދަތް ދޭތެރެ ދުރުކޮށް ހައްދަވާފައިވާ ބައެކެވެ. އަދި އަނެއްބައި އަންހެނުންނަކީ މިސިފަ ލިބިގެންވާ ބައެއް ނޫނެވެ. މިހެންވެ މިފަދަ ބައެއް މީހުން، އުފެދުމުގައި ހިމުން ދަތްތައް، ދަތްދުރުކޮށްދޭ މީހުން ނުވަތަ ޑޮކްޓަރުންގެ އެހީގައި ދުރުކުރުވައެވެ. ޝައްކެއްވެސް ނެތް ގޮތުގައި މިކަމަކީ އޭނާގެ ކިބައިގައި ނެތް ރީތިކަމެއް ދައްކަން ހެދޭ މަކަރެކެވެ. އޮޅުވާލުމެކެވެ. އަދި ޒީނަތްތެރިވުމުގައި ހައްދުފަހަނައަޅައި ދިއުމެވެ. އަދި މިއީ އިސްލާމްދީން އެއާ ދެކޮޅުހަދާ ކަންކަމެވެ.\nމި ޞައްޙަ ޙަދީޘްތަކުގެ އަލީގައި، މި ޒަމާނުގައި މިކިޔާ ޕްލާސްޓިކު ސާޖަރީގެ ޙުކުމަކީ ކޮބައިކަން އަހަރެމެންނަށް އެނގިގެންދާނެއެވެ. ރީތިވުމުގެ ބޭނުމުގައި ކުރެވޭ ޕްލާސްޓިކު ސާޖަރީއަކީ، މި ޒަމާނުގެ ހުޅަނގުގެ މާއްދީ ޙަޟާރަތް، ހަށިގަނޑާއި ޝަހުވަތުގެ ޙަޟާރަތް، ގޮވާލާ އިޝްތިހާރުކުރާ ކަމެކެވެ.\nމިގޮތުން އަންހެނުންނާއި ފިރިހެނުން، ނޭފަތާއި އުރަމައްޗާއި އަދި މިނޫންވެސް ގުނަވަންތަކުގެ ބައްޓަމާއި ސިފަ ބަދަލުކުރަން، އެތަކެއް ސަތޭކަ އަދި އެތަކެއް ހާސް ރުފިޔާ ހޭދަކުރެއެވެ. މިގޮތަށް ރީތިވުމުގެ ބޭނުމުގައި ޕްލާސްޓިކު ސާޖަރީކުރުވުމަކީ ޝައްކެއްވެސް ނެތް ގޮތުގައި، ޒީނަތްތެރިވުމުގައި ހައްދުފަހަނައަޅާ ދިއުމެވެ. މިއީ ޒީނަތްތެރިވުމުގައި ވެވޭ އިސްރާފެކެވެ. އަދި މިކަމަކީ އެއްވެސް ބޭނުމެއް ނެތި، ﷲ ހައްދަވާފައިވާ ގޮތް ބަދަލުކުރުމެވެ.\nމިހެންވެ، މި މީހުންނަކީ، މާތް ﷲ އާއި އެކަލާނގެ ރަސޫލާ ލަޢްނަތް ދެއްވާފައިވާ މީހުންގެ ތެރޭގައި ހިމެނޭނެ ބަޔަކަށް ވީއެވެ. މިކަމުން ހަށިގަނޑަށް ލިބޭ އަނިޔާއާއި ވޭނުގެ އިތުރުން، ފެންނަ އަނެއް ކަމަކީ، ބޭރުފުށަށް އަޅާލުމުގައި އިސްރާފުކުރުމާއި، ޙަޤީޤަތްތަކަށްވުރެ މަންޒަރަށް އަހައްމިއްޔަތުކަން ދިނުމާއި، ރޫޙަށްވުރެ ހަށިގަނޑު އިސްކުރުމެވެ.\n“ނަމަވެސް މީހެއްގެ ހަށިގަނޑުގައި ހުރި އާދަޔާ ޚިލާފު އައިބެއްގެ ސަބަބުން، އޭނާއަށް ޖިސްމާނީ ގޮތުން ނުވަތަ ނަފްސާނީ ގޮތުން އުނދަގުލާއި ގެއްލުން ލިބޭ ކަމަށްވަންޏާ، އެކަމަށް ފަރުވާއެއް ހޯދުމަކީ މައްސަލައެއް އޮތް ކަމެއް ނޫނެވެ. އެއީ އޭނާއަށް ކުރިމަތިވެފައިވާ ގެއްލުމާއި އުނދަގުލުން ސަލާމަތްވެ، ދިރިއުޅުމަށް ދިމާވެފައިވާ ދަތިކަމުން ސަލާމަތްވުމަށްޓަކައެވެ. ފަހެ، ދީނުގައި ދަތިކަމެއް، މާތް ﷲ އަހަރެމެންނަށް ލައްވާފައިނުވެއެވެ.”\nޙަދީޘުގައި “ރީތިވުމުގެ ގޮތުން ދަތްތައް ދުރުކޮށް” މިހެން އޮތުމަކީ މި ވާހަކައަށް ތާއީދު ލިބޭ ދަލީލަކެވެ. ޙަދީޘުގައިވާ ޢިބާރާތުން ދޭހަވަނީ، މަނާވެގެންވަނީ، ރީތިކަން ދެއްކުމަށާއި ގިރިޓީ ޗާލުކަމަށްޓަކައި މިކަންކަން ކުރުމެވެ. ނަމަވެސް ލިބިފައިވާ ވޭނަކާއި ވެފައިވާ ގެއްލުމެއް ފިލުވަން، މިފަދަ ކަމެއް ކުރަންޖެހިއްޖެނަމަ ކުރިއަސް މައްސަލައެއް ނެތެވެ. މޮޅަށް ދެނެވޮޑިގެންވަނީ މާތް ﷲ އެވެ.


ބްރޮކޮލީއިން ލިބޭ ފައިދާތައް\nބަނޑުގެ އުދަނގޫތަކުން ދުރުކޮށްދޭ ކަމަށް ވެސް ދިރާސާތަކުން ދައްކާ\nއޭގެ އިތުރުން ހަށިގަނޑުގައި ހުންނެ ވިހަ ސާފުކުރުމަށް އެހީތެރިވެދޭ\nބްރޮކޮލީގައި ހުންނަ މާއްދާތަކުން ކެންސަރުގެ ވަރަށް ގިނަ ވައްތަރުތަކުން ރައްކާތެރި ކޮށްދޭ\n18 އޮކްޓޯބަރ 2020 | އާދީއްތަ 02:00\nހުރިހާ އުމުރުފުރައެއްގެ މީހުން ވެސް ކެއުމުގައި ބްރޮކޮލީ ބޭނުން ކުރުން މުހިންމު ކަމަށް ސިއްހީ މާހިރުން ވިދާޅުވެފައިވޭ\nރަނގަޅު ސިއްހަތުގައި ހުރުމަށް ހަށިގަނޑަށް ބޭނުންވާ މާއްދާތައް، އެ ހުންނަން ޖެހޭ މިންވަރެއްގައި ބެހެއްޓުމަކީ ވަރަށް މުހިންމު ކަމެކެވެ. އެގޮތުން ދިރިއުޅުގެ އާދަކާދައާއި ކެއުމުގެ ވައްޓަވާފަޅިއަށް ބަދަލު ގެންނަން ޖެހޭ ފަހަރު ވެސް އާދެއެވެ. އެންމެ ބޮޑަށް ތިމާގެ ހަށިގަނޑަށް ބަދަލު އަންނަނީ ތިމާގެ ކެއުމުގައި ގެންގުޅޭ އުސޫލުތަކުގެ މައްޗަށޭ ބުނިކަމުގައި ވިޔަސް ދޮގަކަށް ނުވާނެއެވެ. ނަމަވެސް ގިނަ ފަހަރަށް ސިއްޚަތަށް ފައިދާ ހުރި ކާނާތަކާއި ގިނަ މީހުން ދުރެވެ. މިސާލަކަށް ބްރޮކޮލީ ނަގަމާ ހިނގާށެވެ.\nގަދަ ފެހިކުލައެއްގައި ހުންނަ ބްރޮކޮލީއަކީ އާންމުކޮށް ލިބެން ހުންނަ އެއް ތަރުކާރީއެކެވެ. ކޮންމެ ދުވަހެއްގެ ކެއުމުގައި ބޭނުން ކުރުމަށް މުހިންމު އެހާމެ ފައިދާ ހުރި ތަރުކާރީއެއް ވެސް މެއެވެ. ބްރޮކޮލީން ލިބޭ ސިއްހީ ފައިދާއަށް ބަލާއިރު، ބްރޮކޮލީ ބޭނުންކުރުމަކީ ކެންސަރުގެ ވަރަށް ގިނަ ވައްތަރުތަކުން ރައްކާތެރިވުމަށް ބޭނުންކުރެވިދާނެ ބާވަތެކެވެ.\nއެގޮތުން ބްރޮކޮލީ ބޭނުންކުރުމުން ރައްކާތެރިކޮށްދޭ ކެންސަރުގެ ވައްތަރުތަކުގެ ތެރޭގައި، އުރަމަތީގެ ކެންސަރު، ރަހިމުގެ ކެންސަރު، ޕްރޮސްޓޭޓް ކެންސަރު، ފުއްޕާމޭގެ ކެންސަރު، މޭގަނޑުގެ ކެންސަރު، ގޮހޮރުގެ ކެންސަރު، އަދި ގުރުދާގެ ކެންސަރު ފަދަ ވައްތަރުތައް ހިމެނޭ ކަމަށް ޑރ. އަބްދުލް އަޒީޒު ހަމީދު ވިދާޅުވެފައިވެއެވެ.\nބްރޮކަލީގައި ހުންނަ މާއްދާތަކުގެ ތެރޭގައި ހިމެނޭ ވިޓަމިން ސީ، ސަލްފަރ، އަދި ބައެއް އެމިނޯއެސިޑްތަކަކީ، އެ ބޭނުން ކުރުމުން ހަށިގަނޑުން ވިހަ ސާފުކުރުމަށް އެހީތެރިވެދޭނެ މާއްދާތަކެކެވެ. މިއީ ހަމުގައި ބިހި ނެގުން، ހިރުވައި ކެހުން، މުލިހި ނެގުން ފަދަ ކަންކަމުން ވެސް ދުރުކޮށްދެއެވެ. އަދި ހަމަށް އޮމާންކަމާއި އަލިކަން ބްރޮކޮލީން ގެނެސްދެއެވެ. އެއީ ވިޓަމިން އޭ، ވިޓަމިން ބީގެ ވައްތަރުތައް، ވިޓަމިން ސީ، ވިޓަމިން އީ، އަދި ވިޓަމިން ކޭ ފަދަ ތަފާތު މާއްދާތައް މި ތަރުކާރީގައި ހިމެނޭތީއެވެ.\nމީގެ އިތުރުން އިރުގެ އަލީގެ ސަބަބުން ހަމަށް ލިބޭ ގެއްލުން ކުޑަކުރުމަށް އެހީތެރިވެދޭ މާއްދާ ގުލޫކަރެފެނިން ބްރޮކޮލީގައި އެކުލެވިގެންވެއެވެ. އެހެންކަމުން އިރުގެ އަލީގެ ސަބަބުން ހަމަށް ލިބޭ ގެއްލުން ވެސް ކުޑަކޮށްދެއެވެ.\nބްރޮކޮލީއަކީ ބަނޑާއި ހަޖަމުގެ ނިޒާމަށް ދިމާވާ މައްސަލަތަކުން ސަލާމަތްކޮށްދޭ ތަރުކާރީއެއް\nސިއްހީ މާހިރުން ވިދާޅުވާ ގޮތުގައި ހުރިހާ އުމުރުފުރައެއްގެ މީހުން ވެސް ކެއުމުގައި ބްރޮކަލީ ބޭނުން ކުރުން މުހިންމެވެ. ޚާއްސަކޮށް ބޮޑެތި ބަލިތަކަށް ފަރުވާ ހޯދާ މީހުންނާއި އުމުރުން ދުވަސްވީ މީހުންނެވެ. ބްރޮކޮލީގައި ފައިދާ ހުރި ގިނަ މާއްދާތައް އެކުލިވެގެންވާތީ ގައިގައި ވަރުޖެހުމާއި ގިނަ ބަލިތަކާއި ދެކޮޅަށް ހަނގުރާމަކޮށްދިނުމަށް އެހީތެރިވެދޭ ކަމަށް ދިރާސާތަކުން ދައްކައެވެ.\nބަނޑުގެ އުދަނގޫތަކުން ދުރުވުމާއި، ހިތުގެ ބަލިތަކުކުން ދުރުކޮށްދިނުމާއި، ކަށިތައް ވަރުގަދަވުމާއި، ލޭގެ ޕްރެޝަރު ދަށްކުރުމަށާއި، ލޭމަދުވާ މައްސަލައަށް ވެސް ބްރޮކޮލީ ކެއުމުގައި ރަނގަޅަށް ބޭނުން ކުރާނަމަ ހައްލު ލިބިގެން ދެއެވެ. އަދި ދިފާއީ ބާރު ރަނގަޅު ކޮށްދިނުމާއި، ލޮލުގެ ދުޅަހެޔޮކަން ދެމެހެއްޓުމަށް އެހީތެރިވެދޭ ވިޓަމިންގެ މާއްދާތައް ވެސް މި "ސުޕަރ ވެޖިޓަބަލް" ގައި ހިމެނެއެވެ.\nބްރޮކަލީން ލިބޭ ސިއްހީ ފައިދާތަކަށް ބަލާއިރު، މިއީ ނުކައި ދޫކޮށްލެވޭވަރުގެ ތަރުކާރީއެއް ނޫނެވެ!


BREAKING: Hoadehdhoo inn ithuru2meehaku balin rangalhuve, rangalhuvee meehunge adhadhu 32 ah - One Online\nގދ. ހޯނޑެއްދޫ ---\nގދ. ހޯނޑެއްދޫން އިތުރު ދެމީހަކު ބަލިން ރަނގަޅުވެ، ރަނގަޅުވީ މީހުންގެ އަދަދު 32 އަށް އަރައިފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ ހޯނޑެއްދޫން މިހާތަނަށް 45 މީހުން ކޮވިޑަށް ޕޮޒިޓިވްވެފައިވާ ކަމަށާއި އެރަށުން ބަލި ޖެހުނު މީހުންގެ ތެރެއިން 32 މީހަކު ބަލިން ފަސޭހަވެފައިވާ ކަމަށެވެ.\n"މިހާތަނަށް 45 މީހުން ވަނީ އެރަށުން ޕޮޒިޓިވްވެފައި. އޭގެ ތެރެއިން 32 މީހުން ވަނީ ބަލިން ރަނގަޅުވެފައި. މިވަގުތު އެރަށުގައި އެކްޓިވް 13 ކޭސް އެބަތިބި." ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ، އެންމެ ފަހުން ހޯނޑެއްދޫން މީހަކު ކޮވިޑަށް ޕޮޒިޓިވްވެފައިވަނީ އިއްޔެ ކަމަށާއި އެމީހާއަކީ އެރަށުން މީގެ ކުރިން ބަލި ޖެހުނު މީހެއްގެ ކޮންޓެކްޓެއްގެ ގޮތުގައި ފާހަގަވެ، ކަރަންޓީނުގައި ހުރި މީހެއް ކަމަށެވެ.\nމީގެ އިތުރުން ޑރ. ނަޒްލާ ވިދާޅުވީ ހޯނޑެއްދޫން 230 ކޮންޓެކްޓުން ދެނެގަނެވި ކަރަންޓީން ކުރެވިފައިވާ ކަމަށާއި އޭގެ ތެރެއިން ކަރަންޓީންގެ މުއްދަތު ފުރިހަމަ ކުރި 11 މީހެއްގެ ސާމްޕަލް މިއަދު ނެގިފައިވާ ކަމަށެވެ. ނަމަވެސް އެ ސާމްޕަލްތަކުގެ ނަތީޖާ އަދި ލިބިފައި ނުވާ ކަމަށް ވިދާޅުވިއެވެ.\nކޮވިޑުގެ ސަބަބުން މިިވަގުތު މޮނީޓަރިންގައި އޮތީވެސް ހޯނޑެއްދޫ އެކަންޏެވެ.\nހޯނޑެއްދޫން އެންމެ ފުރަތަމަ ޕޮޒިޓިވް ކޭސްތައް ފެނިިފައިވަނީ މިމަހުގެ ދެވަނަ ދުވަހުއެވެ. އެ ދުވަހު ޕޮޒިޓިވްވެފައިވަނީ ހޯމް ކަރަންޓީނުގައި ތިބި އެއް އާއިލާއެއްގެ ހަތަރު މީހެކެވެ. އޭގެ ފަހުން އެރަށުގެ އިތުރު ދެމީހަކު ކޮވިޑަށް ޕޮޒިޓިވްވިއެވެ. އަދި އޭގެ ފަހުން އެމީހުންގެ ކޮންޓެކްޓުންގެ ގޮތުގައި ފާހަގަވި ބައެއް މީހުން ވަނީ ކޮވިޑަށް ޕޮޒިޓިވްވެފައެވެ.\nއެޗްޕީއޭއިން އަންނަނީ ހޯނޑެއްދޫގައި ކޮވިޑް ފެތުރުނު ގޮތް ދެނެގަތުމަށް ހާއްސަ ތަހުގީގެއް ކުރިއަށްގެންދަމުންނެވެ. މިހާތަނަށް އައިއިރު އެރަށަށް ބަލި ފެތުރުނީ ސީދާ ކޮން ގޮތަކުން ކަމެއް އަދި ސާފެއް ނުވެއެވެ. ނަމަވެސް އެރަށުން ޕޮޒިޓިވްވާ އެންމެންނަކީވެސް އެކަކު އަނެކަކާ ގުޅުން އޮންނަ މީހުންނެވެ. އެހެންކަމުން އެރަށުގައި އޮތީ ލޯކަލް ޓްރާންސްމިޝަނެއް ކަމަށް އެޗްޕީއޭއިން ބުނެފައިވެއެވެ.\nގުޅޭ ޓެގު ގދ. ހޯޑެއްދޫ ކޮވިޑް 19 އެޗްއީއޯސީ ޑރ. ފާތިމަތު ނަޒްލާ ރަފީގު\nހުޅުމާލެ ފޭސް2އިން 72 މީހަކު ކޮވިޑަށް ޕޮޒިޓިވްވެއްޖެ\nފިޔަވަތިން އިތުރު ދެ މުވައްޒަފުން ޕޮޒިޓިވްވެ، ޖުމުލަ 38 އަށް\nއިތުރު 44 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 10،472 އަށް\nމިދިޔަ 24 ގަޑިއިރު ތެރޭ ރާއްޖޭގައި ކޮވިޑަށް ޕޮޒިޓިވްވީ 30 މީހުން، 18 ދިވެހީން ހިމެނޭ\nމާމެންދޫ ކޯޓުގެ އިސް މެޖިސްޓްރޭޓު، އަހުމަދު ޝުކޫރު މަގާމުން ވަކިކުރަން މަޖިލީހަށް ހުށަހަޅަން ފާސްކޮށްފި


Nasheed Ge Haalukolhu Ballavaalavvan Ves Raees Solih Nugulhuhvaa - Vaguthu\nނަޝީދުގެ ހާލުކޮޅު ބައްލަވާލައްވަން ވެސް ރައީސް ސޯލިހް ނުގުޅުއްވާ!\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ބޭސްފަރުވާއަށް ޖަރުމަންވިލާތަށް ވަޑައިގެންނެވި ފަހުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ރައީސް ނަޝީދުގެ ހާލުކޮޅު ބައްލަވަން އެއްގޮތަކަށްވެސް ގުޅުއްވާފައިނުވާ ކަމަށް ރައީސް ނަޝީދާއި ހަވާލާދެއްވާ ބިލެތްދޫ ދާއިރާގެ މެންބަރު އަހުމަދު ހަލީމް (ދޮންބިލެތް) ވިދާޅުވެއްޖެ އެވެ.\nދޮންބިލެތް ރޭ ކުރެއްވި ޓްވީޓެއްގައި ވިދާޅުވީ ނަޝީދު ޖަރުމަންވިލާތަށް ވަޑައިގެންނެވި ފަހުން އަދި މިހާތަނަށް ރައީސް ސޯލިހް، ރައީސް ނަޝީދުގެ ހާލުކޮޅު ބެއްލެވުމަށް އެއްގޮތަކަށްވެސް ގުޅުއްވާފައިނުވާ ކަމަށް ނަޝީދު ވިދާޅުވުމުން ވަރަށް ދެރަވެއްޖެ ކަމަށެވެ.\nނަޝީދުގެ ސަޕޯޓަރުން ވަނީ ދޮންބިލެތްގެ ޓްވީޓަށް ރިޕްލައިކޮށް ރައީސް ސޯލިހް، ނަޝީދަށް ނުގުޅުއްވާތީ އެކަމާއި ކަންބޮޑުވުން ފާޅުކުރައްވާފައެވެ. ނަމަވެސް އެމްޑީޕީގެ އިސްސަފުގައި މަސައްކަތް ކުރައްވާ އެއްވެސް ބޭފުޅަކު ދޮންބިލެތްގެ ޓްވީޓާއި ގުޅިގެން އަދި އެއްވެސް އެއްޗެއް ވިދާޅުވެފައެއް ނުވެއެވެ.\nނަޝީދު އަވަހާރަކޮށްލަން މެއި މަހުގެ 06 ވަނަ ދުވަހުގެ ރޭ ދިން ހަމަލާ އަށް ފަހު ނަޝީދު ހޮސްޕިޓަލްގައި އޮންނަވަނިކޮށް ރައީސް ސޯލިހް ހޮސްޕިޓަލަށް ވަޑައިގެން އެމަނިކުފާނުގެ ހާލުކޮޅު ބެއްލެވިއެވެ.\nނަމަވެސް އޭގެ ފަހުން ދެބޭފުޅުންގެ ގުޅުން ވަރަށް ބޮޑަށް ގޯސްވެފައިވާ ކަމަށް ބެލެވެއެވެ. ނަޝީދު ވަނީ މިހާރު ރައީސް ސޯލިހާއިއެކު އޮތް ސިޔާސީ ގުޅުން ކަނޑުއްވާލެއްވިކަން އިއުލާން ކުރައްވާފައެވެ. މހާރު ނަޝީދުގެ އެންމެ ބޮޑަށް ފާހަގަ ކުރައްވާ މައްސަލައަކީ ސަރުކާރުން ފުރަތަމަ ހުށަހެޅި ގޮތައް ނަފްރަތުގެ ބިލް ފާސް ނުކުރުމެވެ.\nނަޝީދަށް އަމާޒުކޮށް ހަމަލާ ދިނުމުގެ ކުރިން ވެސް ރައީސް ސޯލިހާއި ނަޝީދާއި ދެމެދު "ކުނިޖެހިފައިވާ ކަމަށް" ބައެއް ފަރާތްތަކުން އައީ ވާހަކަތަައް ދައްކަމުންނެވެ. ނަމަވެސް އެއަޑުތައް ގަދަވެގެން ދިޔައީ ހަމަލާއަށް ފަހުއެވެ.\nޖުލައި 24, 2021 09:32\nތި ބުނާހާ ހާލު ގޯހެއް ނޫން ފެންނަ އިރު އެކަލޭގެ. ޢަހަރުންނަށް ދެން ޖަރުމަނަކަށް ނުދެވޭނެ ދޯ އޭނަ ދެކެންށޭ ކިޔާފަ..އެ ދެން މީހަކު ގުޅާވަރު މީހެއް...\nޖުލައި 24, 2021 09:45\nމާދެން ގޭސް ބައި ބޮޑު ވީމަ ވެސް ނުގުޅާނެ ދޯ.. ބޮމެއް ގޮވީމަ އަބަދު އެވާހަކަ ދައްކާ ސުރުހީ ހަދައިގެން ސިންޕަތީ ހޯދަން ތެޅެބީ ގިނަ މީހުން އަސްލު މިހާރު ރުޅި އަންނަނީ ތި ތެޅޭ ވައްތަރުން..3ނޮވެމްބަރު ދައްކައިގެން ސިންޕަތީ ހޯދައިގެން މައުމޫނު 30 އަހަރު ވެރިކަން ކުރިޔަސް އެއީ މިހާރު އައުޓް ޓޭޑެޓް ސްޓެޓެޖީއެއް.. އަތަށް ގޮވާނީ!! މައުމޫނުވެސް ވީ އިސްރާފަކަށް ޕީޕީއެމްތެރޭގަ ޔާމީނާ ތަޅައިގަތީމަ އެ ދަތުރު ޖެހުން ގާތް އައްނިއަށްވެސް\nޖުލައި 24, 2021 09:33\nޖުލައި 24, 2021 09:46\nއިބޫ ހީކު ރީ މި ރާއްޖޭގައި ޔާމީންގެ ފިކު ރު އުފަންވި ގޮތައް ' އިބޫގެ ފިކު ރު' ވެސް އުފެދޭނެ ކަމައް ތަ؟ މޮޔަފުޅު ވެގެން ނޫޅޭ... ނުވާނެ ތިޔަ ކަމެއް؟\nޖުލައި 24, 2021 09:55\nކަނޑިކިބުރިމަތިން ހަނދާން ނެތުނީ ތޯއްޗެއް. ޢުޅުއްވާ ގޮތުން ވަރައް ހީވޭ!!!!\nޖުލައި 24, 2021 10:01\nއަންނި އަކީ އެކްޓްކުރަން މާމޮޅު ކަމަށް ހެދިގެން އުޅޭމީހެއްކަން ނުދަންނަ މީހަކު ނެތް. މީހުންގެ ހަމްދަރުދީ ހޯދަން އެތާ އޭނަ އެހުނަންނީ އިބޫ އާދޭސް ކުރޭތޯ. މިޤައުމަށް ޖެހިފައިވާ މުސީބާތެއްތީ.\nޖުލައި 24, 2021 10:06\nގައުމުގެ ބައިތުލްމާލްއިން ލާ ރިނަގާގެން ބޭސްފަ ރުވާޔަށް ބުނެ ގައުމު ހަލާކުކޮއްލަން އެކިއެކި ގޮތްގޮތަށް ބަސްބުނާއި ރު ނުޖެހޭ ހާލުބަލާކަށް. ހާލު ރަގަޅުކަން އެގޭދޯ އިންޑިއާގެ ނޫސްތަކުންވެސް.މާ ރަގަޅުވާނެ އައިޖީއެމް އެޗްގައި ތިބި ބަލިމީހުންގެ ހާލުބެލިޔަސް. ސާބަސް އިބޫ.\nޖުލައި 24, 2021 10:17\nގުޅާނެ ކަމެއް ނެތް.\nޢައްނި ބޭ ރުގައި މަޑުކޮށްލައްވާ.\nޖުލައި 24, 2021 10:21\nހާލު ބަލަން ކޮއްމެހެން ނުގުޅިޔަސް ދިމާއަށް ތިހާލު ކޮޅެއް ފެއްނަންތާ އެހުއްނަނީ. ދެއިރު ދެދަޅަޔަށް ޖަރުމަނު ވިލާތުން ފިލްމް އަޕްލޯޑް ކޮށް ކޮށް އެސޮރު އެހުއްނަނީ.\nޖުލައި 24, 2021 10:22\nރައީސް ނުބެލިޔަސް އިންތިއާ ބޮންޑޭއާ އީވާއާ މީކާއިލް ހާލު ބަލައެންނު. އެވަރުން ނުފުދެނީތަ؟\nޖުލައި 24, 2021 10:25\nނަޝީދު ވާހަކައެއް ދައްކައިފިއްޔާ އޭގެ ތެދު ދޮގު ބަލަން ޖެހޭނެ. އަދި ސަރުކާރުގެ ހަރަދުގަ ކުރިހާ ބޭސްފަރުވާ ކޮބާ؟ އެކަމުގަ އިހުމާލުވި ނަށީދުގެ ގަތް މިނިސްޓަރުން ކޮބާ. އިބޫ އެކަނި ގޯސްވާނީ ލާދީނީ ބިލުގެ ކަންކަމުގައި ނަޝީދު ކުރިމަތީ ކުޑަކަކޫ ނުޖަހަތީ\nޖުލައި 24, 2021 10:39\nގުޅާނެކަމެއްނެތް.. އަންނި އަމިއްލައިންއެއޮތީ އިބޫއާއި ގުޅުންކަނޑާލާފަ..\nޖުލައި 24, 2021 11:30\nމުޅިޕާޓީ ހަލާކުކޮއްް ވެރިކަން ބޭނުންވެގެން އިބޫ ސޯލިހު ހަލާކު ކޮއްލަން އުޅޭ މީހަކާ ގުޅުމުގެ ބޭނުމެއް ނޯންނާނެ\nޖުލައި 24, 2021 11:41\nބަލަގަ ރައީސުލްޖުމްހޫރިއްޔާ ބަލަން ޖެހޭނީ ރައްޔިތުންގެ\nހާލު ރައްޔިތުން އުޅޭނޫޅޭ ގޮތް އެއީ ރައްޔިތުންގެ ރައީސް މަޖުލީހުގެ ރައީސްގެ ހާލުކޮޅު ބައްލަވާނީ ލޮބުވެތި މެންބަ ރުން\nޖުލައި 24, 2021 11:59\nދޮންބިލެތް އުޅެބަލަ ނަޝީދު ކީއްޔަށް ޖަހައިގެން.\nއަހަރެމެން އިބޫ ހޮވީ ނަޝީދު ހާލު ބަލާކަށް ނޫން.\nއެހެން ނޫނަސް ނަޝީދުގެ ހާލު އެބަ އިނގޭ އެންމެނަށް.\nމީހުން ގުޅާނީ ގުޅާ ވައްތަރަށް އުޅެންޏާ ދޯ؟\nޖުލައި 24, 2021 12:07\nރާއްޖޭގެ ހާލު ބައްލަވާލައްވަން ނަޝީދު ރައީސްއަށް ގުޅުއްވިތޯ؟\nޖުލައި 24, 2021 12:09\nއަހަންމަދު އެކަނިހުރެގެން މީހަކަށް ނުވާނެ. އޭނާ ވާހަކަ ދައްކާނީ ނަޝީދުގެ ދުލުން. ވިސްނާނީ ނަޝީދުގެ ސިނކުޑިން. އަމިއްލަ ދޫ ބޭނުންކުރާނީ ރަހަ ބަލަން. ބޯ ބޭނުންކުރަނީ ފުނާ އަޅަން\nޖުލައި 24, 2021 13:41\nކީއްކުރަން ގުޅަނީ. ތިބުނާވަރުގެ ޒަޚަމެއް ހުރެގެން ނޫން ދިޔައީ. ސަރުކާރުގެ ޚަރަދުގައި ޑްރާމާކުލެން ޗުއްޓީއަށް ދިޔައީ. ތިޔައީ އިނގިރޭސި ވިލާތަށް ބެކްބޯން އޮޕަރޭޝަން ކުރަން ދިޔަ މީހާ ނޫންތޯ؟


Papua New Guinea Ge Alifaan Farubadha Eh Govaifi - Vaguthu\nޕަޕުއާ ނިއު ގިނީގެ އަލިފާން ފަރުބަދައެއް ގޮވައިފި\nއޮސްޓްރޭލިޔާ ކައިރީގައި އޮންނަ ޖަޒީރާ ގައުމެއް ކަމަށްވާ ޕަޕުއާ ނިއު ގިނީގެ އަލިފާން ފަރުބަދައެއް ގޮވައިފިއެވެ.\nޕަޕުއާ ނިއު ގިނީގެ މަނަމް އައިލެންޑްގެ އެންމެ އެކްޓިވް އަލިފާން ފަރުބަދަ ގޮވާފައި މިވަނީ ދުނިޔޭގެ ގިނަ އަލިފާން ފަރުބަދަތަށް ގޮވަމުންދާ ދަޑިވަޅެއްގައެވެ. އަދި މީގެ އިރުތުން މިދިޔަ އަހަރު ޑިސެންބަރު މަހު އިންޑޮނޭޝިޔާގެ އަލިފާން ފަރުބަދައެއް ގޮވާ އެގައުމަށް އެރި ސުނާމީގައި އެތަށް ބަޔަކު މަރުވެފައި ވަނިކޮށެވެ.\nމި އަލިފާން ފަރުބަދަ ގޮވުމާއި އެކު އެތަށް ހާސް މީޓަރަށް އަޅިއާއި ދުން މައްޗަށް އެރިއިރު ފަރުބަދަ ގޮވަން ފެށުމާ ގުޅިގެން މިހާތަނަށް އެއްވެސް މީހަކަށް ގެއްލުމެއް ވެފައި ނުވެއެވެ. ނަމަވެސް ފަރުބަދައިން ނުކުންނަ ދުމާއި އަޅީގެ އަސަރު ވަނީ މީހުން އުޅޭ ސަރަހައްދުތަކަށް ކޮށްފައެވެ.\n2004 ވަނަ އަހަރު ވެސް މި އަލިފާން ފަރުބަދަ ގޮވާފައިވާއިރު އެފަހަރު 9000 މީހުން ރައްކާތެރި ހިސާބުތަކަށް ބަދަލު ކުރަން ޖެހުނެވެ.\nމި ފަރުބަދަ ގޮވުމުގެ ސަބަބުން ރައްކާތެރި ހިސާބުތަކަށް މީހުން ބަދަލުވާން ފަށާފައިވާއިރު، މިދިޔަ އަހަތު މި ފަރުބަދަ ހުންނަ ސަރަހައްދަށް ވަނީ ބާރުގަދަ ބިންހެލުންތަކެއް އައިސްފައެވެ.\nއަލިފާން ފަރުބަދަތަށް ގިނަ 10 ކިލޯ މީޓަރު ބޮޑު މަނަމް އައިލެންޑް ގައި ހުންނަ މި އަލިފާން ފަރުބަދައިގެ ދިގު މިނުގައި 1784 މީޓަރު ހުންނަ އަލިފާން ފަރުބަދައެއްކަމަށްވާއިރު، މިއީ ޕަޕުއާ ނިއު ގިނީގެ ހުންނަ 13 އެކްޓިވް އަލިފާން ފަރުބަދައިގެން ތެރެއިން އެއް ފަރުބަދައެވެ.\nއިންސާނީ ދަރިފަސްކޮޅަށް ގެއްލުންވާފަދަ ސުޕަ ވޮލްކޯނޭ އެއް ގޮވަނީ ކޮންމެ 100000 އަހަރަކުން އެއް ފަހަރު އެވެ. ސައިންވެރިން ލަފާ ކުރާ ގޮތުގައި މި ފަދަ އަލިފާން ފަރުބަދައެއް ގޮވައިފި ނަމަ މުޅި ދުނިޔޭގެ ބޮޑު ސަރަހައްދެއް ބަނޑަށް ޖެހި ދުނިޔެ އާދަޔާ ހިލާފަށް ފިނި ގަދަވެގެން ދާނެ އެވެ. ސަބަބަކީ ފަރުބަދައިން ނިކުންނަށް އަޅީގެ ދުމުން ދުނިޔެއަށް އިރުގެ އަލިކަން ނުލިބޭނެތީއެވެ.


Dheewaana2( 62 vana bai) – adduLIVE\nLast Updated: November 19, 10:01\nދީވާނާ2(ބާހައްޓިވަނަ ބައި)\n1 Jul 22, 2019, 08:55 ޝައިން\nކާރުގައި އިންއިރު އެންމެ ހިނދުކޮޅަކަށްވެސް އޭނާގެ ލޮލުން ކަރުނަ ނުހިކެއެވެ. އެންމެން ދޫކޮށްދާން ޖެހުމުން އޭނާގެ ހިތަށް ނުހަނު އަސަރުކުރިއެވެ. އޭނާ އެދަނީ އޭނާއަށް ވެވުނު ލޯތްބެއްގެ ސަބަބުން މުޅި އުމުރަށް އެކަމުގެ އަދަބު ލިބިގަންނާށެވެ. އޭނާދެކެ ލޯބިވާހައި ބަޔަކުވެސް އޭނާގެ ފަހަތަށް ދޫކޮށްފައެވެ. މަންމައާއި ބައްޕައާއި އާއިލާގެ އެހެންމީހުން ދެރަވާނޭވަރު އޭނާއަށް އަންދާޒާ ކޮށްލަންވެސް ނޭނގެއެވެ. އޭނާ ދިއުމުން ދުވަސްކޮޅަކަށް އެންމެންވެސް ހިތާމަކުރާނެކަން އޭނާއަށް އެނގެއެވެ. ނަމަވެސް ވަގުތާއެކު އެމީހުންގެ ހިތާމަތައްވެސް ލުއިވާނެއެވެ. އޭނާއާ ނުލައި އުޅެން ދަސްވާނެއެވެ. މަތިންދާ ބޯޓްގައި އިންއިރުވެސް އޭނާގެ ރުއިމެއް ނުހުއްޓެއެވެ. ﷲ އަށް ވަކީލުކޮށްފައި އޭނާ އެންމެން ދޫކޮށްފައި މިދަނީ ހިތުން ނުރުމަކުން ނޫނެވެ. ވީއިރު އޭނާގެ ހިތަށް އަސަރުކުރާނެ ނޫން ހެއްޔެވެ؟\nޖެހިގެން އައި ދުވަހުގެ އިރުއޮއްނުއިރުވެސް ޝައުންގެ އެއްވެސް ޚަބަރެއް ނުވުމުން އާއިން ޝައުންއަށް ގުޅިއެވެ. ފޯނު ނިވާލާފައި އޮތުމުން އޭނާ އެންމެފަހުން އޮފީހަށްވެސް ދިޔައެވެ. ދެދުވަސްވާންދެން ޝައުން އޮފީހަށްވެސް ނާންނަކަން އެނގުމުން އޭނާ ކަންބޮޑުވިއެވެ. އޭނާ ވަގުތެއް ހޯދައިގެން ހުޅުމާލެއަށް ދިޔައެވެ. ގޭތެރެއަށް ވަދެވުމާއެކުވެސް ފަޅުކަން އިހުސާސްކުރެވުނެވެ. އާއިން ހަލުވިކަމާއެކު ގޮސް ކޮޓަރި ހުޅުވާލިއެވެ. ކޮޓަރީގައި އެއްވެސް މީހަކުނެވެ. އޭނާ ގޮސް ފާޚާނާވެސް ބެލިއެވެ. ފާޚާނާގައިވެސް ޝައުންއެއް ނެތެވެ. އާއިން ކޮޓަރިން ނުކުމެ ޖެހިގެންހުރި ދެކޮޓަރިވެސް ބެލިއެވެ. ނަމަވެސް އެއްވެސް ކޮޓަރިއަކު ޝައުންއެއްނެތެވެ.\n" ކޮންތާކަށްތަ ޝައުންދާނީވެސް…." ސޯފާއަށް ވެއްޓިގަންނަމުން އާއިންއަށް ބުނެވުނެވެ. އިރުކޮޅަކު އެގޮތަށް ވިސްނަން އިނުމަށްފަހު އިޒްޔަންއަށް އޭނާގުޅިއެވެ. ޝައުން އެގޭގައިވެސް ނެތްކަން އެނގުމުން އާއިންގެ ކަންބޮޑުވުން އިތުރުވިއެވެ. ރޭގަނޑުގެ އަނދިރިކަން ހިނދެއް ހިނދަކަށް ގަދަވަމުންދަނީއެވެ. އަދިވެސް ޝައުންގެ ޚަބަރެއްނުވެއެވެ. ޝައުންގެ ފޯނުވެސް ހުޅުވީކީ ނޫނެވެ. އާއިން މާޒްމެންގެ ގެޔަށްވެސް ދިޔައެވެ. ފަހަރެއްގައި އައިރާގެ ގާތަށްވެސް ޝައުން ގޮސްފާނެކަމަށް ވިސްނާފައެވެ. އަދި އޭނާގެ މަންމަގެ ގެޔަށްވެސް ދިޔައެވެ. ޝައުން ގޮސްފާނެހެން ހީވާ ހުރިހާ ގެޔެއް އޭނާބެލިއެވެ. ނަމަވެސް ޝައުންގެ އެއްވެސް ޚަބަރެއްނުވިއެވެ. މިހާރު ރޭނގަޑު ނުވައެއްވެސް ޖަހައިފިއެވެ. އަނެއްކާ ޝައުންއަށް ބަޔަކު ކަމެއްކުރީބާއެވެ. ޝައުން އެކަނި ގެޔަށް އަންނަނިކޮށް ބަޔަކު ކަމެއްކޮށްވެސް ފާނެއެވެ. އަދި އޭނާގެ ފޯނުވެސް އަތުލީކަމަށް ވެދާނެއެވެ. އެހެންނޫންނަމަ މިހުރިހާއިރު ވާއިރު ޝައުންގެ ޚަބަރެއްނުވެއެއް ނުހުންނާނެއެވެ. އާއިން ކަންބޮޑުވެގެން އެންމެފަހުން މާޒްއަށް ގުޅާފައި ވީހާވެސް އަވަހަކަށް އޭނާއާ ބައްދަލުކުރުމަށް އެދުނެވެ.\n" މާޒް…..ޝައުންގެ އެއްވެސް ޚަބަރެއްނުވި….ފޯނުވެސް ނިވާލާއޮތީ…އިއްޔެއިންސުރެ އޮފީހަކަށްވެސް ނުދޭ…" ކަންބޮޑުވެގެން ގޮސް އާއިން ފައްޗަކަށް ކިޔާލިއެވެ.\n" ތިވަރުވީއިރު ކީއްވެތަ އެއްވެސްމީހަކު ގާތު ނުބުނީ….މަށަށް ފެންނަނީ ޕޮލިހަށް ގުޅަން…." މާޒް ލަފާދިނެވެ.\n" ނޫން…އަދި އިހަށް އަހަރެމެން ހޯދާނީ…..ނުފެނިއްޖެއްޔާ ގުޅާނީ…" އާއިން ބުނެލިއެވެ. ދެމީހުން ސައިކަލުގައި މުޅި ހުޅުމާލޭގައި ބުރުޖެހިއެވެ. ހުރިހާ ދިމާއެއްގެ ގޮނޑުދޮށާއި ވަލުތެރެވެސް ބެލިއެވެ. އެއްވެސްތާކުން ޝައުންގެ ނިޝާނެއްވެސް ނުފެނުނެވެ. އެމީހުން އެކަމުގައި އަވަދިނެތި އުޅެނިކޮށް ފަރަހަނާޒް ގުޅިއެވެ. އާއިންއަށް ކެތްނުވެގެން ފަރަހަނާޒް ގާތުގައިވެސް ޝައުން ނުފެނުނު ވާހަކަ ބުންޏެވެ.\n" އެހެންތަ؟….އެކަމު ރޭގެ ދަންވަރު އަހަރެންނަށް އެބައިން ވައިބައިން މެސެޖެއް ކޮށްފަ…އަހަރެންނަށް މާފުކުރާށޭ އިނީ….ހަމައެކަނި އެހެންއިނީ….އެކަމު އޭގެފަހުން އެއްވެސް މެސެޖެއް ޑެލިވަރއެއްނުވޭ…." ފަރަހަނާޒް އޮޅުން ފިލުވައިދިނެވެ.\n" އެހެންތަ؟…ނާޒް…އެއްވެސްމީހެއް ގާތު އަދި އެއްވެސް އެއްޗެއް ނުބުނައްޗޭ!….އަހަރެމެން އަދިވެސް ޝައުން ފެނޭތޯ ހޯދާނަން…." އާއިން އެހެން ބުނުމަށްފަހު ފޯނު ކަނޑާލިއެވެ. އަދި އަނެއްކާވެސް ހުޅުމާލޭގައިހުރި އޭނާގެ ގެޔަށް ދިޔައެވެ. ޝައުންގެ ކޮޓަރިއަށްވަދެ އަލަމާރި ހުޅުވާލިއިރު، ކޮންމެވެސް ވަރަކަށް ޝައުންގެ ހެދުން މަދުހެން ހީވިއެވެ. އޭނާ ކަބަޑަކަށްފަހު ކަބަޑެއް ހުޅުވިއެވެ. ޝައުންގެ ބައެއް ސާމާނު މަދުކަން އޭނާއަށް އެނގުނެވެ. އޭނާ ތަންތަން ހޯދަމުން ގޮސް އެނދުގެ އެއްފަރާތުގައިވާ ކުޑަކަބަޑެއް ހުޅުވާލިއެވެ. އޭގައިވާ ކުޑަނޯޓް ފޮތް އޭނާނެގީ ހިތަށްއެރި އެއްޗަކުންނެވެ. ނޯޓްފޮތް ހުޅުވާލިއިރު، އޭގައި އެއްޗެއް ލިޔެފައި އޮތެވެ.\n" އަހަރެންނަށް އެނގޭ ކޮންމެވެސް ދުވަހަކުން އާން މިފޮތް ހުޅުވާނެކަން….އާން އަހަރެންނަށް މާފުކުރޭ!…އަދި އަހަރެން ހޯދަން މަސައްކަތް ނުކުރޭ!….އެކަމު އާން ބިރު ނުގަނޭ އަހަރެން އަމިއްލައަށް މަރެއްނުވާނަން…..އަހަރެން ބޭނުންވަނީ ދުވަސްކޮޅަކު އެކަނި އުޅެލަން….އަހަރެން ތާކަށްދާން އުޅޭކަން އެނގިއްޖެނަމަ އާން އަހަރެން ނުފޮނުވާނެކަން އެނގޭތީ ސިއްރުން އަންނަން ޖެހުނީ….ކޮންމެތާކު ހުއްޓަސް އަހަރެން ހުންނާނީ އުފަލުން…..އަހަރެންގެ އާއިލާމީހުންގާތުގަ ބުނެދީ ކަންބޮޑުނުވާށޭ….އަދި ނާޒްގާތުވެސް ބުނާތީ އަހަރެންނަށް މާފުކުރާށޭ…އަދި ބޭބީ މަތިން އަހަރެން ވަރަށް މިސްވާނެ….ނާޒްއާ ބޭބީއާއެކު އާން އަބަދުވެސް އުފަލުގަ އުޅޭނެކަމަށް އަހަރެން އުއްމީދުކުރަން….ލަވްޔޫ…" ޝައުންގެ ނޯޓް ކިޔާފައި އާއިންއަށް ހިތާމައިގެ އާހެއް ބޭރުކޮށްލެވުނެވެ.\n" ކިހިނެއްވީ؟…ކީކޭތަ އޮތީ؟…" ކަންބޮޑުވެފައި މާޒްއަށް އަހާލެވުނެވެ.\n" ޝައުން ދިޔައީ….އަހަރެންނާ ފިލައިގެން…." މޮޅިވެރި އަޑަކުން އެހެން ބުނެލަމުން އާއިން އެނދުގައި އިށީނެވެ. އިސާހިތަކު އޭނާގެ ލޮލުގައި ކަރުނަތައް ގިނަވެއްޖެއެވެ. ނުރޯން ހިތްވަރުކުރި ނަމަވެސް ޝައުން ކަންތައްކުރިގޮތުން އޭނާގެ ހިތަށް ނުހަނު އަސަރު ކުރިއެވެ.\n" އާން…ހަމަޖެހޭ….އަދި ޝައުން އަންނާނެ….އާން ތަޅުވާލަން ކުރިކަމަކަށްވެސް ވެދާނެ…." މާޒް އާއިންއަށް ވިސްނައިދިނުމަށް އުޅުނެވެ.\n" ނޫން…އެއީ ވަރަށް ބޯހަރު ކުއްޖެއް….އޭނަ ބޭނުންގޮތަކަށް ކަންތައްކުރާނީ….އެހެންމީހަކު ދެރަވާނެވަރެއް ނުވިސްނާނެ….ދެން އަހަރެން އޭނާގެ އާއިލާމީހުންގާތު ކީކޭ ބުނާނީވެސް….ދެމީހުންގެ މެދުގަ އެއްވެސް މައްސަލައެއް ނުޖެހިހުރެފަ ކުއްލިއަކަށް އެގޮތަށް ދިޔައީމަ އެމީހުން ހީކުރާނީ ކީކޭ….ކުޑަމިނުން ދިޔަ ސަބަބުވެސް ބުނެލިނަމައެއްނު….އަހަރެން ލޯބިވާވަރު އަދިވެސް އިމްތިހާން ކުރަން ބޭނުންވަނީ ކަންނޭނގެ…." ކުރެހިފައިވާ އަޑަކުން އާއިން ޝަކުވާކުރަމުން ދިޔައެވެ.\n" އާން ހާސްނުވޭ….އަހަރެމެންނަށް ބެލިދާނެއްނު އޭނަ ދިޔަތަނެއް….އޭނާދާނީ ސިންގަޕޫރަށްހެން ހީވަނީ….ދަންނަ ބަޔަކުވެސް އުޅޭނީ އެތާގައެއްނު….އެހެންވީމަ ހާސްނުވޭ…ސިންގަޕޫރަށް ގޮސް ޝައުންއަށް ވިސްނަދީގެން ގެންނާނީ….އަދި އެހެންމީހުންނަށްވެސް ކަންތައްވީގޮތް ކިޔާދޭނީ…" މާޒް އޭނާގެ ޚިޔާލު ފާޅުކުރިއެވެ.\n" މާޒް…ހިނގާދާން….ފިލާހުރެ ހުރެ ވަރުބަލިވެގެން އެހުރިތާކުން ނުކުމެގެން އަންނާނެ…އަހަރެންނާ ދުރުގަ މިހާރު ޝައުންއަކަށް ނުހުރެވޭނެ" އާއިން ވަރަށް ޔަޤީންކަމާއެކު ބުނެލުމުން މާޒްވެސް ހިނިތުންވެލިއެވެ. އާއިން ޔަޤީންކުރީ ޝައުން އޭނާއާ ސަމާސާއެއް ކުރަނީ ކަމުގައެވެ. އޭނާ ލޯބިވާވަރެއް ބަލާލަން އުކުޅެއް ބޭނުންކުރަނީ ކަމުގައެވެ. މުޅި އުމުރަށް އޭނާ ދޫކޮށްދާނެހައި ހިތްވަރެއް ޝައުންގެ ނުހުންނާނެއެވެ. އެޔަށްވުރެ ބޮޑަށް ޝައުން އޭނާދެކެ ލޯބިވާނެއެވެ. އެހެންކަމުން އާއިން އެނބުރި ގެޔަށް ގޮސް ފަރަހަނާޒް ގާތުއިވެސް ކަންބޮޑު ނުވުމަށް ބުންޏެވެ. ޝައުންއަކީ ވަރަށް ސަމާސާކުރާ ކުއްޖެއްކަމުގައިވެސް ބުންޏެވެ.\n" ދެން ކީއްވެ އަހަރެންގާތުން މާފަށް އެދުނީ؟.." ފަރަހަނާޒް ސުވާލުކުރިއެވެ.\n" ދެން އެކަމާ ނުވިސްނާ….ޝައުން އަދި އަންނާނެ…" އާދައިގެ ގޮތަކަށް އާއިން ބުނެލިއެވެ.\n" ކޮންތާކަށް ދިޔައީ؟.." ފަރަހަނާޒް އެހިއެވެ.\n" ހީވަނީ ސިންގަޕޫރަށްހެން…..އެނޫން ދެން ކޮންތާކަށްދާނީ…އޭނާގެ ބައްޕައާ ކޮއްކޮވެސް އެތިބީ އެތާގަ…" ހީލަމުން އާއިން ޖަވާބުދިނެވެ. ފަރަހަނާޒް އިތުރަށް އެއްޗެއް ނުބުނިނަމަވެސް އޭނާއިނީ ނުހަނު ކަންބޮޑުވެފައެވެ.\nދެދުވަސް ފާއިތުވެގެން ހިނގައްޖެއެވެ. ޝައުންގެ އެއްވެސް ޚަބަރެއްނުވެއެވެ. ކުޑަމިނުން ވައިބަރއިންވެސް ޝައުންގެ މެސެޖެއްވެސް ނާދެއެވެ. އާއިން ކަންބޮޑުވީނަމަވެސް އެކަން ނުދައްކައި އެންމެނާވެސް ކުރިމަތިލައެވެ. ޝައުންގެ މަތިން މާބޮޑަށް ހަނދާންވުމުން އޭނާ އޮފީހަށް ދިޔައެވެ. އޭނާގެ ކޮޓަރިއަށް ވަނުމާއެކު އޭނާއަށް އެޑްރެސްކޮށްފައި މޭޒްމަތީގައިވާ ސިޓީއެއް ފެނުނެވެ. އޭނާ އެކަނޑާފައި ބަލާލިއިރު އެއީ ޝައުންގެ އިސްތިއުފާ ސިޓީއެވެ.\n" ދެން ހަމަ ނާންނަން ގަސްތުކޮށްގެންތަ ތިހުރީ؟…" އަތުގައި ސިޓީ ބޮނޑިކޮށްލަމުން އާއިންއަށް ދަތްކުނޑި ވިކާލެވުނެވެ. ޝައުންއަށް އޭނާއާ ނުލައި އެގޮތުގައި ކެތްކުރެވެނީ ކިހާ ދުވަހަކުތޯ އޭނާ ބަލާނެއެވެ.\nއެއްވެސް މީހަކު ގާތުގައި ޝައުންގެ ވާހަކަ ނުދައްކާ ހަފްތާއެއް ވޭތުވެގެން ހިނގައްޖެއެވެ. ޝައުން އަމިއްލައަށް އެނބުރި އަންނާނެ ކަމުގެ އުއްމީދުގައި އާއިން އިންތިޒާރު ކުރަމުން ދިޔައެވެ.\n" އާން…ދެން ވެއްޖެއެއްނު އެހެންމީހުންގާތުގަވެސް ޝައުން ދިޔަ ވާހަކަ ބުނަން….ކުރިން ދުވަހު އިޒީއާ ދިމާވެގެން އޭނާވެސް ޝައުންގެ ފޯނަށް ނުގުޅިގެން އުޅުނު ވާހަކަބުނި….އޭނަގެ ވާހަކަތަކުން މަށަށް އެނގު ޝައުން ސިންގަޕޫރަށް ނުދާކަން….ސިންގަޕޫރަށް ދިޔަނަމަ އޭނާގެ ބައްޕަގާތަށް ދޯ ދާނީ….އެކަމު އެތާކު ޝައުންއެއް ނެތް….މަށަށް ހީވަނީ ޝައުން ދިޔަތަނެއް ހޯދަން މިހާރު އާން މަސައްކަތްކުރަން ވެއްޖެހެން…." މާޒް އާއިންއަށް ވިސްނައިދޭން މަސައްކަތްކުރިއެވެ.\n" މާޒްއަށް ހީވޭތަ ޝައުންއަށް އެހާގިނަ ދުވަހު އަހަރެންނާ ދުރުގަ ހުރެވިދާނެހެން….އަހަރެންނަކަށް ގަބޫލެއް ނުކުރެވޭ…." ޔަޤީންކަމެއްނެތް ގޮތަކަށް އާއިން ބުންޏެވެ.\n" އާން ގަބޫލުކުރިޔަސް ނުކުރިޔަސް ޝައުން އެހުރީ އާންއާ ދުރަށް ގޮސްފަ….އޭނަ ބުންޏެއްނު އޭނަ ހޯދަން މަސައްކަތް ނުކުރާށޭ….އޭނަ އެދިޔައީ އަންނަން ގަސްތުކޮށްގެން ހެނެއް މަށަކަށް ހިއެއްނުވޭ….އެހެންނޫނަންމަ މިހާރު ދެން ޚަބަރެއްވެސް ވާން ވެއްޖެއެއްނު….މަށަކަށް ދެން ނުހުރެވޭނެ މިކަން ސިއްރުކޮށްގެންނެއް….އާން ނުބުނިއްޔާ މަވެސް ބުނާނަން…" ނުރުހުމާއެކު މާޒް ބުންޏެވެ.\n" އެކަމު ކީކޭތަ އަހަރެން ބުނަންވީ؟…އަހަރެންގެ ސަބަބުން ހިތްހަމަ ނުޖެހިގެން ދޫކޮށް ދިޔައީއޭތަ ބުނަންވީ؟….ނޫނީ އަހަރެމެންގެ ކައިވެނި ފޭކްވީމަ އެކަން ނިންމާލަންވެގެން ދިޔައީއޭތަ ބުނަންވީ؟…ނޫނީ އަހަރެމެންގެ މެދުގަ އުފެދުނު ގުޅުމުގެ ސަބަބުން ބިރުން އަހަރެންނާ ފިލަން ދުވަނީއޭތަ ބުނަންވީ؟….ޚުދު އަހަރެންނަކަށްވެސް ނޭނގެ ކީއްވެގެން ކަމެއް އަހަރެން ދޫކޮށް ޝައުންދާންވީކީ….ހުރިހާ ކަމެއްވެސް ރަނގަޅަށް ގޮސް ގޮސް ހުއްޓާ އެދިޔައީ….ކުޑަކޮށްވެސް އަހަރެންނާމެދު ވިސްނާލާނަމަ އެގޮތަށްދާނެތަ؟….އެހާފަސޭހައިން އަހަރެންނާ ދުރަށްދެވުނީތީވެސް އަހަރެން ހައިރާންވޭ…." އާއިންގެ އަޑުގައިވީ ހިތާމައިގެ ސަބަބުން މާޒްއަށްވެސް އަސަރުކުރިއެވެ.\n" އެހެންވެތާ މިބުނީ ހިނގާށޭ ޝައުން ހޯދަން….ތިހުރިހާ ސުވާލުގެ ޖަވާބު ލިބޭނީ އޭރުންނެއްނު…." މަޑުމައިތިރި ކަމާއެކު މާޒް ބުނެލިއެވެ.\nހަފްތާއެއްވެގެން ދިޔައިރުވެސް ޝައުންގެ ހިތަކަށް ކުޑަވެސް ހަމަޖެހުމެއް ނުލިބުނެވެ. އޭނައަށް ރަނގަޅަކަށް ނުކެވެއެވެ. ނުނިދެއެވެ. މެލޭޝިއާގައި އުޅޭ ކޮލެޖްގެ ރަހުމަތްތެރިއެއްގެ ގާތަށް އޭނާ އައީ އާއިން މަތިން ހަނދާން ނައްތާލާފައި އާދިރިއުޅުމެއް އުޅުމުގެ ބޭނުމުގައެވެ. ނަމަވެސް އެންމެ ހިނދުކޮޅަކަށްވެސް އާއިންގެ ހަނދާންތައް އޭނާއާ ވަތްކެއްނުވެއެވެ. އޭނާ ނުފެނިގެން އާއިން ދެރަވެގެން އުޅޭނޭ ހިތަށްއެރުމުން އޭނާގެ ހިތަށްވެސް ތަދުވެއެވެ. ދިޔަތަނެއް އަންގާނުލާ އައުމުން މަންމައާއި ބައްޕަވެސް ކަންބޮޑުވެ ހާސްވާނެވަރު ހިތަށްއެރުމުން އަމިއްލަ ނަފްސު ކުށްވެރި ކުރެވެއެވެ. އޭނާއަށް ކަންތައް މިކުރެވުނީ އަދި އެންމެ ރަނގަޅަށް ނޫންކަމުގައި ހިތްބުނަމުން ދިޔައެވެ.\n" ތިހަން އިނދެ އިނދެ މީހާ މުޅިން ބަލިވާނީ….ހިނގާ ޝޮޕިންއަށް ގޮސްލަން…އޭރުން މޫޑު ރަނގަޅުވާނެ…" ޝައުންގެ އެކުވެރިޔާ ޔޫމީން ލަފާދިނެވެ. ޝައުންވެސް އެގޮތާ އެއްބަސްވެ ޔޫމީންއާއެކު ބާޒާރަށް ދިޔައެވެ. ޝޮޕިންމޯލަކަށް ވަދެގެންގޮސް ތަންތަން ބަލަމުން ދަނިކޮށް ޝައުންގެ ނަޒަރު ހުއްޓުނީ ތުއްތުކުދިންގެ ސާމާނު ވިއްކާ ފިހާރައަކަށެވެ. އޭނާ ހިނިތުންވެހުރެ ގޮސް ފިހާރައަށްވަނެވެ. އެއްޗަކަށްފަހު އެއްޗެއް ބަލަމުން ގޮސް މީހެއްގެ ގައިގާ އޭނާ ލައިގަތެވެ. ދެމީހުންނަށްމެ އެކުގައި ސޮރީއޭ ބުނެވުނެވެ.\n" ޝައުން؟…" ދަންނަ އަޑެއް އިވިފައި ޝައުންއަށް އެމީހާގެ މޫނަށް ބަލާލެވުނެވެ.\n" އެރިކް؟…" ހަމައެއާއެކު ޝައުންއަށްވެސް ސުވާލުކޮށްލެވުނެވެ. އެތައް ދުވަހެއްފަހުން ދެމީހުން ބައްދަލުވުމުން ބުނެދޭން ނޭނގޭ ކަހަލަ އުފާވެރިކަމެއް ދެމީހުނަށްވެސް ލިބުނެވެ. ދައްކާނެ ވާހަކައެއް ނޭނގިފައި ދެމީހުނަށްވެސް އިރުކޮޅަކު ތިބެވުނެވެ.\n" އެރިކް މިތާ ކީއްކުރަނީ؟…" އެންމެފަހުން ޝައުން އެހިއެވެ.\n" ރައްޓެއްސަކާއެކު އޭނާގެ ދަރިފުޅަށް އެއްޗެއް ގަންނަން….ޝައުން ކީއްކުރަނީ؟…" އެރިކްވެސް ހަމަ އެސުވާލުކުރިއެވެ.\n" އަހަރެންވެސް ރައްޓެއްސަކާއެކު އައިސް މިއުޅެނީ؟…" ޝައުން ބުނެލިއެވެ.\n" ހިނގާ ކޮފީއެއްބޯލަންދާން….މިތާ މަތީގަ ހުންނާނެ ވަރަށް ސަޅި ކޮފީޝޮޕެއް…" އެރިކް އެދުނެވެ.\n" ކޮފީއެއް ނުބޮވޭނެ އެކަމު ދެވިދާނެ…" ޝައުން ބުނެލިއެވެ.\nއެރިކް އޭނާގެ ރަހުމަތްތެރިޔާގާތުގައި ބުނެފައި ޝައުންއާއެކު ކޮފީޝޮޕަށްދާން ނުކުތުމުން ޝައުންވެސް އޭނާގެ ރަހުމަތްތެރިޔާގާތުގައި އެބައަންނަމޭ ބުނެފައި އެރިކްއާއެކުގައި ހިނގައިގަތެވެ. ކޮފީޝޮޕަށްވަދެ މޭޒެއްގެ ކައިރިއަށް ދެވުމުން ޝައުން އިށީނުމަށް އެރިކް ގޮނޑި ދުރުކޮށްލަދިނެވެ. އެރިކްގެ އެއާދަ ޝައުންއަށް އަބަދުވެސް ކަމުދެއެވެ. އެރިކްއަކީ އަންހެނުންނަށް އިހުތިރާމުކުރަން އެނގޭ ގޮތެއްހުރި ފިރިހެނެކެވެ.\n" ހާދަ ދުވަހެއްފަހުންނޭ ޝައުން މިފެނުނީ….ޝައުން މުޅިން ފިލީ އަހަރެންނާ….މުޅިން ގުޅުން ކަނޑާލީ….އަހަރެން ހީކުރީ ދެންދުވަހަކުވެސް ޝައުންއާ ދިމާނުވާނެކަމަށް…" އެރިކް ވާހަކަ ދައްކަން ފެށިއެވެ.\n" އަހަރެންވެސް ހީނުކުރާ ކިތަންމެ ގޮތަކަށް ކަންތައްތައް ވެގެން ދިޔައީ….ދެން އެވާހަކަ ބާއްވާ….އެރިކް މިގައުމުގަ ކީއްކުރަނީ؟…" ޝައުން އޮޅުން ފިލުވަން ބޭނުންވިއެވެ.\n" ޝައުންއާ ކައިވެނި ނުކުރެވުނީ އަހަރެން ބައްޕައާ ގުޅުން ކަނޑާލާފަ މިގައުމަށް ބަދަލުވީ….މިހާރު މިތާ ވިޔަފާރިއެއް ފަށައިގެން މިއުޅެނީ….އަހަރެން މިތަނަށް އައިތާ ދުވަސްކޮޅެއްފަހުން ސޯފީމަންމައާ އެރިކާވެސް ފިލައިގެން މިކޮޅަށް އައީ….ބައްޕަ ވަރަށް ރުޅިއައިސްގެން އެމީހުން ގެންދަން އުޅުނު…އެކަމު ނަސީބުދިމާކުރިގޮތުން ބައްޕަގެ ކުންފުނީގެ ގުދަނެއްގަ ދިމާވި އަލިފާނުގެ ހާދިސާއެއްގަ ބައްޕަ ނިޔާވީ….ދެން އަހަރެން ކުންފުނި ވިއްކާލާފަ މަންމައަށާ އެރިކާއަށް އެފައިސާދިނީ….އެއީ އަސްލު މަންމަގެ ހައްޤެއް….މަންމަ އެރިކާގޮވައިގެން ޕާކިސްތާނަށްވެސް ދުވަސްކޮޅަކަށް…އެކަމު އަނެއްކާވެސް ސިންގަޕޫރަށް އައިސް މަންމަގެ އަމިއްލަ ވިޔަފާރިއެއް ފަށައިގެން އުޅެނީ…އެރިކާވެސް މުސްލިމުވެގެން ޕާކިސްތާނު ކުއްޖަކާ ކައިވެނިކުރަން އުޅެނީ….އަހަރެން ސިންގަޕޫރަށް ދާހިތްނުވީމަ މިކޮޅަށް ދިރިއުޅުން ބަދަލުކޮށްލީ…އެހެންވެ މަންމަމެންވެސް ދުވަސްދުވަހުން މިކޮޅަށް އާދޭ…" އެރިކް އޮޅުން ފިލުވައިދިނެވެ. އަދި ޝައުންގެ ދިރިއުޅުމާ ބެހޭގޮތުން ސުވާލުކުރިއެވެ. ޝައުންވެސް އެއްވެސް ފޮރުވުމެއްނެތި އޭނާގެ ދިރިއުޅުމުގެ ކަންކަން ހުރިގޮތް ކިޔައިދިނެވެ. އަދި މެލޭޝިއާއަށް އަންނަން ޖެހުނުގޮތްވެސް ކިޔައިދިނެވެ.\n" ފިލައިގެން ދިއުން ތިއީ ހަމަ ޝައުންގެ އާދައަކީތަ؟…އާއިން ފަކީރު ކިހާދެރަވާނެ ތިގޮތަށް ކަންތައްކުރުމުން….އަނެއްކާ ބަލިވެއިންކަން ސިއްރުކުރުމަކީ ކިހާ ގޯސްކަމެއް….ޝައުން އަހަރެންނަށް ފެންނަނީ ޝައުން އެނބުރި ފިރިމީހާގާތަށްދާން…." އެރިކް ލަފާދިނެވެ.\n" ނޫން އެރިކް…އަހަރެން ދެން ނުދާނަން….އަހަރެން އާންދެކެ ލޯބިނުވަނީކީނޫން…އެކަމު އޭނަ އަންހެނުންނަކީވެސް އަހަރެން ކަހަލަ އަންހެން ކުއްޖެއް…އެއްވެސް މީހަކަށް ދެރައެއްދީފަ އުފަލުގައެއް ނޫޅެވޭނެ…" މޮޅިވެރި އަޑަކުން ޝައުން ބުނެލިއެވެ.\n" ދެން ކީއްވެ އާންއަށް ތިދެރަދެނީ؟…އޭނަގެ ކުށަކީކޮބާ؟…އޭނަ ޝައުންދެކެ ލޯބިވާއިރު، ތިއީ އޭނައަށްދެވޭ ދެރައެއްނު….އަހަރެންވެސް ޝައުންދެކެ ލޯބިވީން…ވަރަށް ލޯބިވީން….ޝައުން އަހަރެން ދޫކޮށް ދިޔައީމަ ޝައުންގެ ފަހަތުން ރާއްޖެދާންވެސް ބޭނުންވި…އެކަމު ބައްޕަގެ އިންޒާރުތަކަށް ބިރުން އަހަރެން މަޑުންހުރީ….ޝައުންމަތިން ހަނދާން ނައްތާލަންވެސް ވަރަށް މަސައްކަތްކުރިން…އެކަމު އެއީ އެހާފަސޭހަކަމެއްނޫން…ޝައުން އަހަރެންދެކެ ލޯބިނުވާކަން އެނގޭއިރުވެސް އަހަރެންނަށް ޝައުންމަތިން ހަނދާން ނައްތައެއް ނުލެވުނު…ދެން ވިސްނާލާ އާންއާމެދު…އޭނަ ކުޑައިރުއްސުރެ އުޅުނީ ޝައުންއާއެކު….މިހާރު އަދި ޝައުންއާއެކު އެހާލޯބިން އުޅެފަ ކިހިނެއް ހަނދާންނައްތާލާނީ.؟…" އެރިކް ބޭނުންވީ ޝައުންއަށް ވިސްނަދޭނެވެ. ނަމަވެސް ޝައުން އެވާހަކަތަކަށް ރައްދެއްނުދިނެވެ. އޭނަ ބޭނުންވީ އޭނާ މެލޭޝިއާގައި އުޅޭކަން އެރިކްވެސް ސިއްރުކޮށްދިނުމަށެވެ.\n" ޝަރުތެއްގެ މަތިން އަހަރެން ތިކަން ސިއްރުކޮށްދޭނީ….ޝައުން ހިނގާ އަހަރެންގެ ގެޔަށް….އެގޭގަ ޝައުންއަށް އެއްވެސް އުނދަގުލެއްނެތި އުޅެވޭނެ…ޝައުންއަށް އެހީތެރިވެދޭނެ ނޯކަރުން ތިބޭނެ…އެއްވެސް ކަމަކާމެދު ވިސްނާކަށް ނުޖެހޭނެ…" އެރިކްގެ އެދުނެވެ.\n" ނޫން އެރިކް…އަހަރެންނަކީ މީހެއްގެ އަނތްބެއް…ހިލޭ ފިރިހެނަކާއެކީ އުޅޭކަށް ރަނގަޅެއްނުވާނެ…" ޝައުން ދެކޮޅު ހެދިއެވެ.\n" ޝައުންއާއެކީ އުޅޭނެ އަންހެން ކުއްޖަކު އަހަރެން ގެންނާނަން….އެކަމާ ކަންބޮޑުނުވޭ…އަހަރެންނަކީވެސް މިހާރު މުސްލިމެއް…އަހަންނަށްވެސް މިހާރު ތިކަންކަން އެނގޭ…." ޔަޤީންކަމާއެކު އެރިކް ބުނެލުމުން ޝައުންއަށް ބަލާލެވުނީ ހައިރާންކަމާއެކުގައެވެ.\n" ކޮންއިރަކު އެރިކް އިސްލާމުވީ؟…ނުބުނަމެއްނު އިސްލާމުވީ ވާހަކައެއް…." ޝައުން ސުވާލުކުރިއެވެ.\n" ޝައުންދެކެ ވީލޯބިން އިސްލާމުވާން މަގުފަހިވީވެސް…..އަހަރެން މެލޭއަށް ބަދަލުވެގެން އުޅެނިކޮށް ދިމާވި ރަހުމަތްތެރިއެއް ނޫރުއަކީ….އޭނާއާއެކު ވިޔަފާރިފެށީ….އެއީ ވަރަށް ރަނގަޅު މުސްލިމުން އުޅޭ އާއިލާއެއް….ނޫރުއާއެކު އުޅެއުޅެ މުސްލިމުންގެ އާދަކާދަތައް އަހަރެންނަށްވެސް ދަސްވި…އެކަމު ދުވަހަކުވެސް އޭނަ ދުލަކުން އިސްލާދީން އަހަރެންނަކަށް ހުށައެއްނާޅާ….ނަމަވެސް އޭނާގެ އަމަލުތައް އަހަރެން އެދީނަށް ޝައުޤުވެރިކުރުވީ….އެއާއިލާމީހުންގެ ފަރާތުން ލިބުނު ލޯތްބާއި ކުލުނު އަހަރެންގެ ހިތް ބަދަލުވާން މަޖުބޫރުކުރީ….އެއާއިލާއާއެކު ގިނަ ވަގުތުތަކެއް ހޭދަކުރެވުމުގެ ނަތީޖާއެއްގެ ގޮތުން އަހަރެން އިސްލާމްވީން…އަދި ނޫރުގެ އަންހެން ކޮއްކޮ ނާޔާ އަހަރެންނަށް ކަމުދިޔައީ….ޝައުން ލިބޭނެކަމުގެ ޔަޤީންކަން ނެތުމުން ކައިވެންޏެއްކުރަން އަހަރެން ގަސްތުކުރީ…." އެރިކް ވަރަށް ތަފްސީލުކޮށް ކިޔައިދިނެވެ.\n" އަލްޙަމްދުލިﷲ…." އުފަލުން ޝައުންއަށް ބުނެވުނެވެ.\nއެރިކްގެ އެދުމަށް ޝައުން އެރިކްގެ ގެޔަށް ބަދަލުވިއެވެ. އަދި ޝައުންއަށް އެހީތެރިވުމަށްޓަކައި އަންހެން ކުއްޖަކުވެސް ގެނައެވެ.\nދުވަސްތައް ފާއިތުވަމުން ދިޔަވަރަކަށް އާއިންގެ ކަންބޮޑުވުމާއި މާޔޫސްކަން ދިޔައީ އިތުރުވަމުންނެވެ. އެންމެފަހުން ކެތްނުވެގެން އޭނާ އެވާހަކަ ބައްޕައާ ހިއްސާކުރިއެވެ.\n" އަހަރެން މިހުރީ އާއިންގެ ދުލުން ތިހެން ބުނާނެ އިރެއްގެ އިންތިޒާރުގަ…" އާޒިމް އެހެން ބުނެލުމާއެކު އާއިންއަށް ހައިރާންކަމާއެކީގައި ބައްޕަގެ މޫނަށް ބަލާލެވުނެވެ.\n" ޝައުން އަހަރެންނަށް ކުރި މެއިލްއެއްގެ ޕްރިންޓް މިއީ….މީގަ ވަރަށް ރަނގަޅަށް އެބައޮތް އެހެން ޝައުން ކަންތައްކުރި ސަބަބު ލިޔެފަ…." އެހެންބުނަމުން އާޒިމް ދިއްކޮށްލި ކަރުދާސްގަނޑުގައި އާއިން ހިފިއެވެ.\nއާއިން އެކަރުދާސްގަނޑު ކިޔާލިއެވެ. އޭގައިވަނީ އާއިންއާއި ޝައުންކުރި ކައިވެންޏަކީ މަޖުބޫރުވެގެން ކުރި ކައިވެންޏެއްކަމާއި އެއީ ހަމައެކަނި ހަމަސްދުވަހަށްކުރި ވަގުތީ ކައިވެންޏެއް ކަމެވެ. އަދި މިހާރު އަދްޔަންގެ ކިބައިން ސަލާމަތްވެފައިވުމުގެ އިތުރުން ހަމަސް ދުވަސްވެސް ހަމަވެ އިތުރަށްވެސް އޭނާއަށް އާއިންއާއެކުގައި އުޅެވިއްޖެކަމާއި އެކަމު ދެން އިތުރަށް އުޅެން ބޭނުން ނުވާކަމުގައެވެ. އާއިންއަށާއި ފަރަހަނާޒްއަށް ދަރިޔަކު ލިބުމުން އޭނާ އެމީހުންގެ ދިރިއުޅުމުން އަބަދުގެ އަބަދަށް ދުރަށް ދިޔައީކަމުގައިވެސް ލިޔެފައި އޮތެވެ. އަދި އޭނާ ވަޒީފާއިންވެސް އިސްތިއުފާދިންކަމާއި އޭނާ ރާއްޖެއިން ބޭރަށް ދާ ވާހަކަވެސް އޮތެވެ. އޭނާ ބޭނުންވަނީ ދުވަސްކޮޅަކު އެކަނި އުޅެލަން ކަމަށާއި އެއްވެސް މީހަކު އޭނާހޯދަން މަސައްކަތް ނުކުރުމަށް އެދުނެވެ. އޭނާ އެގޮތަށް ކަންތައް ކުރަން ޖެހުނީ އެއްވެސް މީހަކަށް އެނގިގެން ދާން އުޅެފިނަމަ އޭނާއަށް ނުދެވޭނެކަން އެނގޭތީކަމުގައިވެސް ލިޔެފައި އޮތެވެ.\n" ކީއްވެ މިހުރިހާ ދުވަހު އެކަން ސިއްރުކުރީ؟…އެންމެ ފުރަތަމަ ދުވަހުވެސް ތެދުތެދަށް ހުރިހާ ވާހަކައެއް ނުބުނީ ކީއްވެ؟…" އާޒިމް ނުރުހިފައި ސުވާލުކުރިއެވެ.\n" އަހަރެން ހަޤީޤަތުގަވެސ ޝައުންދެކެ ލޯބިވޭ ބައްޕާ….އަދި މުޅި އުމުރަށްވެސް ޝައުންއާ އެކުގަ އުޅެން އަހަރެންހުރީ….އަހަރެން އޮޅުވައެއްނުލަން….އެކަމު ޝައުން އަހަރެންގާތުބުނި ހަމަސްދުވަހަށޭ އިންނާނީ…ހަމަސްވީމަ ވަރިކޮށްދޭންވާނޭ….އެކަމު ތުރުކީއަށް ދިޔަ ދަތުރުގަ ޝައުންގެ ޚިޔާލުވެސް ބަދަލުވި….އޭނަވެސް ބޭނުންވި އަހަރެންނާއެކު އުޅެން….ދެމީހުން ނިންމައިގެން ތިބީ ނާޒް ވިހެއީމަ ނާޒްއަށް ވިސްނައިދީގެން އަލުން އެކީގަ އުޅެން….އަހަރެންނަކަށް ނޭނގެ ކީއްވެގެން ހަމަ ކުއްލިއަކަށް ދާންޖެހުނީކީ…." އާއިން ތެދުތެދަށް އޭނާގެ ހިތުގައި އޮތް އެއްޗެއް ކިޔައިދިނެވެ.\n" އެކަމު މީގަ ސާފުކޮށް ބުނެފަ އެބައޮތް އިތުރަށް އުޅޭކަށް ބޭނުމެއްނޫނޭ….އޭނަ ފިލައިގެން ދިޔައީވެސް ދަރިފުޅު އޭނަ ދިޔަނުދީ ފާނެތީ…އަބަދުވެސް އެއީ ނުހަނު ބޯހަރުކުއްޖެއް….އޭނަ ބޭނުންގޮތަކަށް ކަންތައްކުރާނީ….މިހާރު ދަރިފުޅަށް ޔަޤީންވެސް ވެއްޖެއެއްނު، އޭނަ ދަރިފުޅާއެކީ އުޅެން ބޭނުން ނުވާކަން….ދަރިފުޅުވެސް ދެން އޭނަ ދިޔަދީ….އޭނާ ބޭނުންވާގޮތަށް އޭނަ މިނިވަންކޮށްދީ….އެއްވެސްމީހަކު ގަދަބާރުން ގެންގުޅުމަކީ ވާނެކަމެއްނޫން…." އާޒިމް އޭނާއަށް ވިސްނޭ އެންމެ ރަނގަޅު ލަފާ އާއިންއަށް ދިނެވެ.\nޖެހިގެން އައި ދުވަހު އާއިލާގެ އެންމެން ކެއުމަކަށް ގެނެސްފައި ޝައުންގެ މެސެޖް އެންމެނާ ހިއްސާކޮށް އެންމެނަށްވެސް ވިސްނައިދިނެވެ. ޝައުން ބޭނުންހައި ދުވަހެއްވާންދެން ބޭރުގައި އުޅެފައި އަންނަންދެން އެއްވެސްމީހަކު އޭނާއަށް އުނދަގޫ ނުކުރުމަށްވެސް ބުންޏެވެ. އާޒިމްގެ ވާހަކަތައް އަޑުއިވުމުން އަޒީފާ ދެރަވެގެން ވަގުތުން ރޯންފެށިއެވެ. އިޒްޔަން އާއިންއަށް ބަލާލިގޮތުން އާއިން އިސްޖަހާލިއެވެ. އިޒްޔަންގެ ސުވާލުތަކަށް އޭނާ ފަހުން ޖަވާބުދޭން ޖެހޭނެކަން އޭނާއަށް އެނގުނެވެ. އާޒިމް އަޒީފާއަށް ވިސްނައިދިނެވެ. ކޮންމެ ކުއްޖަކުވެސް އެކުއްޖަކު ބޭނުންގޮތަކަށް އުޅުމުގެ ފުރުސަތުދޭން ޖެހޭކަމަށް ވިސްނައިދިނެވެ.\n" ނޭނގެ އަހަރެންގެ ދަރިފުޅު ވީތަނެއްވެސް….ހަމަގައިމުވެސް އޭނާގެ ބައްޕަގާތަކަށް ނުދޭ….ދެން ކޮންތާކަށް އޭނަދާނީ؟….ކޮންތާކުން ހޯދާނީވެސް؟…ބުނެވެސްނުލާ ފިލައިގެން އެދިޔައީ…." އަޒީފާ ރޮއެރޮއެފައި ޝަކުވާކުރަމުން ދިޔައެވެ.\n" އާން….އާދެބަލަ!…" އާއިންއަށް އިޝާރާތްކޮށްލަމުން އިޒްޔަން ބުނުމުން އާއިން ޖެހިލުންވެފައި ހުރެ އިޒްޔަންއާއެކު ބޭރަށް ދިޔައެވެ.\n" އާން….ބުނެބަލަ! އާންގެ ދުލުން އަޑުއަހަން ބޭނުމީ ވީގޮތެއް؟…އާން ކީކޭތަ ބުނަންއޮތީ މިކަމުގަ؟….މިވަރުގެ ބޮޑުކަމެއް ވެގެން ދިޔައިރު އަންގާނުލާ ތިހުރީ….މިހާރު ހަފްލާއެއްވީ ޝައުން ޚަބަރެއްނުވާތާ؟….އާންގެ ހިތަށް އެއްޗެއް އަރާތަ؟…" އިޒްޔަން ހަރުކަށިކަމާއެކު ބުނެލިއެވެ.\nއާއިން ތެދުތެދަށް ކަންތައްވީގޮތް އޮޅުން ފިލުވައިދިނެވެ. އަދި ދެމީހުންގެ މެދުގައި އެއްވެސް މައްސަލައެއް ނުޖެހޭކަން ޔަގީންވެސް ކޮށްދިނެވެ. އާއިން ދެރަވެފައިހުރިވަރުން އިޒްޔަންވެސް އިތުރު އެއްޗެއް ނުބުނެއެވެ. ދެމީހުންވެސް ވިސްނަމުން ދިޔައީ ޝައުން ކުއްލިއަކަށް ދާންޖެހުނު ގޮތަކާމެދުގައެވެ. އަދި އެފަދަ ގޮތަކަށް އާޒިމްއަށް މެއިލްކުރި ސަބަބަކާމެދުގައެވެ. އާއިންއާއި ވަކިވާން ޝައުން ބޭނުންވި ސަބަބެއް އޮންނާނެކަން ދެމީހުންނަށްވެސް އެނގެއެވެ.\n" ދިޔަތަނެއް އެނގޭތަ؟…" ހިމޭންކަން ފޫއަޅުވާލަމުން އިޒްޔަން އެހިއެވެ.\n" މެލޭއަށް ދިޔައީ…އެއާޕޯރޓްގަ އުޅޭ ރައްޓެއްގެ އެހީގަ ހޯދީ…" އާއިން ޖަވާބުދިނެވެ.\nޝައުންގެ އެއަމަލުގެ ސަބަބުން އާއިލާގެ މެދުގައި ނުތަނަވަސްކަމެއް އުފެދިގެން ދިޔައެވެ. ޝައުން އެގޮތަށް ފިލަން ޖެހުނު ސަބަބަކާމެދު އެންމެންވެސް ވިސްނަމުން ދިޔައެވެ. އާއިންއާ ދުރަށްދާން ޝައުން ބޭނުންވާނީ ކޮންމެވެސް ބޮޑުކަމެއް ހިނގީމަކަމުގައި ކޮންމެމީހަކުވެސް ބުނަމުން ދިޔައެވެ. ޚުދު ފަރަހަނާޒްގެ ހިތުގައި އެޚިޔާލު އުފެދުނެވެ. މިފަހަކަށް އައިސް ޝައުންގެ މިޒާޖަށް ބަދަލެއް އައިކަންވެސް އޭނާއަށްވަނީ ފާހަގަކުރެވިފައެވެ. ކޮޅިގަނޑެއް އައުމުގެކުރިން ދުނިޔެމައްޗަށް ވެރިވާފަދަ ހިމޭންކަމެއް ޝައުންގެ ކިބައިން އޭނާއަށް ފެނުނެވެ. ނަމަވެސް އޭގެ ނަތީޖާ މިފަދަ ގޮތަކަށް ފެނިދާނެކަމަކަށް އޭނާ ހީކޮށްފައެއްނެތެވެ. އާއިންގެ ގާތުގައި އެކަމާ ބެހޭގޮތުން ވާހަކައެއް ދައްކާކަށް އޭނާއަކަށް ނުކެރުނެވެ.\nޝައުން ދިޔަފަހުން އާއިންވެސް މުޅީން ހިމޭންވިއެވެ. އޭނާގެ އެހުންނަ އުފާވެރި މިޒާޖު ބަދަލުވިއެވެ. ގިނަވަގުތު ވިސްނާ ފިކުރު ކުރުމުގައި ހޭދަކުރަން ފެށިއެވެ. އޮފީހުގެ ކަންކަމުގައިވެސް ފަރުވާކުޑަކުރެވެން ފެށިއެވެ. އޭނާގެ އަނތްބެއްގެ ގޮތުގައިހުރެ ޝައުން އެގޮތަށް ދިއުމުން އެކަމުގައި އޭނާގެ ޒިންމާވާނެކަމަށް ގަބޫލުކުރެވި މާބޮޑަށް އެކަމާމެދު ވިސްނެނީއެވެ. އަދިވެސް އެއީ އޭނާގެ އަނތްބެކެވެ. ވީއިރު ޝައުންގެ ހާލުބަލަން އޭނާއަށް މަޖުބޫރުވާނެއެވެ. ޝައުން އޭނާއާ ދުރަށްދިޔައީ ޝައުން ބޭނުންވެގެން ނޫންކަމުގައިވެސް އޭނާގެ ހިތްބުނަނީއެވެ. އެކައިވެނިމަތީގައި ހުންނަން ބޭނުންނުވާނަމަ ޝައުން ވަރިއަށް ނޭދި ފިލައިގެން ނުދިޔައީހެވެ. ކޮންމެތާކު ހުއްޓަސް އަދިވެސް ޝައުން އެހުރީ އޭނާގެ މީހެއްގެ ގޮތުގައެވެ. ޝައުން އޭނާގެ ކުރިމައްޗަށް އައިސް ވަރިއަށް އެދުނު ދުވަހަކުން ނޫނީ އޭނާ ޝައުން ވަރިއެއް ނުކުރާނެއެވެ.\nއަނެއްކޮޅުން ޝައުންވެސް ހިތްވަރުކޮށްފައި ދިރިއުޅުމައިގެން ކުރިޔަށް ދިޔައެވެ. އާއިންގެ ހަނދާންތައް އޭނާގެ ހިތަށް އުނދަގޫ ނުކުރާ އެންމެ ހިނދުކޮޅެއްވެސް އޭނާގެ ޙަޔާތުން ނުދެއެވެ. އެހެންކަމުން ވިސްނާ ހިތާމަކުރަން ބޭނުން ނުވިނަމަވެސް އޭނާއަށް އަބަދުވެސް ވިސްނެއެވެ. އާޒިމްއަށް މެއިލް ލިބުމުން ކަންތައްވެގެން ދާނެގޮތަކާމެދު ކަންބޮޑުވެސް ވެއެވެ. ބަނޑުގައިވާ ދަރިފުޅަށްޓަކައި ހިތްވަރުކުރަން އޭނާއަށް ޖެހެއެވެ. އެހެންކަމުން އާހިތްވަރަކާއެކު އޭނާ ދިރިއުޅުމާއި ކުރިމަތިލިއެވެ.\nޝައުން މެލޭޝިއާއަށް އައިތާ ދެމަސްމަހުން އެރިކްގެ ކައިވެނި ކުރެވޭ ތާރީޚްކަނޑައެޅުނެވެ. ކައިވެނީގައި ބައިވެރިވުމަމަށްޓަކައި ސޯފީއާއި އެރިކާވެސް މެލޭޝިއާއައެވެ. އަނެއްކާވެސް ސޯފީއާއި ޝައުން ބައްދަލުވީއެވެ. ޝައުން ފެނުމުން ފުރަތަމަ ސޯފީ ހައިރާންވިއެވެ. އޭނާހީކުރީ އަނެއްކާވެސް އެރިކް ކައިވެނިކުރަން އެއުޅެނީ ޝައުންއާ ކަމުގައެވެ. އެކީގައި ވަގުތު ހޭދަކުރަން ޖެހުމުން ގިނަދުވަސްތަކެއްނުވެ ސޯފީއާއި އެރިކާވެސް ޝައުންއާ ރަހުމަތްތެރި ވެއްޖެއެވެ. ސޯފީއަށް ޝައުންއަކީ ކާކުކަން ނުއެނގުނު ނަމަވެސް ޝައުން މާޒީ ހަނދާން ނައްތާލާފައި އޭނާގެ ބޮޑުދައިތައަށް ހިތުގެއަޑިން މާފުކުރިއެވެ. އަދި އެއީ އޭނާގެ އާއިލާމީހެއްކަމުގައިވެސް ގަބޫލުކުރިއެވެ.\nއެއްދުވަހަކު ޝައުން އޭނާގެ އަލްބަމު ބަލަމުން ދަނިކޮށް ސޯފީ އައިސް އޭނާގެ ކޮޓަރިއަށްވަނެވެ. އަދި އިއްތިފާޤުން ސޯފީއަށް ޝަފަޤުގެ ފޮޓޯއެއް ފެނުނެވެ. އެވަގުތު ސޯފީ އެފޮޓޯނެގިއެވެ. އެއީ އިޒްޔަންއާއި ޝަފަޤު ބަނޑުބޮޑުއިރު އިޒްޔަންއާއެކު ނަގާފައިވާ ފޮޓޯއެކެވެ.\n" މިއީ ޝަފަޤުދޯ؟…އޭނަ ބަނޑުބޮޑުދޯ؟…އޭނައަށް ދަރިންވެސް ލިބުނުތަ؟…ޝައުންއަށް އެނގޭތަ އޭނައަށްވީގޮތް؟…ބުނެބަލަ! ޝައުންއަށް އެނގޭތަ ޝަފަޤަކީ ކާކުކަން؟…" ސޯފީ ކެތްތެރިކަމެއްނެތި ސުވާލުކުރަމުން ދިޔައެވެ. އިރުކޮޅަކު ހަމަހިމޭނުން އިނދެފައި ޝައުން ހަޤީޤަތް ހާމަކުރިއެވެ. އޭނާއަކީ ޝަފަޤުއަށް ލިބުނު ހަމައެކަނި ދަރިފުޅުކަމަށްވެސް ބުންޏެވެ. ސޯފީއަށް މިއެނގުނު ހަޤީޤަތުން ހިނދުކޮޅަކަށް އޭނާގެ ބަސްހުއްޓުނެވެ. އުފަލުންގޮސް ރޯންވީކަމެއް ނުވަތަ ހޭންވީކަމެއްވެސް ނުއެނގުނެވެ. އިރުކޮޅަކު އެހެން އިނުމަށް ކުއްލިއަކަށް ޝައުންގެ ގައިގާ އޮޅުލައިގެންފައި އޭނާ ރޯންފެށިއެވެ. އަދި ޝައުންގެ ނިތްކުރީގައާއި މޫނުގެ އެތަން މިތާގައި ބޮސްދިނެވެ. އަދި ޝައުންގެ ކިބައިން ތަކުރާރުކޮށް މާފަށްވެސް އެދުނެވެ. ސޯފީ އެރިކާއަށްވެސް ޝައުން ތަޢާރަފުކޮށްދިނެވެ. ދެކުދިންނަކީ ކިހާގާތްބައެއްކަން އެނގުމުން ދެކުދިންވެސް އެރިކާ ނުހަނު އުފާވިއެވެ. އޭނަގެ ދައްތައެއް ނެތުމުން އަބަދުވެސް އެޝަކުވާ އޭނަކުރެއެވެ.\nދުވަސްތައް ހަލުވިކަމާއެކު ފާއިތުވަމުން ދެއެވެ. އާއިންގެ ދިރިއުޅުންވެސް މަޑުމަޑުން ހަމައަކަށް އެޅެމުން ދިޔައެވެ. ނަމަވެސް އަދިވެސް ޝައުންގެ ޚަބަރެއް އޭނާއަކަށް ނުވެއެވެ. ކުޑަމިނުން އާއިލާގެ މީހަކަށްވެސް ޝައުން ގުޅާނުލައެވެ. ހަމައެކަނި އީމެއިލްއަކުން އޭނާގެ ހާލު އަންގާލުން ފިޔަވައެވެ. އެނޫން އެއްވެސް އޮންލައިން ވަސީލަތެއްވެސް ބޭނުމެއް ނުކުރެއެވެ. އެއްވެސް މީހަކާ ވާހަކަދައްކަންވެސް ބޭނުން ނުވާކަހަލައެވެ. އިޒްޔަންއަށް މެއިލްކުރުމުން އޭނާ ވަރަށް ޝަކުވާކޮށްފައި ޖަވާބު ފޮނުވުމުން އެކިޔާފައި ޝައުން ހިތުގައިޖެހިގެން ވަރަށް ރުއެވެ. ނަމަވެސް އޭނާހުރީ އުފަލުންކަމުގައި ބުނެ ވަރަށް ކުރުކޮށް އިޒްޔަންއަށް ޖަވާބުދިނެވެ. އަދި މަންމަވެސް ހިތާމަނުކުރުމަށް ބުންޏެވެ.\nފަރަހަނާޒްއާއި ދަރިފުޅާއިއެކު އާއިން ގިނައިން ވަގުތު ހޭދަކުރަން ފެށީ ޝައުންގެ ޚިޔާލުތަކުން ދުރުވުމަށެވެ. ޝައުންއާ ނުލައި ކުރިންވެސް ދުވަސްތަކެއްވާންދެން އޭނާ އުޅުނެވެ. ދެންވެސް އޭނާއަށް އުޅެވެން ޖެހޭނެއެވެ. ފަރަހަނާޒް އޭނާދެކެ އިންތިހާއަށް ލޯބިވެއެވެ. ލޯތްބާއެކު އޭނާއަށް ޚިދުމަށްކުރެއެވެ. ދަރިފުޅާއެކު ވަގުތު ހޭދަކުރެވުމުން އޭނާގެ ހިތަށް ހަމަޖެހުން ލިބެއެވެ. ވީއިރު ޝައުން އޭނާދޫކޮށްލިނަމަވެސް އޭނާގެ ދިރިއުޅުމައިގެން ކުރިޔަށް ދިއުމަށްޓަކައި އެދެމީހުން ސަބަބަކަށް ފުދެއެވެ. އޭނާ ކުރިޔަށްވުރެވެސް ބޮޑަށް ދީނީކަންކަން ސަމާލުކަން ދޭންފެށިއެވެ. އެއީ ކޮންމެ ހިތާމައެއްގެވެސް ފަރުވާއެވެ.


ރައީސް ސޯލިހް އަދި ފަސްޓް ލޭޑީ ފަޒްނާ ފްލައިޓަށް އަރާވަޑައިގަންނަވަނީ. ފޮޓޯ:ރައީސް އޮފީސް\nޖެނުއަރީ 1 ވަނަ ދުވަހުން ފެށިގެން6ފެބްރުއަރީ ގެ ނިޔަލަށް ދައުލަތުން ދަތުރުތަކަށް 13.5 މިލިއަން ރުފިޔާ ހަރަދުކޮށްފިއެވެ.\nފިނޭންސް މިނިސްޓްރީއިން ނެރޭ ދައުލަތުގެ މާލީ ހިސާބުތަކުން ދައްކާގޮތުން 1 ޖެނުއަރީ 2020 އިން ފެށިގެން6ފެބްރުއަރީ 2020 ގެ ނިޔަލަށް ދަތުރުތަކަށް ވަނީ 13.5 މިލިއަން ރުފިޔާ ހަރަދުކޮށްފައެވެ. މި އަހަރުގެ ފުރަތަމަ ހަފްތާގައި ދަތުރުތަކަށް 0.5 މިލިއަން ރުފިޔާ ހަރަދުވި އިރު ދެވަނަ ހަފްތާގައި 4.7 މިލިއަން ރުފިޔާ ހަރަދުވިއެވެ. އަދި3ވަނަ ހަފްތާގައި 4.5 މިލިއަން ހަރަދުވިއިރު ޖެނުއަރީ މަހުގެ ފަހު ހަފްތާގައި ހަރަދުވެފައިވަނީ 1.7 މިލިއަން ރުފިޔާއެވެ. އަދި ފެބްރުއަރީ މަހުގެ ފުރަތަމަ ހަފްތާގައި2މިލިއަން ރުފިޔާ ދަތުރުތަކަށް ހަރަދުކުރެވުނެވެ.\nމުޅިއެކު މިހާތަނަށް 13.5 މިލިއަން ރުފިޔާ ހަރަދުވެފައިވާއިރު، މިދިޔަ އަހަރުގެ މި މުއްދަތުގައި ހަރަދުވެފައިވަނީ 19.8 މިލިއަން ރުފިޔާއެވެ. މި އަހަރު ދަތުރު ކުރުމުގެ ބަޖެޓަށް ސަރުކާރުން ވަނީ 237 މިލިއަން ރުފިޔާ ހަމަ ޖަައްސާފައެވެ. މިދިޔަ އަހަރު ދަތުރުތަކަށް ކަނޑައެޅި ބަޖެޓު ހުސްވެ، 200 މިިލިއަނަށްވުރެ ގިނަ ރުފިޔާ ހަރަދުކޮށްފައިވާ ކަން ފާހަގަކުރެވެއެވެ.\nމިދިޔަ އަހަރުގެ މި މުއްދަތުގައި ކުރި ހަރަދުތަކަށްވުރެ މި އަހަރު ކުރި ހަރަދު ކުޑަ ތަންކޮޅެއް މަދުވެފައިވަނީ ކޮރޯނާ ވައިރަސްގެ ސަަބަބުން ރާއްޖެއިން ބޭރަށް ދަތުރުކުރުން ސަރުކާރުގެ އިސްވެރިންވެސް މަޑުޖައްސާލާފައިވާތީ ކަމަށް ލަފާކުރެވެއެވެ.\nފާއިތުވި އަހަރު ރައީސް ސޯލިހް އާއި އެކިއެކި ވަޒީރުން ރާއްޖެއިން ބޭރަށް ގިނަ ދަތުރުތަކެއް ކުރެއްވިއެވެ. މިގޮތުން ރައީސް ސޯލިހްވެސް ޤައުމުން ބޭރުގައި 57 ދުވަސް ހޭދަކުރެއްވިއެވެ. އަދި ޚާރިޖީވަޒީރު އަބްުﷲ ޝާހިދު 25 އަށްވުރެ ގިނަ ދަތުރު ޤައުުމުން ބޭރަށް ކުރެއްވިއެވެ. މި އަހަރުގެ ފުރަތަމަ3ހަފްތާގައިވެސް ގިނަ އަދަދަކަށް ވަޒީރުން ވަނީ ރާއްޖެއިން ބޭރަށް ދަތުރުކުރައްވާފައެވެ.


Hassan ge islaahaa dhekolhah Qaumee Kulhivaru Association thakun thedhuvejje\nހަސަންގެ އިސްލާހުތަކާ ދެކޮޅަށް އެސޯސިއޭޝަންތަކުން ތެދުވެއްޖެ\nމިނިސްޓަރު މަހުލޫފް އަދި މެންބަރު ހަސަން ލަތީފް--\nދިވެހިރާއްޖޭގެ ކުޅިވަރު ގާނޫނަށް ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހަޅުއްވާފައިވާ ބައެއް އިސްލާހުތަކުގެ ސަބަބުން ރާއްޖެ ގިނަ ކުޅިވަރުތަކުން ސަސްޕެންޑް ކުރާނެތީ އެކަމާ ދެކޮޅަށް ގައުމީ ކުޅިވަރު އެސޯސިއޭޝަންތަކުން ކަންބޮޑުވުން ފާޅުކޮށްފި އެވެ. ރާއްޖޭގެ ހުރިހާ ގައުމީ ކުޅިވަރު އެސޯސިއޭޝަންތަކުން ގުޅިގެން މިއަދު ވަނީ ނޫސްބަޔާނެއް ނެރެފައެވެ.\nއެ އެސޯސިއޭޝަންތަކުން ނެރެފައިވާ ބަޔާނުގައި ބުނެފައިވަނީ ހަސަންގެ ބައެއް އިސްލާހުތަކަކީ އޮލިންޕިކް ކޮމެޓީގެ އޮލިންޕިކް ޗާޓަރުގެ 27.5 އަދި 27.6 ވަނަ މާއްދާއާ ހިލާފް އިސްލާހުތަކެއް ކަމަށެވެ. އަދި މިފަދަ އިސްލާހުތަކެއް ގެނައުން ވެގެންދާނީ އޮލިންޕިކް މޫވްމަންޓުން ރާއްޖެ ސަސްޕެންޑް ވުން ކަމަށެވެ.\nދުނިޔޭގެ ކުޅިވަރުގެ ތާރީހުގައި މިޒާތުގެ މައްސަލަތަކުގެ ސަބަބުން އެތަށް ގައުމެއް ސަސްޕެންޑް ވެފައިވާކަން ފެންނަން އޮތްއިރު މިކަހަލަ ކަމެއްގެ ސަބަބުން ދިވެހިރާއްޖެ ސަސްޕެންޑްވުމަކީ ދިވެހިރާއްޖޭގެ ކުޅިވަރު އާއިލާއާއި ކުޅިވަރަށް ލޯބިކުރާ އެއްވެސް ރައްޔިތަކު އެދޭނެ ކަަމެއް ނޫން ކަމަށްވެސް އެ ބަޔާނުގައިވެއެވެ.\nއެސޯސިއޭޝަންތަކުން ނެރުނު ބަޔާން މިނިސްޓަރު އަހުމަދު މަހުލޫފް ވަނީ ޓްވީޓް ކުރައްވާފައެވެ. މިނިސްޓަރު ވަނީ "ކުޅިވަރު ސިޔާސީ" ނުކުރައްވާނެ ކަމަށް ވިދާޅުވާ ވިދާޅުވުން މިއަދުވެސް ތަކުރާރު ކުރައްވާފައެވެ.\nހަސަން ލަތީފް ހުށައެޅުއްވި އިސްލާހުތަކަށް އިޝާރާތް ކުރައްވާ މަހުލޫފް ކުރިން ވިދާޅުވީ ރައީސް ސޯލިހުގެ މެނިފެސްޓޯއާ އެއްގޮތަށް ކުޅިވަރު ސިޔާސީ ނުކޮށް ދަނީ ކުރިއަށް ކަމަށެވެ. އެސޯސިއޭޝަންތަކުގެ އިންތިހާބުތައް ހިނގަނީ ޑިމޮކްރެޓިކްކޮށް ރާއްޖޭގެ ގާނޫނުތަކާއި އިންޓަނޭޝަނަލް ފެޑެރޭޝަންތަކުގެ ގަވާއިދުތަކާ ވެސް އެއްގޮތަށް ކަމަށެވެ.\nނަމަވެސް ހަސަން ލަތީފްގެ އިސްލާހުތަކުގައި އެ އުސޫލުތަކާއި ފުށުއަރާ ކަންތައްތަކެއް އެބަހުރި ކަމަށް އިޝާރާތް ކުރައްވާ އެފަދަ އިސްލާހުތަކުގެ ސަބަބުން ރާއްޖެ ގިނަ ކުޅިވަރުތަކުން ސަސްޕެންޑް ކުރާނެ ކަމަށް މިނިސްޓަރު ވިދާޅުވިއެވެ.\nހަސަން ލަތީފްގެ އިސްލާހުތަކާއި ގުޅިގެން މިނިސްޓަރު މަހުލޫފް ކަންބޮޑުވުން ފާޅުކުރައްވާފައިވާއިރު އެ އިސްލާހުތަކަށް ތާއީދު ކުރައްވާ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވަނީ ވާހަކަފުޅު ދައްކަވާފައެވެ. ނަޝީދު ވިދާޅުވީ ކުޅިވަރު މުއައްސަސާތައް ޑިމޮކްރަޓިކްކޮށް ދެ ފުށް ފެންނަ ގޮތަށް ހިންގުމަކީ އެމްޑީޕީގެ ވިސްނުން ކަމަށެވެ. ކުޅިވަރާއި ކުޅިވަރު ވަސީލަތްތައް ދެމެހެއްޓެނިވި ގޮތަކަށް ބެލެހެއްޓޭނެ ނިޒާމެއްވެސް ވަރަށް ބޭނުންތެރި ކަމަށެވެ. ހަސަން ލަތީފްގެ ބިލުން އެކަންކަން ހާސިލްވާނެ ކަމަށްވެސް ނަޝީދު ވިދާޅުވިއެވެ.\nއަހުމަދު މަހްލޫފު ހަސަން ލަތީފް\nމަހްލޫފްގެ ފުރަތަމަ އަމާޒު: ޓިކެޓް ފަސޭހަކުރުން


ތިމާ އެކަނިވެރިވާނެ3ވަގުތަށް ބިރުވެތިވެ ސަލާމަތްކަން ހޯދާށެވެ!\nއިމާމް ޙަސަނުލްބަސްރީ އަރިއަހުގައި ދެންނެވުނެވެ. "އެހެން މީހުން ކަލޭގެފާނާއިމެދު ދައްކާ ވާހަކަތަކަށް ސަމާލުކަން ނުދެއްވަނީ ކީއްވެގެންތޯއެވެ؟"\nޖަވާބުގައި ވިދާޅުވިއެވެ. "އަހަރެން ދުނިޔެއަށް ފޮނުއްވެވުނީ އެކަންޏެވެ. މަރުވުމުން ދާނީ އެކަންޏެވެ. އަދި ކައްވަޅުގައި ވަޅުލެވޭނީ ވެސް އެކަންޏެވެ. އަދި ޤިޔާމަތް ދުވަހު ހިސާބު ބައްލަވާއިރު ﷲ ތަޢާލާގެ ޙަޟްރަތުގައި ހުންނަން ޖެހޭނީ ވެސް އެކަންޏެވެ."\nމީސްތަކުންނޭވެ! މީހަކު ކިޔާއެއްޗެއްސަށާއި ކިޔައިފާނެ އެއްޗެއްސަށް ނުބަލާށެވެ. ކިތަންމެ ގިނަ ބައެއްގެ ތާއީދު އޮތް ނަމަވެސް، ވަށައިގެން ކިތަންމެ ގިނަ ބައަކު އެނބުރުނު ނަމަވެސް މިބުނި ޙާލަތްތަކުގައި ތިމާ އެކަނިވެރިވާނެކަން އަބަދުވެސް ހިތުގައި ބާއްވައިގެން ހުންނާށެވެ! ވީހައި ގިނައިން ހެޔޮ އަމަލުތައް ކުރާށެވެ!\nތައްޔާރުވާންވީ މީހަކު ބުނެފާނެ ބަހަކަށް ނޫނެވެ. ނުވަތަ ކޮށްފާނެ ކަމަކަށްވެސް ނޫނެވެ. ތައްޔާރުވާންވީ ކޮންމެ ވަގުތަކުވެސް މަލަކުލްމައުތު ވަޑައިގެން މަރު ހިއްޕަވައިފާނެ ކަމަށް ބަލައި މަރަށެވެ. އަދި ޤިޔާމަތް ދުވަހު ތިމާގެ ހިސާބު ބައްލަވާނެ ވަގުތަށެވެ.


Veterans Cup: Victory balikoh police dhe vana burah | Mihaaru\nވެޓެރަންސް ކަޕްގައި މިއަދު ޕޮލިހާއި ވިކްޓަރީ ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n30 މެއި 2018 - 02:07 1 comment\nޓާފް އެއް ނަމްބަރު ދަނޑުގައި މިއަދު ކުޅުނު މެޗުގެ ފުރިހަމަ ވަގުތު ހަމަވިއިރު، ދެ ޓީމު އޮތީ 2-2 އިން އެއްވަރުވެފަ އެވެ. ޕޮލިހުގެ ލަނޑުތައް ކާމިޔާބުކުރީ އަލީ މުސްތަފާ އާއި މަހުމޫދު ޒަމީން އެވެ. ވިކްޓަރީގެ އެއް ލަނޑު މުހައްމަދު ނަޒީހު ޖެހިއިރު، އަނެއް ލަނޑަކީ ޕޮލިހުގެ މުހައްމަދު ޝަމީމް އަތުން ބައިކޮޅަށް ވަން ގޯލެކެވެ.\nޕެނަލްޓީގައި ޕޮލިހުން ފޮނުވާލި ފަސް ޕެނަލްޓީ ވެސް ކާމިޔާބުކުރި އެވެ. އެ ޓީމުގެ ޕެނަލްޓީތަށް ފޮނުވާލީ ހުސެއިން ޝިފާޒް، މަހުމޫދު، އަންދާޒް މުހައްމަދު، ޝަމީމް އަދި އަބްދުﷲ އިބްރާހިމް މަނިކް އެވެ. ވިކްޓަރީން ފޮނުވާލި ފަސް ޕެނަލްޓީގެ ތެރެއިން ނާކާމިޔާބުވީ ނަޒީހު ޖެހި ޕެނަލްޓީ އެވެ. އެ ޓީމުން ޕެނަލްޓީ ކާމިޔާބުކުރީ އިސްމާއިލް އަނިލް، އަހުމަދު ނިޔާޒް، ނާފިއު މުހައްމަދު އަދި އަހުމަދު ޒިޔާމް އެވެ.\nމެޗުގެ މޮޅު ކުޅުންތެރިއަކީ ޕޮލިހުގެ މަހުމޫދު އެވެ. މެޗުގެ 45 އަހަރުން މަތީގެ މޮޅު ކުޅުންތެރިއަކަށް ހޮވުނީ ވިކްޓަރީގެ ޒިޔާމް އެވެ.\nމުބާރާތުގެ ދެ ވަނަ ބުރުން ޖާގަހޯދީ ގްރޫޕް އޭ އިން މުބާރާތުގެ އެންމެ ކާމިޔާބު ޓީމު ވެލެންސިއާ އާއި މާޒިޔާ އެވެ. ގްރޫޕް ބީ އިން ދެ ވަނަ ބުރަށް ދިޔައީ އެންމެ ފަހުގެ ޗެމްޕިއަން ނިއު ރޭޑިއަންޓާއި ދިވެހި ސިފައިންގެ ކްލަބް އެވެ.\nފުރަތަމަ ބުރަށް ފަހު މުބާރާތުން ކެޓީ އީގަލްސް އާއި ވިކްޓަރީ އެވެ. ދެ ވަނަ ބުރުގެ ފުރަތަމަ މެޗުގައި މާދަމާ ހަވީރު ވެލެންސިއާ ނުކުންނާނީ ދިވެހި ސިފައިންގެ ކްލަބާ ދެކޮޅަށެވެ.\nމި މުބާރާތުގެ އެންމެ ކާމިޔާބު ޓީމަކީ ވެލެންސިއާ އެވެ. އެ ޓީމު ވަނީ މި މުބާރާތުގެ ތަށި ހަތަރު ފަހަރު އުފުލާލައިފަ އެވެ.\nއިތުރު ލިޔުންތައް ވިކްޓަރީ ސްޕޯޓްސް ކްލަބް ވެޓަރަންސް ކަޕް ޕޮލިސް ކްލަބް


14 beyfulhakah sharafu, 24 beyfulhakah hivvaru\nމި އަހަރު ޝަރަފުވެރިކަމުގެ ގައުމީ އިނާމު 14 ބޭފުޅަކަށް އަދި ހިތްވަރު ދިނުމުގެ ގައުމީ އިނާމު 24 ބޭފުޅަކަށް ދެއްވުމަށް ނިންމަވައިފި އެވެ.\nގައުމީ އިނާމަށް ބޭފުޅުން ހޮއްވެވީ، އެކަމަށްޓަކައި ރައީސުލްޖުމްހޫރިއްޔާ އެކުލަވައިލެއްވި ގައުމީ އިނާމާބެހޭ ކޮމިޓީއިންނެވެ. ޝަރަފުވެރިކަމުގެ ގައުމީ އިނާމު ލިބިވަޑައިގަންނަވާ 14 ބޭފުޅުންގެ ތެރެއިން ހަ ބޭފުޅުންނަކީ، މީގެ ކުރިން ހިތްވަރު ދިނުމުގެ ގައުމީ އިނާމު ލިބިވަޑައިގެންފައިވާ ބޭފުޅުންނެވެ.\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ހާއްސަ އިނާމު، މި އަހަރު ލިބިވަޑައިގަންނަވަނީ 20 ބޭފުޅަކަށެވެ. މި ބޭފުޅުން ހޮއްވެވީ އެކަމަށްޓަކައި ރައީސުލްޖުމްހޫރިއްޔާ އެކުލަވައިލެއްވި ހާއްސަ އިނާމާބެހޭ ކޮމިޓީންނެވެ. ރައީސުލްޖުމްހޫރިއްޔާ ދެއްވާ މެޑެލް ހާސިލު ކުރައްވަނީ، ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް 10ގެ ސަނަދެއް ހާސިލު ކުރުމުގައި ފާހަގަކޮށްލެވޭ ކާމިޔާބީއެއް ހޯއްދަވާފައިވާ ބޭފުޅަކާއި، މަތީ ތައުލީމާއި ތަމްރީނުގެ ކޯހަކުން އެންމެމަތީ ވަނަ ހޯއްދެވި 13 ބޭފުޅަކާއި އަދި ބައިނަލްއަގްވާމީ މުބާރާތްތަކުން ނުވަތަ މިނޫން ވެސް ބައިނަލްއަގްވާމީ މިންކުރުމަކުން އެންމެމަތީ ވަނަ ނުވަތަ ޝަރަފު ހޯއްދަވާފައިވާ6ބޭފުޅެކެވެ.\nމި ބޭފުޅުންނަށް ރައީސުލްޖުމްހޫރިއްޔާ ދެއްވާ އިނާމު ދެއްވުން އޮންނާނީ، މި އަހަރު ދައުލަތުން ދެއްވާ އިނާމުތައް ދެއްވުމަށާއި ދިވެހިންގެ އެއްބައިވަންތަކަމުގެ ދުވަހާ ގުޅިގެން ޖުމްހޫރީ މައިދާނުގައި މާދަމާރޭ 8:30 ގައި ބާއްވަވާ ރަސްމީ ޖަލްސާގައެވެ. ކީރިތި ގުރްއާން ހިތުދަސްކޮށް 1 ވަނަ ދަރަޖައިގައި ފާސްވި4ހާފިޒުންނަށް ރައީސުލްޖުމްހޫރިއްޔާ ދެއްވާ ހާއްސަ މެޑެލް ވެސް މި ޖަލްސާގައި ދެއްވާނެއެވެ.\nމި ޖަލްސާގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް، ދިވެހި ގައުމާ މުހާތަބު ކުރައްވާނެއެވެ. އަދި ސުނާމީ ކާރިސާގައި މަރުވި މީހުންނާއި އެ ކާރިސާގައި ގެއްލުނު މީހުންގެ ހަނދާނުގައި މިނެޓުގެ ސުކޫތެއް ގެނެވޭނެއެވެ.\nރައީސް އިބްރާހިމް މުހައްމަދު ސޯލިހު ގައުމީ އިނާމް އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް\n"އައު ގާނޫނާއެކު ދާހިލީ ހަމަޖެހުން ގާއިމުކުރެވޭނެ"


Ajufan nuva vana faharah gaumee champion kan hoadhaifi | Mihaaru\nއަޖުފާން ނުވަ ވަނަ ފަަހަރަށް ގައުމީ ޗެމްޕިއަންކަން ހޯދައިފި\nގައުމީ ޗެމްޕިއަންކަން ނުވަ ވަނަ ފަހަރަށް ހޯދި އަޖުފާން (ވ) ރައީސް އިބްރާހިމް މުހައްމަދު ސޯލިހުއާ އެކު ފޮޓޯ އަކަށް ހުއްޓިގެން.-- ފޮޓޯ: ނިޝާން އަލީ/ މިހާރު\n30 އޮކްޓޯބަރ 2019 - 08:40\nޖެހިޖެހިގެން ދެ ވަނަ ފަހަރަށް ގައުމީ ބެޑްމިންޓަން މުބާރާތުގެ ފިރިހެން ސިންގަލްސް ފައިނަލުގައި ޒުވާން ތަރި ނިބާލް އަހުމަދުގެ މައްޗަށް ކުރިހޯދައި ބެޑްމިންޓަންގެ އެންމެ ކާމިޔާބު އެއް ކުޅުންތެރިޔާ މުހައްމަދު އަޖުފާން މުބާރާތުގެ ތަށި ނުވަ ވަނަ ފަހަރަށް ހޯދައިފި އެވެ.\nމިދިޔަ އަހަރުގެ "މިހާރު އެވޯޑްސް"ގެ އެންމެ މޮޅު ފިރިހެން އިންޑިވިޖުއަލް ކުޅުންތެރިޔާގެ މަގާމް ހޯދި އަޖުފާން ގައުމީ ތަށި އުފުލާލާފައިވަނީ 2006، 2007، 2008، 2009، 2010، 2011، 2015، 2018 އަދި 2019 ވަނަ އަހަރު އެވެ. އަޖުފާން މި ފަހަރުގެ ކާމިޔާބީ އަށް ވުރެ މި ފަހަރު އެކަން ހާސިލްކުރީ އުނދަގޫ ހާލަތެއްގަ އެވެ. ސެމީ ފައިނަލުގައި ޒަޔާން ޒަކީ އަދި ފައިނަލުގައި ނިބާލް ވަނީ ރަނގަޅު ކުޅުމެއް ދައްކައިފަ އެވެ.\nމިދިޔަ އަހަރުގެ ފައިނަލުގައި އަޖުފާނާ ވާދަކޮށް ނިބާލް ބަލިވީ ސީދާ ދެ ސެޓުންނެވެ. އެކަމަކު ރޭގެ ފައިނަލުގައި ނިބާލް ވަނީ އަޖުފާނަށް ރަނގަޅު ފައިޓެއް ދީފަ އެވެ. އަޖުފާން މޮޅުވީ ދެ ސެޓު އެއް ސެޓުންނެވެ. މެޗުގެ ފަހު ވަގުތާ ހަމައަށް ދިޔައިރު ވެސް ދެ ކުޅުންތެރިންގެ ފަރާތުން ތަފާތު ހިތްވަރެއް ފެނިގެންދިޔަ އެވެ.\nކުޅިވަރު އެކުވެނި ބެޑްމިންޓަން ކޯޓުގައި ރޭ ކުޅުނު ފައިނަލް މެޗުގެ ފުރަތަމަ ސެޓު ފަށައިގެން އަޖުފާނާއި ނިބާލްގެ ފަރާތުން ރަނގަޅު ހަމަލާތަކެއް ފެނިގެންދިޔައިރު، ޕޮއިންޓު ވެސް ދިޔައީ ވަރަށް އެއްވަރުކޮށެވެ. އެކަމަކު ސެޓުގެ މެދެއްހާ ހިސާބުން އަޖުފާން ރަނގަޅު ލީޑެއް ނަގައި އެ ފޯމުގައި ކުޅެ ސެޓު 21-16 އިން ގެންދިޔަ އެވެ. މި ސެޓު ނިބާލަށް ގެއްލުނީ މުހިއްމު ވަގުތުތަކުގައި ހެދުނު ގޯސްތަކެއްގެ ސަބަބުންނެވެ.\nފިރިހެން ސިންގަލްސް ފައިނަލުގައި ނިބާލް (ވ) ފޮނުވާލީ ބޯޅައެއް ހުއްޓުވަން އަޖުފާން ތައްޔާރުވެގެން. -- ފޮޓޯ: ނިޝާން އަލީ/ މިހާރު\nފުރަތަމަ ސެޓުން ލިބުނު ފިލާވަޅުތަކުގެ އަލީގައި ނިބާލް ދެ ވަނަ ސެޓަށް ނުކުތީ ވަރަށް ރަނގަޅަށް ވިސްނައިގެންނެވެ. އަދި މި ސެޓު ފެށިގެން ހެދޭ ގޯސްތައް މަދުކޮށް އަޖުފާނަށް ރަނގަޅަށް ޕްރެޝަރު ކޮށްލި އެވެ. މުޅި ސެޓުގައި ނިބާލް ލީޑުގައި އޮތްއިރު ސެޓުގެ ފަހުކޮޅުގައި ތަޖުރިބާކާރު އަމްޕަޔަރު އަހުމަދު ޝިހާމް (ޕުޗު) ނިންމުމާ މެދު އަޖުފާން ހިތްހަމަ ނުޖެހުން ފާޅުކުރި ގޮތުން އޭނާ އަށް ވަނީ ރީނދޫ ކާޑެއް ދައްކައިފަ އެވެ. އަޖުފާނަށް ހެދުނު ގޯސްތަކުގެ ފައިދާނަގައި ނިބާލް މި ސެޓު ގެންދިޔައީ 19-21 އިންނެވެ.\nނަތީޖާ ނެރުނު ސެޓަށް ނުކުތްއިރު ދެ ކުޅުންތެރިން ވެސް ފެނުނީ ރަނގަޅު ރޫހެއްގައި ތިބިތަނެވެ. ލިބޭ ކޮންމެ މުހިއްމު ޕޮއިންޓެއްގައި އުފާފާޅުކުރަމުންދިޔަ އެވެ. ސެޓުގެ އެންމެ އުނދަގޫކޮށް ދިޔަ ވަގުތުތަކުގައި އަޖުފާން ދިޔައީ އޭނާގެ ތަޖުރިބާގެ ބޭނުންކޮށް ނެގެން އޮތް އެޑްވާންޓޭޖެއް ނަގަމުންނެވެ. ނަތީޖާ އަކަށްވީ ނިބާލަށް ޕްރެޝަރުގައި ކުޅުނު ވަގުތުތަކުގައި ހެދުނު ގޯސްތަކުގެ ފައިދާނަގައި އަޖުފާން މި ސެޓު 21-17 އިން ގެންގޮސް މެޗުން މޮޅުވުމެވެ. ފަހު ޕޮއިންޓް ލިބުމާ އެކު އަޖުފާން ވަނީ އުފާފާޅުކުރުމުގެ ގޮތުން ޖޯޒީ ބާލައި އޭނާ އަށް ގައުމީ ތަށި ލިބުނު އަަދަދު އަތުގެ އިނގިލީގެ އިޝާރާތުން ކުޅި ބެލުންތެރިންނަށް ދައްކާލައިފަ އެވެ. އަޖުފާން އުފާފާޅުކުރި ގޮތުން އޭނާ އަށް އަމްޕަޔަރު ޝިހާމް ވަނީ ރަތް ކާޑެއް ދައްކައިފަ އެވެ.\nއަޖުފާން ބުނީ މިހާ ވަރުގެ ކާމިޔާބީ ލިބުމުގެ އެންމެ ބޮޑު ސަބަބަކީ ފަހަތުގައި ތިބޭ އެންމެންގެ އެއްބާރުލުން އެންމެ ފުރިހަމަ އަށް ލިބުން ކަމަށެވެ.\n"ކެރިއަރުގެ މި ހިސާބަށް އައިސްފައި އެކްސްޕީރިއަންސާ އެކު ކުޅޭއިރު މި ވަގުތު ބޭނުންވާ ހުރިހާ ސަޕޯޓެއް ރަށްޓެހިންނާއި އާއިލާ ދެން ބެޑްމިންޓަން ދެކެ ލޯބިވާ ހުރިހާ އެންމެނާ އެސޯސިއޭޝަންގެ ފަރާތުން ވެސް ލިބޭ. އަޅުގަނޑަށް މިހާރު ވެސް އެބަ ފެނޭ 29 އަހަރުގައި ވެސް އަޅުގަނޑުގެ ހިތްވަރު އެބަހުރިކަން. ވަރަށް މޮޓިވޭޓެޑް އަދިވެސް. އިންޓަނޭޝަނަލީ އިތުރު ކާމިޔާބީ ހޯދަން ވެސް ވަރަށް ބޮޑަށް ބޭނުން،" އަޖުފާން ބުންޏެވެ.\nޓީމް އިވެންޓުގެ ޗެމްޕިއަންކަން ހޯދި ރިވައިވަލް ސްޕޯޓްސްގެ ކުޅުންތެރިންނާއި ރައީސް އިބްރާހިމް މުހައްމަދު ސޯލިހުގެ އިތުރުން ބެޑްމިންޓަން އެސޯސިއޭޝަންގެ ބައެއް އިސްވެރިން ފޮޓޯ އަކަށް ހުއްޓިލައިގެން. -- ފޮޓޯ: ނިޝާން އަލީ/ މިހާރު\nފުރަތަމަ ޑިވިޝަންގެ ފިރިހެން ޑަބަލްސް ޗެމްޕިއަންކަން މި ފަހަރު ހޯދީ އަހުމަދު ތޯއިފް މުހައްމަދާއި ޒަޔާންގެ ޕެއާ އިންނެެވެ. ފައިނަލުގައި ޒަޔާން އާއި ތޯއިފްްގެ ޕެއާ ވާދަކުރީ އިބްރާހިމް ރާޝިހު އާއި ރިޝްވާން ޝިޔާމްގެ ޕެއާއާ އެވެ. ޒަޔާން އާއި ތޯއިފްގެ ޕެއާ މޮޅުވީ 21-14، 21-17 އިންނެވެ. މުބާރާތުގެ ޓީމް އިވެންޓް ބައިން ގައުމީ ޗެމްޕިއަންކަން ހޯދި މި އަހަރު ޖޫން މަހު ޒަޔާން އުފެއްދި ރިވައިވަލް ސްޕޯޓްސް ކްލަބް އެވެ. ގައުމީ ކެޕްޓަންކަން ކުރި ޒަޔާން މި އަހަރު ފެބްރުއަރީ މަހު ގައުމީ ޓީމަށް ކުޅުން ހުއްޓާލީ ހަމަހަމަ ފުރުސަތުތަކެއް ނެތްކަމަށް އިޝާރާތްކޮށްފަ އެވެ.\nދެ ވަނަ ޑިވިޝަންގެ ފިރިހެން ސިންގަލްސް ޗެމްޕިއަންކަން ހޯދީ މުހައްމަދު އިކުރާމް ބަލިކުރުމަށް ފަހު ހުސެއިން މުހައްމަދު އެވެ. ފިރިހެން ޑަބަލްސް ތަށި ހޯދީ ހުސެއިން އާއި އިކުރާމްގެ ޕެއާ އެވެ. އެއީ އަހުމަދު ނަދީމް އާއި ނާތިޖު އަލީގެ ޕެއާ ބަލިކުރުމަށް ފަހު އެވެ.\nމުބާރާތުގެ ފައިނަލް މެޗު ޝަރަފްވެރިކޮށްދެއްވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އެވެ. އަދި ސްޕޯޓްސް ކޮމިޝަނަރު ހީނާ އަހުމަދު ސަލީމްގެ އިތުރުން ކުޅިވަރުގެ އެކި އިސް މީހުން ބައިވެރިވި އެވެ.\nއަޖުފާނަށް ޗެންޕިއަންކަން ލިބުނަސް، ރޭގާ އެކަމަކާ އުފަލެއްނުވި. ކުޅިވަރުކުޅޭ ތަޖުރިބާކާރު ކުޅުންތެރިއެއްގެ އެއްވެސްކަމެއް އަޖުފާނުގެ ކިބައަކުން ނުފެނުނު. މެޗުފެށުނީއްސުރެ މެޗު ނިމެންދެން އެކަން ފާހަގަވި. ރީނދޫކާޑާ، ރަތްކާޑާ ދައްކަން ޖެހެނީ ތިމާގެ އުޅުމާ އަޚުލާގުގެ މިންވަރުތައް މަދުވީމަ. ނިބާލްގެ ކިބައަކުން އެފަދަކަމެއް ނުފެނޭ. ވަރަށް ވަރަށް ޑިސިޕްލިން ކުޅުންތެރިއެއް އެއީ. މިމެޗްގާ ފެނުނު އެންމެ ފާހަގަވި ތަންކޮޅަކީ ތިމާއަށް ތިމާ ފެނިފާހުރިވަރު!\nސައި ޕާޓީއެއް މީހަކު ބޭއްވިޔަސް އިބޫ ދާނެ.\nއަހަރެން ރޭގަ އެކުވެންޏަށް ދިޔައީ ހަމަ ސީދާ ނިބާލްގެ ކުޅުން ބަލާލަން. ހިތަށްއެރި ޤައުމީ ތަށި 8 ފަހަރު ހޯދާފައިވާ އަދި ރާއްޖޭގައި މިވަގުތުހުރި އެންމެ ތަޖުރިބާކާރު މޮޅު ކުޅުންތެރިޔާއަތުން މިސޮރަށް ކިހާވަރެއް ހޯދޭނެބާއޭ. އެކަމަކު އަހަރެން ހަމަ އަޖައިބުކޮށްލައިފި. ވަރަށް ބޮޑު އުފަލެއްވެސް ރޭގަ ލިބުނު. ދުޢާއަކީ ރާއްޖެއަށް ރަންމެޑަލް ގެނެސްދޭ ފިރިހެން ކުޅުންތެރިޔަކަށް ނިބާލްވުން. އާމީން.\nމެޗުގެ ސްކޯރތައް ބަލާލީމަވެސް ހިތްވަރު ހުރިކަން އެނގިއްޖެ. 12 އަހަރު ހަގުކުއްޖެއްގެ އަތްދަށުން ކިރިޔާ މިފަހަރު ތި ސަލާމަތްވީ. އެހެންވީމަ ފޮނިނުކަނޑާ. ކްއާޓަރ ސެމީ އަދި ފައިނަލުގައިވެސް އަޖުފާން މޮޅުވީ ރެފްރީން ނިންމަންޖެހޭ ނިންމުންތައް ނިންމަން ނުކެރުނީމަ. ވަރަށް ބޮޑަށް މެޗު ލަސްކޮށް އިދިކޮޅު ކުޅުންތެރިޔާއަށް ދުއްތުރާކޮށްފައިވޭ. އެހެންނޫންނަމަ ނިބާލް އާއެކު ފައިނަލުގައި ހުންނާނީ ޒަޔާން.\nމަރުހަބާ އަޖުފާނު. ދެން ބުނެލަން ބޭނުންވަނީ، ކުޅިވަރެއް ކުޅެންޏާ އިބޫ ހުންނަނީ އެތަނެއްގާ ޖައްސާފައޭ. ކަމެއް ނެތިއްޔާ އެހެން އުޅޭންވީ.\nމެޗުނިމިގެން އަޖުފާންގެ ސެލެބްރޭޝަން ގެންދިޔަގޮތް ވަރަށް ހުތުރު. ވަރަށް ލަދުވެތި. ރައީސުލްޖުމްހޫރިއްޔާ އަރިހަށް އެގޮތަށް ދެވިގެންވެސް ނުވާނެ.\nއަޖުފާންގެ ޑިސިޕްލިން ސުމެއް،9ވަނަ ފަހަރަށް ޗެމްޕިއަންކަން ހޯދަފަހުރި ސްޕޯރޓްސްމަނެއް ގައިގާ ހުރެގެން ނުވާނެ ހުތުރު އަމަލެއް ފެނިގެން އެދިޔައީ، ރެސްޕެކް ގެއްލިއްޖެ، އެސޯސިއޭޝަން އިން ފިޔަވަޅުއެޅެންވާނެ.\nމަރުހަބާ އަޖުފާން އަދި ނިބާލްގެ ހިތްވަރަށް އައްސަރިބަހާއި ސާބަސް ރައްދުކުރަން. މުޅި މުބާރާތުގައިވެސް ފެނުނު އެންމެ ރީތި މެޗް ރޭގަ ފެނިގެންދިޔަ.\nއިބޫ ދެން ތިޔަފަދަ ފަންކްޝަންތަކަށް ވަޒީރުން ދިއުމުން ފުދޭނެ.